MALTA DIBATTITI TAL-KAMRA TAD-DEPUTATI (Rapport Uffiċjali u Rivedut) L-GĦAXAR PARLAMENT Seduta Nru. 553 L-Erbgħa, 18 ta' Lulju, 2007 Stampat fl-Uffiċċju ta' l-Iskrivan Kamra tad-Deputati MALTA Prezz Lm1 L-GĦAXAR PARLAMENT Seduta Nru. 553

l-Erbgħa, 18 ta' Lulju, 2007

Il-Kamra tad-Deputati ltaqgħet fil-Kamra tal-Parlament, il-Palazz, il-Belt Valletta, fis-6.02 p.m.

Talba

Seduta Nru. 553

L-Erbgħa, 18 ta' Lulju, 2007

WERREJ

MINUTI 521

RULING TA' MR SPEAKER 521

MISTOQSIJIET - TWEĠIBIET ORALI 522

TQEGĦID TA' KARTI 528

MOZZJONIJIET

ABBOZZ TA' LIĠI LI JEMENDA L-ATT DWAR L-AFFARIJIET TAL-KONSUMATUR (L-Ewwel Qari) 531

MOZZJONI TA' SFIDUĊJA FIL-MINISTRU GĦALL-IŻVILUPP URBAN U TOROQ 533

ABBOZZ TA' LIĠI BIEX JEMENDA L-ORDINANZA LI TNEĦĦI L-KONTROLL TAD-DJAR (It-Tielet Qari)

HOUSING (DECONTROL) (AMENDMENT) BILL (Third Reading) 561

ABBOZZ TA' LIĠI LI JEMENDA L-KOSTITUZZJONI TA' MALTA (It-Tielet Qari)

CONSTITUTION OF MALTA (AMENDMENT) BILL (Third Reading) 562

ABBOZZ TA' LIĠI LI JEMENDA L-ORDINANZA DWAR IL-ĦADDIEMA TAL-PORT (It-Tielet Qari)

PORT WORKERS ORDINANCE (AMENDMENT) BILL (Third Reading) 563

ABBOZZ TA' LIĠI BIEX JEMENDA L-ATT DWAR IL-KUMPANNIJI (It-Tielet Qari)

COMPANIES ACT (AMENDMENT) BILL (Third Reading) 563

ABBOZZ TA' LIĠI LI JEMENDA DIVERSI LIĠIJIET DWAR SERVIZZI FINANZJARJI (It-Tielet Qari)

VARIOUS FINANCIAL SERVICES LAWS (AMENDMENT) BILL (Third Reading) 564

AĠĠORNAMENT 564

MISTOQSIJIET GĦAL TWEĠIBIET ORALI MWIEĠBA BIL-MIKTUB 568

MINUTI

Il-Minuti tas-Seduta Nru 552 li saret fit-18 ta' Lulju, 2007 ġew konfermati.

MR SPEAKER (Onor. Anton Tabone): Nippreżenta l-minuti konfermati ta' laqgħat numri 32, 33, 34 u 35 tal-Kumitat Permanenti dwar ix-Xogħol tal- Kamra li saru bejn is-17 ta' Jannar u s-6 ta' Ġunju, 2007.

RULING TA' MR SPEAKER

MR SPEAKER: B'riferenza għall-każ ta' ksur ta' privileġġ imqajjem mill- Onor. Joe Mizzi fil-konfront ta' l-Avukat Ian Spiteri Bailey u Ms Peplow fis-seduta 549 ta' l-10 ta' Lulju, 2007, se nagħti dan ir-ruling:-

B'riferenza għat-talba ta' ksur ta' privileġġ imressaq mill-Onor.

Joe Mizzi fis-seduta 549 ta' nhar it-Tlieta, 10 ta' Lulju, 2007 fil-konfront ta' l-Avukat Ian Spiteri Bailey u Ms Alice Peplow u speċifikament ai termini tas-subinċisi (b)(d)(c)(h) u (j) tas-subartiklu 4 ta' artiklu 11 ta' l-Ordinanza dwar il-Privileġġi u s-Setgħat tal-Kamra tad-Deputati, Kap. 113 tal-liġijiet ta' Malta.

U dan wara li l-Avukat Spiteri Bailey bagħat ittra għan-nom ta' Ms. Peplow, datata 26 ta' Ġunju, 2007 lill-Onor.

Mizzi li tpoġġiet fuq il- mejda tal-Kamra matul l-istess seduta li qed issir riferenza għaliha aktar 'il fuq.

L-Onor.

Mizzi testwalment qal, waqt ix-xogħol tal-Kamra:

"Jiena ġejt mogħti l-posta u materjal ieħor u hekk kif ftaħt il-posta, insib ittra mibgħuta mill-Avukat Spiteri Bailey.

Din l-ittra hija datata 26 ta' Ġunju, 2007.

Madanakollu din l-ittra rċevejtha l-bieraħ fil-ħin tax-xogħol tal-Kamra u allura ma stajtx inressaqha l-bieraħ.

Din tal-lum hija l-ewwel opportunita' tiegħi sabiex inressaqha.".

Ordni Permanenti Nru 36 jgħid hekk:

Mozzjoni dwar kwestjoni ta' privileġġ li tinqala' waqt is-seduti tal- Kamra, għandha dritt għal preċedenza fuq kull xogħol ieħor.

Mozzjoni dwar kwestjoni ta' privileġġ li ma tkunx inqalgħet waqt is- seduta tal-Kamra, għandha ssir ma' l-ewwel opportunita' u tista' ssir qabel il-bidu ta' xogħol pubbliku.

Għalhekk fil-fehma tas-Sedja, l-ewwel opportunita' kienet meta l- korrispondenza saret disponibbli u aċċessibbli u mhux meta nqrat fil- Kamra.

Għaldaqstant is-Sedja ma tistax tikkonsidra t-talba ta' l-Onor.

Mizzi bħala prima facie ksur ta' privileġġ.

Madanakollu s-Sedja tiddikjara mingħajr tlaqliq li dik l-ittra ma jmissha qatt intbagħtet, aktar u aktar meta l-awtur tagħha huwa bniedem tal-liġi.

L-Ordinanza dwar il-Privileġġi u s-Setgħat tal-Kamra tad-Deputati ma tħallix lok għal ekwivoku u tagħti d-dritt kollu lill-Onor.

Membri biex fil-Kamra jesprimu ruħhom bl-aktar u bl-akbar liberta' mingħajr ħadd minn barra l-Kamra ma jazzarda b'xi mod ifixkilhom, jheddidhom jew jiċċensurahom.

Min-naħa l-oħra niġbed l-attenzjoni tal-membri tal-Kamra biex ismijiet ta' individwi minn barra l-Kamra ma jissemmewx jekk mhux mija fil-mija neċessarju, xi ħaġa li l-Kamra diġa' qed tattwa fejn għandu x'jaqsam ma' interpellanzi tagħha meta l-ismijiet ta' individwi jintbagħtu taħt separate cover.

Għalhekk nappella lill-Onor.

Membri biex josservaw din ir-regola u nappellalhom ukoll biex dejjem jużaw l-awto-dixxiplina u kull prudenza fil-mod kif jikkomportaw u jesprimu ruħhom.

MISTOQSIJIET - TWEĠIBIET ORALI

NEFQA FUQ HOSPITALITY

L-ONOR.

JOE MIZZI (f'isem l-Onor.

Joe Debono Grech) staqsa lill-Viċi Prim Ministru u Ministru għall-Ġustizzja u Intern: Jista' jagħti breakdown ta' kif intnefqu l-flus fuq kull tip ta' hospitality fil-ministeru, dekasteru u entitajiet tiegħu matul Jannar, Frar u Marzu, 2007?

X'kienet ir-raġuni ta' din l-ispiża separatament u min kienu l-uffiċjali li nefqu dawn il-flus?

ONOR.

TONIO BORG (Viċi Prim Ministru u Ministru għall-Ġustizzja u Intern): Nirriferi lill-Onor.

Interpellant għat-tweġiba li jien tajt għal mistoqsija parlamentari 25580.

NEFQA FUQ APPARAT ENERGY SAVING

L-ONOR.

JOE MIZZI (f'isem l-Onor.

Joe Debono Grech) staqsa lill- Ministru għall-Familja u Solidarjeta' Soċjali: Kemm kienet in-nefqa fuq apparat energy saving matul Jannar, Frar u Marzu 2007 fil-ministeru, dekasteru u entitajiet tagħha separatament xahar b'xahar?

ONOR.

TONIO BORG (f'isem il-Ministru għall-Familja u Solidarjeta' Soċjali): In-nefqa fuq apparat energy saving matul il-perjodu indikat mill-Onor.

Interpellant kien kif ġej: F'Jannar - Xejn; fi Frar - Lm110.14; f'Marzu - Lm596.55.

UFFIĊJALI LI RRIŻENJAW

L-ONOR.

JOE MIZZI (f'isem l-Onor.

Joe Debono Grech) staqsa lill-Viċi Prim Ministru u Ministru għall-Ġustizzja u Intern: Kien hemm uffiċjali fi skala 1 sa skala 5 li rriżenjaw jew għalqilhom il-kuntratt u ma reġgħux applikaw għall-istess pożizzjoni fil-ministeru, dekasteru u entitajiet tiegħu matul Jannar, Frar jew Marzu 2007?

ONOR.

TONIO BORG: It-tweġiba hi fin-negattiv.

MINISTERU GĦAL GĦAWDEX - IMPJEGATI

L-ONOR.

JOE MIZZI (f'isem l-Onor.

Joe Debono Grech) staqsa lill- Ministru għal Għawdex: Kemm kellha impjegati fil-ministeru, dekasteru u entitajiet tagħha matul Jannar, Frar u Marzu 2007 li għandhom 'il fuq minn 61 sena?

Min huma?

X'pożizzjonijiet għandhom u fejn qegħdin jaħdmu?

Dawn huma full-time jew part-time?

X'salarju jew rata jitħallsu biha u mil- liema distrett elettorali ġejjin?

ONOR.

GIOVANNA DEBONO (Ministru għal Għawdex): Fl-isptar ġenerali ta' Għawdex hemm konsulent tal-ġinekoloġija li għandu 'l fuq minn 61 sena.

Dan qed jaħdem full-time b'salarju ta' Lm10,578 fis-sena u huwa ta' nazzjonalita' barranija.

KONTIJIET TAD-DAWL U ILMA

L-ONOR.

JOE MIZZI (f'isem l-Onor.

Joe Debono Grech) staqsa lill-Viċi Prim Ministru u Ministru għall-Ġustizzja u Intern: Kemm kienet in-nefqa fuq kontijiet tad-dawl u l-ilma matul Jannar, Frar u Marzu 2007 separatament fil-ministeru u entitajiet li jaqgħtu taħt id-dekasteru tiegħu?

Kemm minn din in-nefqa kienet dovuta minħabba s-surcharge fuq il-kontijiet?

Ittieħdu miżuri biex l-ispiża titnaqqas fl-istess perjodu billi jinxtara apparat li ma jaħlix dawl u lanqas ilma?

ONOR.

TONIO BORG: L-Onor.

Interpellant jifhem li hu diffiċli tispjega għaliex jkun hemm avarji fil-kontijiet.

Li hu żgur hu li fejn ittieħdu miżuri ta' energy saving, dan ovvjament kellu impatt pożittiv.

NEFQA FUQ HOSPITALITY

L-ONOR.

JOE MIZZI (f'isem l-Onor.

Joe Debono Grech) staqsa lill- Ministru għal Għawdex: Tista' l-Ministru tagħti breakdown ta' kif intnefqu l-flus fuq kull tip ta' hospitality fil-ministeru u entitajiet li jaqgħu taħt id-dekasteru tiegħu bejn Jannar, Frar u Marzu, 2007?

X'kienet ir- raġuni ta' din l-ispiża separatament u min kienu l-uffiċjali li nefqu dawn il-flus?

ONOR.

GIOVANNA DEBONO: L-informazzjoni mitluba mill-Onor.

Interpellant hi kif murija fit-tabella li qed inpoġġi fuq il-mejda tal-Kamra.

L- approvazzjoni għal din in-nefqa ngħatat fit-tweġiba għal mistoqsija parlamentari 25587.

MALTA ENTERPRISE – SOFT LOANS

L-ONOR.

JOE MIZZI (f'isem l-Onor.

Chris Agius) staqsa lill-Ministru għall-Investiment, Industrija u Teknoloġija ta' l-Informazzjoni: Peress li fir-rapport annwali tal-Malta Enterprise jingħad li fl-2006 il-Malta Enterprise approvat total ta' Lm2.4 miljun f'soft loans, jista' l-Ministru jgħid kemm kienu l-kumpanniji li bbenefikaw minn dan is-self?

ONOR.

AUSTIN GATT (Ministru għall-Investiment, Industrija u Teknoloġija ta' l-Informazzjoni): Kien hemm 25 kumpannija li bbenefikat minn dan is-self.

MALTA ENTERPRISE - PROĠETTI

L-ONOR.

JOE MIZZI (f'isem l-Onor.

Chris Agius) staqsa lill-Ministru għall-Investiment, Industrija u Teknoloġija ta' l-Informazzjoni: Peress li fl-2006 il-Malta Enterprise approvat 89 proġetti ġodda jew expansions, jista' l-Ministru jaqsamhom fi proġetti ġodda jew expansions skond f'liema qasam industrijali kienu?

X'inhu l-forecast capital investment għal kull qasam industrijali maqsum fi new u expansion projects?

ONOR.

AUSTIN GATT: Qed inpoġġi fuq il-mejda tal-Kamra l-informazzjoni mitluba.

MDC/ IPSE/ METCO - ĦADDIEMA

L-ONOR.

JOE MIZZI (f'isem l-Onor.

Chris Agius) staqsa lill-Ministru għall-Investiment, Industrija u Teknoloġija ta' l-Informazzjoni: Kemm kien in-numru ta' ħaddiema ta' l-ex-MDC, IPSE u METCO li fis-sena 2006 ġew assorbiti bħala impjegati tal-gvern?

Xi grad kellhom u fejn hu l-impjieg ġdid tagħhom?

ONOR.

AUSTIN GATT: Fl-2006 l-erba' impjegati li kienu għadhom m'humiex assorbiti bħala impjegati tal-gvern għaddew għand l-IPSL u ma nafu xejn iżjed dwarhom fis-sens li dawn jaqgħu taħt ministeru differenti.

MR SPEAKER: L-Onor.

Alfred Sant, mistoqsija supplimentari.

ONOR.

ALFRED SANT (Kap ta' l-Oppożizzjoni): Il-Ministru għadu kif qal li ma jaf xejn dwar dawn l-impjegati.

Mela għax dawn jaqgħu taħt ministeri differenti m'humiex parti mill-mod kif inkunu nafu x'inhu għaddej fl-ambitu ta' ħaddiema li kienu u għadhom impjegati fit-tarznari?

MR SPEAKER: Il-Ministru.

ONOR.

AUSTIN GATT: Il-Kap ta' l-Oppożizzjoni jaf ben tajjeb li kull ministru jirrispondi għad-dekasteru tiegħu.

Ladarba dawn il-ħaddiema ġew trasferiti taħt dekasteru ieħor, id-domanda dwar il-pożizzjoni preżenti tagħhom issir lill-ministru responsabbli minn dak id-dekasteru.

MR SPEAKER: Il-Kap ta' l-Oppożizzjoni.

ONOR.

ALFRED SANT: Għandi nifhem li l-Ministru qed jiċħad li għandu xi responsabbilta' fuq ħaddiema li għadhom b'mod ċar pjenament parti mit- tarznari imma ġew sekondati post ieħor?

Ma jaħsibx li huwa d-dmir tiegħu li jkun jaf x'inhu għaddej minnhom, anke sabiex ikun jista' jagħti lil dan il-Parlament evalwazzjoni u kif dan is-secondment qed jaħdem b'mod effikaċi minn naħa u b'mod ta' responsabbilta' soċjali min-naħa l-oħra?

ONOR.

AUSTIN GATT: Jekk il-Kap ta' l-Oppożizzjoni jaqra d-domanda ta' sieħbu l-Onor.

Chris Agius, isib li din m'hijiex qed titkellem fuq l-eks- tarznari iżda fuq eks-ħaddiema oħra.

It-tieni, l-IPSL m'hijiex responsabbilta' tad-dekasteru tiegħi imma tal-Prim Ministru u allura ma nistax nagħtih tweġiba.

ONOR.

ALFRED SANT: Jiġifieri l-Ministru qed jgħidilna li irrispettivament jekk dawn humiex ħaddiema tat-tarznari jew ta' entitajiet oħra, liema entitajiet jistgħu jaqgħu taħt id-dekasteru tiegħu, hu m'għandux responsabbilta' iktar għalihom, ma jinteressahx aktar minnhom u ma jistax jagħti rendikont lil din il-Kamra dwar dak li hu għaddej.

Bir-rispett kollu, f'dak li għandu x'jaqsam ma' l-effikaċja fit-tmexxija ta' dak li jaqa' taħt l-operat tiegħu u fl-effikaċja u r-responsabbilta' soċjali lejn il-ħaddiema li jaqgħu taħt l-entitajiet li hu responsabbli minnhom, ma jistax jiġi quddiem din il-Kamra u jgħid li ma jaf xejn dwarhom!

ONOR.

AUSTIN GATT: Is-soltu tiegħu, il-Kap ta' l-Oppożizzjoni lanqas qed jaqra d-domanda li saret.

Id-domanda tgħid hekk: Jista' jgħid xi grad kellhom u fejn hu l-impjieg ġdid tagħhom?

Jiena għidt li dawn qegħdin fl- IPSL u li minn hemm 'il quddiem, ma nistax ngħid x'inhu l-grad tagħhom għax jien m'iniex responabbli għall-IPSL.

U hija l-prassi normali ta' din il- Kamra li ministru jirrispondi għad-dekasteru tiegħu u dak li jaqa' taħtu.

Jekk l-IPSL ma taqax taħti, jien ma nirrispondix f'isem ministru ieħor.

ONOR.

ALFRED SANT: Bir-rispett kollu, Sur President, smajt lill-Ministru jgħid: Ma nafu xejn dwarhom.

Jien smajt il-mistoqsija u smajt ir-risposta tiegħu.

Ma jaf xejn dwarhom.

Jiġifieri dawn il-ħaddiema m'għadhomx responsabbilta' tiegħu - naturalment mhux tiegħu personali imma taħt id- dekasteru tiegħu - bl-ebda mod?

Jekk inhu hekk, jgħidilna li m'għadhomx responsabbilta' tiegħu mija fil-mija.

Jekk għadhom parti mir- responsabbilta' tad-dekasteru tiegħu, anke bi 20%, bir-rispett kollu ma jistax jiġi quddiem din il-Kamra u jgħidilna li ma jaf xejn dwarhom.

Din mhux kwestjoni li jgħid "bħas-soltu" u "mhux bħas-soltu".

Jekk bħas-soltu dan huwa l-mod kif wieħed ifarfar ir-responsabbiltajiet, jgħidilna wkoll "bħas-soltu".

ONOR.

AUSTIN GATT: Dan huwa bħas-soltu kif il-Kap ta' l-Oppożizzjoni jaqbad l-affarijiet minn saqajhom.

Jiena għidt - u nistgħu nisimgħu t-tape - li ma nafu xejn dwarhom fis-sens li ma jaqgħux taħt il-ministeru tiegħi.

U nikkonferma li m'għandi l-ebda responsabbilta' vis-á-vis dawn il-ħaddiema għax għaddew għand l-IPSL - kif irrispondejt fid-domanda - u lanqas parti jew farka mill-IPSL ma' taqa' taħt il-ministeru tiegħi.

ONOR.

ALFRED SANT: Jiġifieri meta jinqalgħu okkażjonijiet fejn ikun hemm agreements kollettivi u affarijiet li għandhom x'jaqsmu ma' relazzjonijiet industrijali għal entijiet li jaqgħu taħt id-dekasteru tal-ministru konċernat, hu m'għandux x'jaqsam aktar?

Qal li ma jafu xejn dwarhom.

U issa għadu kemm qal li m'għadhomx aktar responsabbilta' tiegħu.

Jekk m'għadhomx aktar responsabblita' tiegħu allura jmissu jgħidilna li dawn il- ħaddiema spiċċaw minn fejn kienu u marru post ieħor.

Imma bir-rispett kollu, ma nistgħux f'daqqa waħda niddeċiedu quddiem dan il-Parlament li ma nafu xejn dwarhom għax ma jaqgħux taħt id-dekasteru tagħna u allura ma jimpurtaniex aktar minnhom!

ONOR.

AUSTIN GATT: Sur President, ħalli nerġa' nirrepeti r-risposta li l- Kap ta' l-Oppożizzjoni għoġbu jinjora.

L-erba' impjegati li kienu għadhom mhux assorbiti bħala impjegati tal-gvern, għaddew għand l-IPSL, ma nafu xejn dwarhom u żidt ngħid "fis-sens li ma jaqgħux taħt ir-responsabbilta' ministerjali tiegħi".

Dik kienet ir-risposta.

Jekk ikun hemm negozjati fuq collective agreements u fuq relazzjonijiet industrijali dwar entitajiet li jaqgħu taħt ir-responsabbilta' tiegħi, allura nirrispondi pjenament, pero' jekk ikun hemm collective agreement fuq l-IPSL, jew diskussjonijiet dwar relazzjonijiet fuq l-IPSL, ma nirrispondix id-domandi jiena għax l-IPSL ma taqax taħt id-dekasteru tiegħi.

ONOR.

ALFRED SANT: Jiġifieri jekk ikun hemm diskussjonijiet fuq l-IPSL dwar ħaddiema li jaqgħu taħt ir-responsabbilta' ta' entitajiet tal-ministru konċernat, ma jinteressax ruħu.

Issa aħjar, għax qed jgħidilna li ma jimpurtahx!

ONOR.

AUSTIN GATT: Il-Kap ta' l-Oppożizzjoni llum huwa magħruf kif jaf ibiddel l-affarijiet.

Jiena m'għidt xejn li ma jinteressanix.

Jiena għidtlu li r-responsabbilta' ministerjali tiegħi ma tinkludix l-IPSL u allura jien ma nirrispondix għall-ministru ta' l-IPSL.

Jekk il-Kap ta' l- Oppożizzjoni, li llum huwa magħruf li kliemu jgħawweġ dak li jgħid ħaddieħor, huwa liberu li jagħmel hekk kemm irid pero' jiena f'isem l-IPSL ma nirrispondix, għax m'iniex il-ministru ta' l-IPSL.

ONOR.

ALFRED SANT: M'iniex qed nagħmel allegazzjonijiet jew allużjonijiet personali, dawk ma jinteressawnix, Sur President.

Il-mistoqsija tibqa' din: Il-Ministru qed jgħidilna li jekk ħaddiema li jaqgħu taħt entitajiet li hu responsabbli għalihom jiġu affettwati minn kwalunkwe forma ta' ftehim industrijali ta' l-IPSL, ma jinteressahx minnhom u m'huwiex lest jagħti rendikont lil din il-Kamra anke għaliex ma jaf xejn dwarhom?

ONOR.

AUSTIN GATT: Sur President, l-IPSL hija kumpannija tal-gvern illi assorbiet fiha ħafna ħaddiema li kienu żejda f'entitajiet oħra u m'għandha ebda relazzjonijiet ma' kumpanniji li jaqgħu taħti.

Collective agreement ta' l-IPSL isir bejn l-IPSL u l-gvern.

Jiena m'għandi ebda enti li b'xi mod jew ieħor jista' jkollha relazzjoni ma' l-IPSL.

Pero' jien hawn irrispondejt id-domanda ta' l-Onor.

Agius vis-a-vis l-IPSL għax staqsieni x'sar minnhom dawn il-ħaddiema.

Jiena għidtlu li dawn marru fl-IPSL u ġew assorbiti fl-IPSL u ma nafx il-grad tagħhom għax m'iniex responsabbli mill- IPSL u lanqas jien responsabbli mill-collective agreement li seta' sar bejn l-IPSL u l-gvern.

MALTA ENTERPRISE - IMPJEGATI ĠODDA

L-ONOR.

JOE MIZZI (f'isem l-Onor.

Chris Agius) staqsa lill-Ministru għall-Investiment, Industrija u Teknoloġija ta' l-Informazzjoni: Kemm ġew impjegati ħaddiema ġodda mal-Malta Enterprise matul l-2006?

F'liema grad kienu?

Kif saret is-sejħa għal kull impjieg?

Kemm applikaw f'kull każ?

ONOR.

AUSTIN GATT: Nitlob lill-Onor Interpellant jirriferi għat-tweġiba li tajt għal mistoqsija parlamentari 24114.

MALTA INDUSTRIAL PARKS - IMPJEGATI ĠODDA

L-ONOR.

JOE MIZZI (f'isem l-Onor.

Chris Agius) staqsa lill-Ministru għall-Investiment, Industrija u Teknoloġija ta' l-Informazzjoni: Kemm ġew impjegati ħaddiema ġodda mal-Malta Industrial Parks matul l-2006?

F'liema grad kienu?

Kif saret is-sejħa għal kull impjieg?

Kemm applikaw f'kull każ?

ONOR.

AUSTIN GATT: Ir-risposta tingħata f'xi seduta oħra.

MALTA TRAFFIC SERVICES

L-ONOR.

JOE MIZZI (f'isem l-Onor.

Chris Agius) staqsa lill-Ministru għall-Investiment, Industrija u Teknoloġija ta' l-Informazzjoni: Meta twaqqfet il-Malta Traffic Services?

Kemm hemm impjegati maqsuma skond il- grad?

Kemm kien in-numru ta' ħaddiema mat-twaqqif ta' l-istess kumpannija?

ONOR.

AUSTIN GATT: L-organizzazzjoni msemmija ma teżistix f'dan il- ministeru.

AIR SUPPLIES

L-ONOR.

CARMELO ABELA staqsa lill-Ministru għall-Investiment, Industrija u Teknoloġija ta' l-Informazzjoni: Fejn qed jaħdmu fil-preżent il-ħaddiema li qabel kienu jaħdmu ma' l-Air Supplies?

Kemm kienu dawn il- ħaddiema meta l-Air Supplies ġiet magħluqa mill-gvern?

ONOR.

AUSTIN GATT: L-ishma kollha tal-kumpannija Air Supplies & Catering Co. Ltd inbiegħu mill-Air Malta lil xerrej privat f'Novembru 2005.

Dak iż- żmien, il-kumpannija kellha 62 impjegat fuq il-kotba tagħha.

MR SPEAKER: L-Onor.

Abela, mistoqsija supplimentari.

ONOR.

CARMELO ABELA: Kien hemm xi arranġamenti mal-kumpannija privata li ħadet dawn il-ħaddiema sabiex jiġu offruti li jew jibqgħu kollha magħha jew li wħud minnhom jibqgħu magħha u oħrajn jibqgħu ma' l-Air Malta?

MR SPEAKER: Il-Ministru.

ONOR.

AUSTIN GATT: Sinċerament bl-amment ma niftakarx, pero' l-karti kollha rigward il-privatizzazzjoni tal-kumpannija konna poġġejnihom fuq il-mejda tal-Kamra, jiġifieri l-agreements huma aċċessibbli u pubbliċi.

SPTAR MATER DEI - REKLAMAR

L-ONOR.

CARMELO ABELA staqsa lill-Prim Ministru u Ministru tal- Finanzi: Kemm intnefqu flus fuq reklamar marbut ma' l-Isptar Mater Dei?

Fiex kien jikkonsisti dan ir-reklamar u min ġie mogħti dan ix-xogħol?

Dan ingħata b'direct order jew le?

ONOR.

LAWRENCE GONZI (Prim Ministru u Ministru tal-Finanzi): It-tagħrif mitlub għadu qed jinġabar u tingħata tweġiba f'xi seduta oħra.

MR SPEAKER: L-Onor.

Abela, mistoqsija supplimentari.

ONOR.

CARMELO ABELA: Il-Prim Ministru għandu indikazzjoni dwar meta jista' jingħata dan it-tagħrif?

MR SPEAKER: Il-Prim Ministru.

ONOR.

LAWRENCE GONZI: F'terminu qasir ħafna.

Jekk l-Onor.

Membru jixtieq li jkollu tweġiba anke qabel ma l-Parlament jerġa' jiltaqa', jista' jagħmel mistoqsija bil-miktub u tingħatalu a written answer fil-ġimgħat li ġejjin.

MR SPEAKER: L-Onor.

Joe Mizzi, mistoqsija supplimentari.

ONOR.

JOE MIZZI: Il-Prim Ministru huwa aware li kien hemm xi diskrepanza dwar l-użu ta' fuel fl-ambulanzi ta' l-isptar, li kien jammonta għal eluf kbar ta' litri?

MR SPEAKER: Il-Prim Ministru.

ONOR.

LAWRENCE GONZI: Le, m'iniex aware dwar dak li qed jgħid l-Onor.

Interpellant, pero' jekk jagħtini ftit dettalji nkun nista' nivverifika.

SKOLA SAJF

L-ONOR.

CARMELO ABELA staqsa lill-Ministru ta' l-Edukazzjoni, Żgħażagħ u Impjiegi: B'riferenza għall-mistoqsija parlamentari W365, x'passi ttieħdu ħalli dan l-istudent ikun jista' jipparteċipa fi skola sajf?

ONOR.

LOUIS GALEA (Ministru ta' l-Edukazzjoni, Żgħażagħ u Impjiegi): Kif wegħedt fit-tweġiba preċedenti, ħadt il-passi u t-tifel qed jattendi skola sajf.

GĦAWDEX - GĦALLIEMA TEMPORANJI

L-ONOR.

CARMELO ABELA staqsa lill-Ministru għal Għawdex: Kemm hemm għalliema temporanji f'Għawdex u x'suġġetti qed jgħallmu?

Dawn jistgħu jsiru għalliema permanenti?

ONOR.

GIOVANNA DEBONO: Hemm għalliem temporanju wieħed li qiegħed jgħallem il-mużika fl-Iskola tal-Mużika t'Għawdex.

Għalliema permanenti jiġu impjegati wara sejħa għall-applikazzjonijiet maħruġa mid-diviżjoni ta' l- edukazzjoni.

MR SPEAKER: Il-Kap ta' l-Oppożizzjoni, mistoqsija supplimentari.

ONOR.

ALFRED SANT: Il-Ministru tikkonferma li m'għandha lil ħadd jaħdem fis- segretarjat privat tagħha li huwa akkużat mill-pulizija bi frodi fuq ċertifikati ta' l-eżamijiet u fuq ċertifikati li għandhom x'jaqsmu ma' kif ġew attained kwalifiki edukazzjonali?

MR SPEAKER: Id-domanda m'hijiex relatata imma jekk hawn il-permess tal- Kamra, il-Ministru tista' tirrispondi.

ONOR.

GIOVANNA DEBONO: Le, m'għandi lil ħadd li jaħdem fis-segretarjat privat tiegħi u li ġie akkużat mill-pulizija kif qed jgħid l-Onor.

Interpellant.

MR SPEAKER: L-Onor.

Abela, mistoqsija supplimentari.

ONOR.

CARMELO ABELA: Tista' l-Ministru tgħid jekk hemmx vakanza biex dan l- uniku għalliem li ilu jgħallem il-mużika għal ħafna żmien, ma jibqax temporanju?

Tikkonferma li fis-snin li għaddew kien hemm vakanzi ta' dan it-tip u l-għalliema ddaħħlu minn barra?

MR SPEAKER: Il-Ministru.

ONOR.

GIOVANNA DEBONO: Meta jkun hemm vakanza għal għalliem f'xi skola, dejjem nirriferu lid-diviżjoni ta' l-edukazzjoni.

Jekk ikun hemm għalliem permanenti li jista' jimla dik il-vakanza, jimliha.

Jekk ma jinstabx għalliem li qed jgħallem dak is-suġġett partikolari, dik il-vakanza trid timtela minn għalliem fuq bażi temporanja.

ONOR.

CARMELO ABELA: Jiena nifhem il-proċedura kif spjegata l-Ministru, pero' l-mistoqsija tiegħi hi jekk xi żmien ilu kenitx ħarġet applikazzjoni biex timtela vakanza ta' għalliem tal-mużika fuq bażi permanenti u minflok imtliet minn dan l-għalliem li huwa fuq bażi temporanja, iddaħħlu persuni minn barra.

ONOR.

GIOVANNA DEBONO: Ma niftakarx.

Madanakollu id-diviżjoni ta' l- edukazzjoni hija responsabbli minn dawn il-proċeduri u mhux il-ministeru tiegħi.

ONOR.

CARMELO ABELA: Sur President, hawnhekk nitfixkel xi ftit għax meta kont għamilt din il-mistoqsija lill-Ministru ta' l-Edukazzjoni, kont ġejt mitlub nagħmel il-mistoqsija lill-Ministru għal Għawdex.

Jista' l-Ministru ta' l-Edukazzjoni jispjega ftit aħjar kif jaħdmu dawn il-proċeduri?

MR SPEAKER: Il-Ministru Louis Galea.

ONOR.

LOUIS GALEA: Sur President, l-impjegati li qegħdin f'dipartimenti li jinsabu fil-gżira ta' Għawdex jaqgħu taħt l-amministrazzjoni ta' kuljum tal- ministeru għal Għawdex.

Jeżisti numru definit u limitat ta' għalliema temporanji li ilhom hemm is-snin u minnhom qatt ma daħlu iktar.

Dawn m'għandhomx il-kriterji bażiċi ta' permanent warrant biex ikunu jistgħu jsiru għalliema regolari.

Għandi nifhem li l-għalliema li daħlu minn barra, li rrifera għalihom l-Onor.

Interpellant, għandhom il-permanent warrant u allura kellhom preċedenza fuq supply teachers u fuq temporary teachers.

Għalkemm ma nafx eżattament id-dettalji tal-persuna konċernata, nemmen li s- sitwazzjoni hi li jkunu ħarġu applikazzjonijiet għal għalliema f'dan is- suġġetti, ikun hemm għalliema li għandhom il-grad ta' baċellerat fl- edukazzjoni u allura abbażi ta' dak il-baċellerat, taħt il-liġi jkunu intitolati għal warrant permanenti.

Dan l-għalliem temporanju jibqa' temporanju sakemm ikun jista' jikkwalifika biex iġib il-warrant permanenti.

MEDIA CONSULTA INTERNATIONAL HOLDING AG

L-ONOR.

JOE MIZZI (f'isem l-Onor.

Evarist Bartolo) staqsa lill- Ministru għat-Turiżmu u Kultura: Jista' l-Ministru jagħti lista dettaljata ta' l-uffiċini, numru ta' ħaddiema li għandha l-kumpannija Media Consulta International Holding AG li ppreżentat lill-awtorita' Maltija tat-turiżmu biex turi l-firxa ta' kuntatti li għandha fil-pajjiżi mnejn irridu nġibu t- turisti fis-snin li ġejjin?

ONOR.

FRANCIS ZAMMIT DIMECH (Ministru għat-Turiżmu u Kultura): Il-Media Consulta tħaddem 230 ħaddiem fil-Ġermanja u 804 impjegat ieħor madwar l- Ewropa.

L-istaff totali ta' Media Consulta madwar id-dinja huwa ta' 1,469.

MR SPEAKER: Il-Kap ta' l-Oppożizzjoni, mistoqsija supplimentari.

ONOR.

ALFRED SANT: Peress li bejn 45% u 50% tat-turisti f'Malta jiġu mill- Ingilterra, jista' l-Ministru jikkummenta dwar punt li tqajjem f'gazzetta tal-Ħadd fejn intqal li Media Consulta kulma għandha tlieta jew erba' impjegati fl-Ingilterra u li m'għandha l-ebda know-how dettaljat ta' dak is- suq?

MR SPEAKER: Il-Ministru.

ONOR.

FRANCIS ZAMMIT DIMECH: It-tweġiba għall-kummenti li saru fuq il- gazzetta li rrifera għaliha l-Onor.

Interpellant, dehret fil-ħarġa ta' l- istess gazzetta l-Ħadd ta' wara.

MR SPEAKER: Il-Kap ta' l-Oppożizzjoni.

ONOR.

ALFRED SANT: Jiġifieri l-Ministru huwa sodisfatt li Media Consulta hija mqabbda tajjeb fir-Renju Unit u li tista' taqdi tajjeb il-bżonnijiet ta' pubbliċita' effettiva f'dak il-qasam?

MR SPEAKER: Il-Ministru.

ONOR.

FRANCIS ZAMMIT DIMECH: L-għażla ta' Media Consulta saret skond il- proċeduri kollha rilevanti ta' procurement li jsegwi l-gvern u l- awtoritajiet pubbliċi.

In-nies kompetenti biex jagħmlu dik l-għażla kienu sodisfatti bil-kredenzjali ta' Media Consulta u biex din tagħti l-aħjar servizz għar-rigward tat-turiżmu fis-swieq kollha tagħna.

MR SPEAKER: Il-Kap ta' l-Oppożizzjoni.

ONOR.

ALFRED SANT: Jista' l-Ministru jgħid jekk qabel Media Consulta ngħatat it-tender, rappreżentanti tagħha tkellmux miegħu personalment?

MR SPEAKER: Il-Ministru.

ONOR.

FRANCIS ZAMMIT DIMECH: Nitlob lill-Onor.

Interpellant jagħmel domanda speċifika f'dan ir-rigward biex inkun nista' nagħmel il-verifika tad-dati kollha in kwestjoni.

MR SPEAKER: Il-Kap ta' l-Oppożizzjoni.

ONOR.

ALFRED SANT: Bir-rispett kollu, Sur President, il-mistoqsija hija sempliċi u nistenna risposta sempliċi.

Hemm għalfejn jikkonsulta ma' xi ħadd?

Jiena staqsejt lill-Ministru jekk rappreżentati tal-Media Consulta - li kulħadd jafha fil-qasam tat-turiżmu - ltaqgħux miegħu qabel id-data li ngħatat it-tender.

Ma nafx x'konsultazzjonijiet irid jagħmel!

MR SPEAKER: Il-Ministru.

ONOR.

FRANCIS ZAMMIT DIMECH: Sur President, naħseb li l-Kap ta' l- Oppożizzjoni jaf li jkun hemm b'mod kontinwu gruppi - li jiġu minn Malta u anke minn barra minn Malta - li jitolbu li jagħmlu preżentazzjonijiet lili bħala ministru fuq diversi oqsma.

Hu qed jagħmel domanda speċifika ħafna fuq dati.

Għaldaqstant jiena nkun irrid nagħmel verifika ta' dawn id-dati biex it-tweġiba li nagħti lill-Kap ta' l-Oppożizzjoni - li f'kull każ qed jagħmel domanda li hija 'l bogħod minn dik li saret oriġinarjament - tkun waħda preċiża.

Biex lill-Kap ta' l-Oppożizzjoni nagħtih l-iskeda ta' l-appuntamenti kollha u ta' kulmin ġie jarani, f'liema ġurnata u f'liema ħin, inkun irrid nagħmel verifika.

Li kieku kelli niftakar ngħid li ma saritx it-tip ta' laqgħa li qed isemmi l-Kap ta' l-Oppożizzjoni, imma jien irrid li ssir domanda speċifika, issir il-verifika preċiża u jingħata tweġiba preċiża.

MR SPEAKER: Grazzi.

Il-ħin tal-mistoqsijiet għadda.

Ngħaddu għal Tqegħid ta' Karti u nsejjaħ lill-Ministru Ċensu Galea.

TQEGĦID TA' KARTI

ONOR.

ĊENSU GALEA (Ministru għall-Kompetittivita' u Komunikazzjoni): Sur President, inqiegħed fuq il-mejda tal-Kamra:

Estimi ta' dħul u nfiq ta' l-Awtorita' ta' Malta dwar il- Komunikazzjoni għas-sena 2007; u

Rapport annwali ta' l-Awtorita' ta' Malta dwar il-Komunikazzjoni għas- sena 2006 li jinkludi rapport dwar id-dħul u nfiq għas-sena finanzjarja li għalqet fil-31 ta' Diċembru 2006.

MR SPEAKER: Grazzi.

Il-Ministru Mugliett.

ONOR.

JESMOND MUGLIETT (Ministru għall-Iżvilupp Urban u Toroq): Sur President, inqiegħed fuq il-mejda tal-Kamra:

Kopja ta' żewġ emails b'riferenza għal un/loading bay fi Triq Qasam kantuniera ma' Triq Sant'Andrija, St Andrews, bi tweġiba għal mistoqsija parlamentari 27168 li tweġiba għaliha ngħatat fis-seduta nru 552 tas-17 ta' Lulju 2007.

MR SPEAKER: Grazzi.

Issa ngħaddu għall-preżentazzjoni ta' rapporti tal- Kumitati tal-Kamra.

Il-Viċi Prim Ministru.

ONOR.

TONIO BORG: Sur President, nippreżenta l-minuti konfermati ta' laqgħat 1 sa 12 tal-Kumitat Permanenti dwar l-Uffiċċju Nazzjonali tal- Verifika li saru bejn id-9 ta' Lulju 2003 u s-6 ta' Marzu 2007.

MR SPEAKER: Grazzi.

Il-Ministru Pullicino.

ONOR.

GEORGE PULLICINO (Ministru għall-Affarijiet Rurali u Ambjent): Sur President, nippreżenta l-minuti konfermati ta' laqgħat 1 sa 8 tal-Kumitat Permanenti għall-Iżvilupp ta' l-Ippjanar li saru bejn il-25 ta' Frar 2004 u t-18 ta' Lulju 2006.

MR SPEAKER: Grazzi.

L-Onor.

Charles Mangion

ONOR.

CHARLES MANGION: Sur President, nippreżenta l-minuti konfermati ta' laqgħat 43 sa 51 tal-Kumitat Permanenti dwar il-Kontijiet Pubbliċi li saru bejn it-22 ta' Novembru 2006 u s-27 ta' Ġunju ta' din is-sena.

MR SPEAKER: Grazzi.

L-Onor.

Jason Azzopardi.

ONOR.

JASON AZZOPARDI: Sur President, nippreżenta l-minuti konfermati ta' laqgħat 95 sa 113 li saru bejn il-15 ta' Novembru 2006 u l-5 ta' Lulju 2007.

Barra minn hekk, nixtieq inpoġġi fuq il-mejda tal-Kamra 30 dokument maħruġa mill-Kummissjoni Ewropea (pipeline acquis) li ġew scrutinised u cleared mill-working groups fi ħdan il-Kumitat Permanenti dwar l-Affarijiet Barranin u Ewropej.

Id-dokumenti msemmija huma s-segwenti:

Communication from the Commission to the Council and the European Parliament: Nuclear Illustrative Programme – Presented under Article 40 of the Euratom Treaty for the opinion of the European Economic and Social Committee (COM (2006) 844 Final);

Green Paper on the Review of the Consumer Acquis (COM (2006) 744);

Proposal for a Regulation of the European Parliament and of the Council amending Regulation EC 1059/2003 on the establishment of a common classification of territorial units for statistics (NUTS) by reason of the accession of Bulgaria and Romania to the European Union (COM (2007) 95);

Proposal for a Regulation of the European Parliament and of the Council on the submission by Member States of statistics on aquaculture (COM (2006) 864);

Proposal for a Directive of the European Parliament and of the Council amending Council Directive 78/855/EEC concerning mergers of public limited liability companies and Council Directive 82/8914/EEC concerning the division of public limited companies as regards the requirement for an independent expert's report on the occasion of a merger or a division) (COM (2007) 91);

Proposal for a Regulation of the European Parliament and of the Council concerning meat and live stock statistics (COM (2007) 129);

Proposal for a Council Regulation amending annexes A, B and C to Regulation (EC) 1346/2000 on insolvency proceedings (COM (2007) 70);

Report from the Commission on the application of Council Directive 96/67/EC of 15 October 1996 (COM (2006) 821);

Communication from the Commission to the Council, the European Parliament, the European Economic and Social Committee and the Committee of the Regions: Action plan for airport capacity, efficiency and safety in Europe (COM (2006) 819);

Communication from the Commission on the Review of the EC Regime of Control of Exports of Dual-Use Items and Technology (COM (2006) 828) and a Proposal for a Council Regulation setting up a Community Regime for the Control of Exports of Dual-Use Items and Technology (COM (2006) 829 Final);

Proposal for a European parliament and Council Regulation repealing Council Regulation (EEC) No 954/79 concerning the ratification by Member States of, or their accession to, the United Nations Convention on a Code of Conduct for Liner Conferences (COM (2006) 869 Final);

Communication from the Commission to the Council and the European Parliament: Extension of the major trans-European transport axes to the neighbouring countries - Guidelines for transport in Europe and neighbouring regions (COM (2007) 32 Final);

Report from the Commission to the Council, the European Parliament, the European Economic and Social committee and the Committee of Regions: Trans-European transport network Report on the implementation of the guidelines 2002-2003 pursuant to article 18 of Decision 1692/96/EC (COM (2007) 94); 962.

Communication from the Commission: State of progress with the project to implement the new generation European air traffic management system (COM (2007) 103);

Report from the Commission to the Council and the European Parliament on the Implementation of Regulation (EC) 1829/2003 of the European Parliament and of the Council on genetically modified food and feed (COM (2006) 626);

Report from the Commission to the Council and the European Parliament on the Operation of the Early Warning and Response System (EWRS) of the Community Network for the epidemiological surveillance and control of communicable diseases during years 2004 and 2005 (Decision 2000/57/EC) (COM (2007) 121);

Proposal for a Regulation of the European Parliament and of the Council amending Council Regulation 1408/71/EEC on the application of social security schemes to employed persons, to self-employed persons and to members of their families moving within the Community (COM (2007) 159);

Proposal for a Council Decision concerning placing on the market, in accordance with Directive 2001/18/EC of the European Parliament and of the Council, of a carnation (Dianthus caryophyllus L., line 123.2.38) genetically modified for flower colour (COM (2006) 758);

Communication from the Commission to the Council, the European Parliament, the European Economic and Social Committee and the Committee of the Regions- Limiting Global Climate Change to 2 Degrees Celsius - the Way Ahead for 2020 and Beyond (COM (2007) 2);

Proposal for a Directive of the European Parliament and of the Council amending Directive 2006/66/EC on batteries and accumulators and waste batteries and accumulators, as regards the implementing powers conferred on the Commission (COM (2007) 93 Final);

Directive of the European Parliament and of the Council amending Directive 2000/53/CE on end-of life vehicles, as regards the implementing powers conferred to the Commission (COM (2006) 922 Final);

Proposal for a Council Decision concerning the Provisional prohibition of the use and sale in Hungary of genetically modified maize (Zea mays L. line MON810) expressing the Bt cryIA(b) gene, pursuant to Directive 2001/18/EC of the European Parliament and of the Council (COM (2006) 713);

Proposal for a Council Directive amending Directive 93/109/EC of 6 December 1993 as regards certain detailed arrangements for the exercise of the right to vote and stand as a candidate in elections to the European Parliament for citizens of the Union residing in a Member State of which they are not nationals (COM (2006) 791 Final);

Communication from the Commission: Report on the International Fund for Ireland pursuant to Article 5 of Council Regulation (EC) 177/2005 (COM (2006) 563 Final);

Proposal for a Council on a Community Position within the EU- Chile Association Committee on Establishment of list of Arbitrators (COM (2007) 47 Final);

Proposal for a Council Decision on the Conclusion of the Relevant Agreements under Article XXI GATS with a number of Third Countries on the necessary compensatory Adjustments resulting from the Accession of the Czech Republic, Estonia, Cyprus, Latvia, Lithuania, Hungary, Malta, Austria, Poland, Slovenia, Slovakia, Finland, Sweden to the European Union (COM (2007) 154 Final);

Proposal for a Council Regulation on the implementation of the 10th European Development Fund (COM (2006) 650 Final); 978.

Communication from the Commission to the European Parliament and the Council: Gender Equality and Women Empowerment in Development Cooperation (COM (2007) 100 Final);

Report from the Commission to the Council and the European Parliament on the EURES Activity Report 2004-2005 presented by the Commission in accordance with Article 19(3) of Regulation (EEC) 1612/68: "Towards a Single European Labour Market: the contribution of EURES" (COM (2007) 116); u

Green Paper: Modernising Labour Law to meet the challenges of the 21st Century (COM (2006) 708).

MR SPEAKER: Grazzi.

L-Onor.

Robert Arrigo.

ONOR.

ROBERT ARRIGO: Sur President, nixtieq navża lill-Kamra li l-bieraħ kien hemm laqgħa tal-membri tal-Kumitat Permanenti dwar l-Affarijiet Soċjali u tal-membri tad-delegazzjoni parlamentari Maltija għall-Kunsill ta' l-Ewropa, fejn iltaqgħu ma' professur mir-Rumanija u professur mis- Slovakkja.

Dawn huma żewġ rapporteurs mill-European Commission against racism, fejn matul din il-laqgħa ġie diskuss l-influss qawwi ta' immigrazzjoni illegali f'Malta u x'azzjoni qiegħda tieħu Malta f'dan il- konfront meta wieħed iqis id-daqs ta' pajjiżna.

MR SPEAKER: Grazzi.

Stqarrijiet ministerjali?

Mozzjonijiet.

Il-Ministru għall-Kompetittivita' u Komunikazzjoni.

MOZZJONIJIET

ABBOZZ TA' LIĠI LI JEMENDA

L-ATT DWAR L-AFFARIJIET

TAL-KONSUMATUR

ONOR.

ĊENSU GALEA: Sur President, nipproponi l-Ewwel Qari ta' l-Abbozz ta' Liġi msejjaħ "Att ta' l-2007 li jemenda l-Att dwar l-Affarijiet tal- Konsumatur".

MR SPEAKER: Min jissekonda?

ONOR.

JASON AZZOPARDI: Nissekonda.

MR SPEAKER: Il-mistoqsija hi li l-Abbozz ta' Liġi msejjaħ "Att ta' l-2007 li jemenda l-Att dwar l-Affarijiet tal-Konsumatur" ikun moqri l-Ewwel Darba.

Dawk favur?

(Onor. Membri: Aye) Dawk kontra?

Agreed.

Il-mozzjoni għaddiet nem. con. u l-Abbozz ta' Liġi ġie moqri l-Ewwel Darba.

MR SPEAKER: Ngħaddu għall-Mozzjoni li jmiss u nsejjaħ lill-Kap ta' l- Oppożizzjoni.

ONOR.

ALFRED SANT: Sur President, qabel ma ngħaddu għall-mozzjoni xtaqt nistaqsik mistoqsija.

Jiena kont ktibtlek ittra fis-17 ta' Lulju, fejn jiena kont qiegħed nitlob li inti tiġi rikużat jew inkella li tirrikuża ruħek milli tkun il-president tal-Kamra waqt id-dibattitu fuq din il- mozzjoni.

Ktibtlek ittra fis-17 ta' Lulju u nixtieq inkun naf x'kienet id- deċiżjoni tiegħek fuq dik l-ittra.

Jekk trid jien nista' naqra l-ittra.

MR SPEAKER: Jiena naf li għandi ittra u li rrispondejt għal dik il- korrispondenza.

Issa wieħed irid jiddeċiedi jekk jaqrahiex jew le dik l- ittra.

ONOR.

ALFRED SANT: Il-mistoqsija hi fuq x'inhi d-deċiżjoni tiegħek.

Id- deċiżjoni tiegħek hija li tirrikuża ruħek jew le?

MR SPEAKER: Fl-ittra li jiena rrispondejt lill-Kap ta' l-Oppożizzjoni poġġejt il-pożizzjoni tiegħi ċara ħafna għaliex fiha kien hemm dik ir- risposta wkoll.

ONOR.

ALFRED SANT: Ir-risposta tiegħek kienet open ended, fis-sens li inti għidtli li trid tikkonsulta mal-Kap tal-Kamra u minn dak iż-żmien lil hawn ma smajtx aktar minn għandek.

MR SPEAKER: Jiena għidt x'inhi l-pożizzjoni tas-Sedja f'ċirkostanzi bħal dawn.

Għamilt ukoll l-osservazzjoni li jekk kemm-il darba l-Kamra tiddeċiedi hekk, allura jiena noqgħod għad-deċiżjoni tal-Kamra.

Għidt ukoll li peress li inti xtaqt li din id-diskussjoni ma tkunx waqt seduta tal-Kamra, jiena kont se nieħu l-liberta' sabiex inkellem lill-Leader of the House, kif fil-fatt għamilt.

Dalgħodu kellimni l-whip ta' l-Oppożizzjoni, l-Onor.

Joe Mizzi u naħseb li tkellimna ċar biżżejjed sabiex wieħed ikun jista' jifhem kif inhi s- sitwazzjoni attwali.

ONOR.

ALFRED SANT: Sur President, id-deċiżjoni hija tiegħek.

Qiegħed tirrikuża ruħek jew m'intix qiegħed tirrikuża ruħek?

Dik hija l- mistoqsija.

MR SPEAKER: Onor. Sant, jiena ma nistax nirrikuża ruħi.

Anzi l-obbligu tiegħi huwa li nippresjedi l-laqgħat li jsiru hawnhekk.

Issa jekk hemm xi deċiżjoni, xi mozzjoni mressqa jew inkella xi qbil bejn iż-żewġ naħat tal- Kamra, allura jiena noqgħod għal dak li tiddeċiedi l-Kamra.

ONOR.

ALFRED SANT: Sur President, jien kont ċar miegħek meta tajt ir- ruling fuq il-ksur prima facie.

Jiena għidtlek li se nkun qiegħed nitolbok sabiex tirrikuża ruħek.

Inti għandek kull dritt li tiddeċiedi li ma tirrikużax ruħek, u allura nkunu nistgħu mmexxu.

Pero' trid tgħidli fejn qiegħed.

Qiegħed nifhem tajjeb li ma tridx tirrikuża ruħek?

(Interruzzjonijiet) Le, għadu ma qalhiex u qiegħed nistennih jgħidha.

MR SPEAKER: Onor. Sant, naħseb li l-ittra li bgħattlek titkellem ċar biżżejjed.

ONOR.

ALFRED SANT: Le, ma kenitx ċara u huwa proprju għalhekk li qiegħed inqajjem dan il-punt.

MR SPEAKER: Il-Prim Ministru.

ONOR.

LAWRENCE GONZI: Jien qiegħed nifhem li l-iSpeaker m'huwiex qiegħed jirrikuża ruħu.

Issa qiegħed jgħidilna li jekk il-Kamra taqbel huwa lest li jirrikuża ruħu.

Jiena ngħidlu li m'għandux jirrikuża ruħu imma għandu jippresjedi għaliex dak huwa d-dover tiegħu.

Sewwa qal fl-ittra.

MR SPEAKER: Jekk wieħed irid li naqra l-ittra nista' naqraha wkoll, pero' ma naħsibx li huwa neċessarju.

Insejjaħ lill-Kap ta' l-Oppożizzjoni.

ONOR.

ALFRED SANT: Sur President, jien qiegħed nifhem li l-Prim Ministru qiegħed jesprimi dak li inti taħseb li għandek tgħid jew le, jiġifieri li ma tridx tirrikuża ruħek.

Qiegħed nifhem tajjeb?

Jekk inhu hekk, jien qiegħed ngħidlek li m'għandix fiduċja fik matul din is-seduta li se jkollna llum u se nitolbok tippermettili npoġġi fuq il-mejda tal-Kamra l-ittra li bgħattlek fis-17 ta' Lulju fuq dan is-suġġett.

Għalhekk se npoġġi fuq il- mejda tal-Kamra:

Kopja ta' ittra mibgħuta mill-Kap ta' l-Oppożizzjoni lil Mr Speaker fis-17 ta' Lulju, 2007 b'riferenza għall-mozzjoni ta' sfiduċja fil- Ministru Jesmond Mugliett.

MR SPEAKER: Jien ukoll naħseb li għandi npoġġi l-ittra li bgħatt lill-Kap ta' l-Oppożizzjoni.

Għalhekk inpoġġi fuq il-mejda tal-Kamra:

Kopja ta' ittra mibgħuta minn Mr Speaker lill-Kap ta' l-Oppożizzjoni fis-17 ta' Lulju, 2007 b'riferenza għall-mozzjoni ta' sfiduċja fil- Ministru Jesmond Mugliett.

Issa nitlob lill-Kap ta' l-Oppożizzjoni sabiex, jekk jogħġbu, jaqra l- mozzjoni tiegħu.

MOZZJONI TA' SFIDUĊJA

FIL-MINISTRU GĦALL-IŻVILUPP URBAN U TOROQ

ONOR.

ALFRED SANT: Nipproponi li:

Din il-Kamra tad-Deputati:

Wara li qieset l-istqarrija li l-Ministru Jesmond Mugliett għamel quddiem din il-Kamra, nhar it-Tnejn, 2 ta' Lulju, fejn iddikjara li d- deċiżjoni biex tiġi sospiża t-tkeċċija mill-Awtorita' tat-Trasport ta' impjegati misjuba ħatja ta' korruzzjoni mill-Qrati kienet deċiżjoni "kollettiva";

Wara li qieset kif mill-istqarrijiet li ħargu l-ex-kap eżekuttiv ta' l- ADT, kif ukoll iċ-chairman u l-membri attwali tal-Bord ta' l-ADT, jirriżulta li dawn kollha ma kienu xejn parteċipi fid-deċiżjoni li l- impjegati jinżammu ma' l-ADT, u li allura l-Ministru Mugliett gideb lil din il-Kamra meta qal li din id-deċiżjoni kienet kollettiva;

Wara li fliet id-dikjarazzjonijiet tal-Prim Ministru Gonzi kif stqarrhom hu, u kif ġie rrapportat li qalhom f'okkażjonijiet oħra, u dan fis-sens li caħad li l-Ministru Mugliett kien ġab ruħu b'mod li mhux den ta' Ministru u ta' Membru ta' din il-Kamra, u li għalhekk ma kellux għalfejn jaċċetta r-riżenja tal-Ministru Mugliett mill-Kabinett tal-Ministri; Wara li kkunsidrat dak li kien qal il-Prim Ministru Gonzi meta laħaq fil- kariga ta' Prim Ministru, u dan fis-sens li kien se jniedi politika ta' stil ġdid, kif ukoll ikkunsidrat l-azzjonijiet meħuda minnu li wasslu għar-riżenja ta' l-ex-ministru ta' l-affarijiet barranin John Dalli fit- 3 ta' Lulju 2004;

Din il-Kamra tad-Deputati tistqarr:

li l-ġlieda kontra l-korruzzjoni għandha tkun fuq quddiem nett fil-ħidma kollha tal-gvern skond il-prinċipji tat-trasparenza, kontabilita' u effiċjenza, u TIDDEPLORA l-fatt li dan mhux qed jiġri;

li biex il-ġlieda kontra l-korruzzjoni tintrebaħ, il-Prim Ministru u l- Ministri kollha jridu juru ruħhom determinati li ma juru l-ebda tolleranza lejha, u TIDDEPLORA l-fatt li dan mhux qed jiġri; li l-Prim Ministru Gonzi falla fid-dmir tiegħu meta ma aċċettax ir- riżenja tal-Ministru Mugliett u ma tax rendikont sħiħ u dirett lil din il-Kamra dwar l-aġir tal-Ministru Mugliett fil-każ tal-korruzzjoni fl- ADT;

U għalhekk din il-Kamra tad-Deputati:

Tiddikjara li ma għandhiex fiduċja fil-Ministru Jesmond Mugliett bħala Ministru u bħala Deputat ta' din il-Kamra.

Iffirmata minni u minn Joe Mizzi fis-16 ta' Lulju, 2007 għan-nom ta' l- Oppożizzjoni.

MR SPEAKER: Min jissekonda?

ONOR.

CHARLES BUHAGIAR: Nissekonda.

MR SPEAKER: Nifhem li hawn xi ftehim dwar kif se nipproċedu.

L-Onor.

Joe Mizzi.

ONOR.

JOE MIZZI: Jien u l-Onor.

Mario Galea ftehimna li l-għaxar minuti li tlifna nżiduhom mal-ħin ta' wara sabiex ikollna seduta sħiħa.

MR SPEAKER: Mela rridu nżidu għaxar minuti mal-ħin tas-seduta li tirrigwarda din il-mozzjoni.

Il-Kap ta' l-Oppożizzjoni.

ONOR.

ALFRED SANT: Sur President, tajjeb li qabel ma nidħol fid-dettall tal-mozzjoni li għandna quddiemna, nagħti l-isfond li hemm warajha.

Il- poplu jinsab iddisgustat – mhux Laburisti jew Nazzjonalisti imma l-poplu Malti u Għawdxi – bl-isfond ta' telqa, bl-isfond ta' inkuranza, ta' ineffiċjenza u ta' tolleranza għal affarijiet li m'għandhomx ikunu hekk f'isem is-serjeta'.

Hemm sfond sħiħ ta' xewqa għall-bidla fil-mod ta' kif jitmexxa dan il-pajjiż.

L-affarijiet imorru lura għal sensiela ta' ġrajjiet li ma jagħmlux unur lis-soċjeta' tagħna.

Uħud minnhom imorru 'l bogħod mentri uħud minnhom ma jmorrux daqshekk 'il bogħod.

Uħud minnhom b'xorti ħażina jirriflettu wkoll fuq il-presidenza ta' pajjiżna.

Kien hemm – u se nibda biha – il-maħfra presidenzjali li ngħatat żmien ilu lil Żeppi l-Ħafi.

Din kienet xi ħaġa mnawra minn ġewwa u korrotta minn barra.

Kien hemm imbagħad il-każ li xxokkja lil kulħadd – lili l-ewwel wieħed – tal-korruzzjoni u t-tixħim mill-imħallfin xi snin ilu u li l-eku tagħha għadu għaddej.

Kien hemm imbagħad sensiela sħiħa, waħda wara l-oħra, ta' skandli fuq kuntratti ta' xogħlijiet li ngħataw fl-isptar Tal-Qroqq.

U għalkemm jipprovaw jgħidu li kienet l-Oppożizzjoni Laburista li bniet stejjer u fantasiji fuq din il-biċċa tax-xogħol, m'hu veru xejn.

In-nies taf li l-qasba ma kenitx qiegħda ċċaqċaq għal xejn u l-fatti kienu juru li veru kien hemm l-iskandli fil-mod ta' kif ingħataw il-kuntratti.

Imma mbagħad li kompla xxokkja lin-nies kien il-fatt li taħt retorika jibqgħu jgħidu kemm huma retti, kemm huma serji u kemm iridu kultura ta' riżenji, biex imbagħad fir-realta' kien hemm kultura ta' me ne frego; l'arte di arrangiarsi saret the law of the land, il-liġi ta' kif jitmexxa l- pajjiż.

Sur President, wasalna f'punt fejn issa anke l-hekk imsejħa intellettwali tar-reġim Nazzjonalista qegħdin joħorġu jitkellmu fuq riżenja mill-gvern bħala pulikarja.

Lanqas fi żmien Mussolini ma kienu waslu f'dan il-livell ta' degredazzjoni intellettwali!

Jekk iridu xi ħaġa, in-nies iridu kontabilita' u trasparenza fit-tmexxija tal-pajjiż.

U dan il-każ tal- Ministru Mugliett m'huwiex kwestjoni fejn qed nipprovaw nagħmlu xi vittma minnu.

Din ukoll saret parti minn din l-attitudni ta' pulikarja li titlob kontabilita'.

Ara kemm huwa nice dan ir-raġel u intom qegħdin tipprovaw issallbuh miskin!

Qed tipprovaw tpoġġuh fil-crossfire!

Bir-rispett kollu, kull wieħed u waħda minna hawn ġew għandu jassumi r-responsabilita' ta' għemilu.

Jista' jkun Ġużeppi mibjugħ minn ħutu, jista' jkun San Pawl u jista' jkun Ġuda l-Iskarjota.

Hu min hu, irid jassumi r-responsabilita' ta' għemilu.

Minn hemm joħroġ il-prinċipju tat-trasparenza, tal- kontabilita' u ta' l-effiċjenza.

Għalhekk in-nies iddisgustati għaliex qegħdin iħossu li filwaqt li hawn ċerti nies li qishom jistgħu jagħmlu li jridu – u aktar 'il quddiem insemmihom lil dawn in-nies –ħaddieħor qiegħed jibqa' barra u min għandu jkun responsabbli ta' għemilu m'huwiex qiegħed ikun responsabbli ta' għemilu.

Kellna patafjun ta' każi, uħud minnhom minuri – għalkemm id-dell tagħhom m'huwiex minuri – u oħrajn ħafna aktar serji.

Per eżempju, kellna l-każ ta' ministru li qassam – mhux hu personali imma n-nies tiegħu - CDs pirati u qisu ma ġara xejn.

Imbagħad irridu nagħmlu kampanja kontra l- piraterija!

Kien hemm il-miljuni li ntnefqu bla ebda kontabilita' ta' xejn fuq ix-xiri ta' dar kbira fi Brussell u li sal-lum għadna ma rajna l-ebda kontabilita' fuqha.

Kellna bejn is-Lm6 miljun u Lm7 miljun investiti – hekk imsejħa – f'port fallut fi Brindisi u ma rajna l-ebda rendikont serju ta' kif saru l- affarijiet.

Per eżempju, l-Air Malta li għamluha għasfur taċ-ċomb għaliex kellha kapital enormi b'investimenti f'ajruplani RJs li assolutament kienu taċ-ċomb.

Imbagħad b'investiment f'kumpannija l-Italja li kompliet xorbot il-fondi u kollox spiċċa sparpaljat u mingħajr ħadd ma jkun accountable.

Għandna Prim Ministru wkoll li jħobb jgħid li xejn ma jiġri b'kumbinazzjoni.

U we're keeping him to his word.

Dawn l-affarijiet ma jiġrux b'kumbinazzjoni.

Dawn l-affarijiet jorbtu anke permezz tad-diskorsi li jgħidu l-ministri nfushom meta jkunu qegħdin jitkellmu ma' sħabhom.

Għandna l-każ tal-Ministru Ċensu Galea, fejn ma' sħabu li tkellem ċar u tond dwar il-brimba li għandu fil-post li qiegħed imexxi u li dwarha ma jista' jagħmel xejn.

Hemm sparpaljar ta' flus.

Dan il-kliem qegħdin jgħiduh il-ministri stess li huma m'humiex ikunu accountable u lanqas qegħdin iżommu accountable lil dawk ta' madwarhom.

Kellna l-każ ta' segretarju parlamentari f'Kastilja stess li joħroġ atti notarili bil-letterhead ta' Kastilja.

Kellna mbagħad il-kuntratt tat- tindif fil-qrati li ġie mogħti lil kumpannija ta' xi ħadd li kien maqbud bis-sew fuq drogi.

Għandna patafjun ta' proġetti għaddejjin f'dan il- pajjiż li jqumu l-miljuni aktar milli kienu ġew stmati fil-bidu.

Ikollok il-gvern stess li jistmahom kemm se jiġu jiswew u mbagħad tgħaddi sena, sentejn u jiġu jiswew id-doppju fil-miljuni jew it-triplu fil-miljuni.

Imma qisu ma ġara xejn!

Jiena semmejt każ li ħadd ma semmih aktar.

Kellna l-każ ta' xi ħadd maqbud bid-droga l-ħabs u dan iħallas pledge ta' Lm25,000 bi flus kontanti u qisu ma ġara xejn.

Każ wara l-ieħor li jġiegħluk tiddisgusta ruħek.

Għalhekk hemm bżonn li xi ħadd jagħmel stand kif naħseb se jagħmel stand il-poplu Malti u Għawdxi.

To be fair kien hemm eċċezzjoni waħda għal dan kollu, fejn kien hemm it-tkeċċija fis-sena 2003 ta' l-ex ministru tal-finanzi u ta' l-affarijiet barranin John Dalli.

Ikolli nirriferi għaliha għaliex din toħroġ kompletament distakkata mill-isfond l-ieħor li l-poplu qiegħed iħoss fil-ħajja tiegħu ta' kuljum.

Din il-mozzjoni ta' sfiduċja fil-Ministru Mugliett tintrabat preċiżament ma' dan il-feeling tan-nies.

Ikun hemm chairmen appuntati mill-gvern fl-MTA u fil-PBS, imbagħad naraw ġlied intern fil-PBS, fejn jitilqu wieħed wara l-ieħor u jkunu qishom qegħdin jilagħbu l-musical chairs għaliex min imur post u mbagħad jerġa' lura.

Imma t-turnover qatt ma tiġi spjegata kif suppost.

Il-gvern Nazzjonalista u Dr. Gonzi, bir-rispett kollu lejh, qegħdin jitilfu kull kredibilita' għax donnu anything goes.

Per eżempju, kellna l-każ tal- Ministru Deguara.

Għallinqas dan – għalkemm wieħed irid jirrifletti fuq li qal – kellu lil xi ħadd fis-segretarjat privat tiegħu li wkoll inqabad kompliċi f'taħwid, fi frodi u ngħid jien f'korruzzjoni, eventwalment neħħieh.

Imma kemm se nibqgħu nagħmlu cherry picking b'dan il-mod?!

Sur President, kemm se nibqgħu nisimgħu b'każ wara l-ieħor?

Bir-rispett kollu, il-pajjiż jixraqlu aħjar.

Jien ma noqgħodx ngħid li dawn ilhom fil- gvern għal 20 sena; ngħid hekk imma mhux f'dan il-kontest, lanqas noqgħod ngħid għax Dr. Gonzi baqa' bl-istess ministri; ngħid hekk imma mhux f'dan il-kontest, imma fil-kontest ta' serjeta' u trasparenza wieħed jistenna li l-gvern ta' l-anqas jisma', ikun konxju u jkun sensittiv għad-disgust tal- poplu quddiem dawn l-affarijiet.

U allura f'dan l-isfond irridu naraw dak li ġara f'dawn l-aħħar ġimgħat fil-każ tal-Ministru Mugliett.

Il-Ministru Mugliett kellu żewġ impjegati miegħu fl-ADT li nqabdu u nstabu ħatja mill-qorti fuq korruzzjoni u tixħim.

Issa rridu nikkonsidraw mingħajr ebda sinifiteti u mingħajr ebda tidwir mal-lewża x'għamel il- Ministru Mugliett fir-rigward ta' dawn l-impjegati.

Din ma kenitx xi ħaġa li faqqgħet f'daqqa waħda u li ħaditu b'sorpriża lill-ministru.

Jiena meta erġajt qrajt id-dokumenti kollha f'dawn l-aħħar ġimgħat bqajt sorpriż kif din hija xi ħaġa li għaddiet madwar sena u nofs ilu.

U allura bilfors li kien hemm aġir ministerjali li kien rifless, li kien maħsub u li kien deliberat.

U għalhekk ma naqbilx li għax titlob ir-riżenja tal-Ministru Mugliett, qiegħed tidħol f'xi att ta' pulikarja.

Nerġa' ngħid li lanqas l- intellettwali ta' Mussolini ma kienu waslu għal dan il-livell ta' bassifondi analitiċi fil-mod ta' kif iħarsu lejn il-funzjoni pubblika f'pajjiżna.

Issa x'inhuma l-fatti?

Il-fatti huma dawn: Kien hemm żewġ impjegati ta' l-ADT, Buttigieg u Galea, li nstabu ħatja pubblikament ta' tixħim.

Tħallsu għat-tixħim li daħlu għalih is-sid tas-Swallow Garage, Saviour Abela.

Magħhom quddiem il-qorti tela' wkoll l-instructor ta' Swallow Garage, Stephen Mallia.

Hemm rabta estensiva bejn in-nies imsemmija u Swallow Garage.

Hemm ukoll rabta estensiva bejn Galea li nstab ħati li xxaħħam u l-Ministru Mugliett.

Fil- fatt Galea kien canvasser tal-Ministru Mugliett u fil-gazzetta "Malta Today" tat-18 ta' Ġunju, 2006 qalilna li kien hemm żmenijiet meta hu kien miegħu, partikolarment fil-każini tal-partit u waqt il-home visits.

Imbagħad ikompli jgħid li Galea ma kienx l-aktar canvasser qrib tiegħu, pero' li kien canvasser tiegħu toħroġ biċ-ċar.

Allura li kien qrib tal- Ministru Mugliett hija ċara.

Jiena naħseb li r-rabta tinħass sew, li ma kenitx rabta pumm paqq, li ma kienx hemm nuqqas ta' relazzjoni bejn ministru u mpjegat, u li l-ministru, jekk intervjena, għamel dan fil-funzjonijiet ministerjali tiegħu b'mod kompletament newtrali.

Kif jista' jkun!

Jekk dan mar miegħu jħabbat il- bibien!

Jekk kien wieħed mill-attivisti tiegħu!

Jekk kien wieħed minn dawk li rranġalu ħalli meta l-ministru jkollu l-coffee mornings, iġiblu l- karozzi tas-Swallow Gararge b'xejn sabiex iġorr il-kostitwenti!

Neġa' ngħid li din m'hijiex xi ħaġa li ġrat pumm paqq.

Kien hemm bord ta' investigazzjoni li twaqqaf mill-ADT wara li nstab il-każ tat-tixħim.

Issa aktar 'il quddiem irrid inpoġġi fuq il-mejda tal-Kamra siltiet mir-rapport li għamel dan il-bord.

Sur President, minn dan ir-rapport joħroġ biċ-ċar li anke fuq bażi amministrattiva, il-persuni konċernati, Buttigieg u Galea – li jien ma nafx min huma – nstabu ħatja ta' korruzzjoni u skond dan ir-rapport, ibbażat fuq dak li qalu l-pulizija, joħroġ biċ-ċar li dawn instabu ħatja - mhux se nsemmi l-ismijiet ta' l-oħrajn għaliex safejn naf jien għadha m'hijiex immexxija 'il quddiem – ta' unlawful exaction and bribery.

Fil-każ tas-sid ta' Swallow Garage, Saviour Abela u l-instructor Stephen Mallia, instabu ħatja ta' bribery and trading in influence.

Fis-27 ta' Ottubru, 2006 – u se npoġġiha fuq il-mejda tal-Kamra din - il-maġistrat Dr. Myriam Hayman tat il-ġudizzju tagħha fuq dan il-każ.

U bl-aktar mod lampanti u ċar sabet il- ħtija ta' Salvu Cassar, ta' Galea u ta' Buttigieg bħala li kienu qegħdin jirċievu somom ta' flus b'korruzzjoni mingħand Salvu Cassar tas-Swallow Garage.

U għalkemm qieset il-konsiderazzjonijiet li għandhom x'jaqsmu ma' kif forsi dawn il-persuni daħlu u ma daħlux f'basla, kif ippretendew għal xi ħin, irriżulta bl-aktar mod ċar li kienu parteċipi in piena volonta, bil- ħsieb kollu li jixxaħħmu ħalli jagħmlu falsifikazzjoni ta' liċenzji tas- sewqan fl-ADT.

U bl-aktar mod skjett u bl-aktar mod ċar il-maġistrat tathom bħala l-piena tagħhom, li jkunu interdetti pjanament b'mod ċivili f'dak li għandu x'jaqsam ma' kif tkun interdett fil-qorti.

Naturalment il-qorti setgħet tat aktar minn hekk.

Tant hu hekk li min-naħa ta' l-avukat ġenerali kien hemm mossa sabiex il-piena terġa' tiġi riveduta 'il fuq.

U dak iż-żmien, f'Ġunju tas-sena l-oħra, kienet qamet kontroversja li baqgħet sejra sa Ottubru.

Din il-kontroversja ħassha wkoll politikament il-Ministru Mugliett għaliex tqanqlet il-kwestjoni dwar jekk l-ADT kenitx stabbli bħala organizzazzjoni – li ma kenitx u nafu li m'hijiex – u dwar jekk kenitx miexja tajjeb – li ma kenitx u nafu li m'hijiex - u daħlu fin-nofs imbagħad ir-responsabbiltajiet politiċi tal-Ministru Mugliett.

Imbagħad fil-gazzetta "Malta Today" tat-18 ta' Ġunju, 2006 il-Ministru Mugliett qal li l-Prim Ministru jiddeċiedi l-futur politiku tiegħu.

Mela din m'hijiex kwestjoni tal-bieraħ imma hija kwestjoni li tmur għal sena u xahrejn ilu u hija kwestjoni li r-reġim tal-lum ħaseb li jħalliha torqod u tgħaddi.

Imma l-problema m'hijiex dik.

Il-problema hi li l-Ministru Mugliett ma kienx kuntent b'din il-ħaġa.

Irrid inpoġġi wkoll fuq il-mejda tal-Kamra silta mill-gazzetta "Malta Today".

Nerġa' ngħid li l-Ministru Mugliett ma kienx kuntent.

Ried li b'xi mod jew ieħor lil Galea u lil Buttigieg jiffrankalhom il-ħtija tal-piena tagħhom.

Fil-fatt qal jew ġiegħel lil min jgħid li kien hemm ħaddieħor li ngħata tips qabel u dan ġie interdett ċivilment imma mbagħad irranġawlu maħfra presidenzjali u għaliex irranġawlu maħfra presidenzjali, l-ADT reġgħet daħħlitu lura u għalih dan kien preċedent.

Bir-rispett kollu imma fil-klima morali u politika tal-lum, dan huwa t-tip ta' argument li ma jagħmilx sens u huwa argument li jiddisgusta lin-nies.

Dan xi preċedent hu jekk xi ħaġa bħal din saret sena ilu?!

Allura min hu ħati bil-provi ta' korruzzjoni nużawh bħala preċedent sabiex ħaddieħor, li huwa ħati bil-provi, neħilsuhielu permezz tal-maħfra tal-President u nirrendu lill-presidenza istituzzjoni tar-redikolu għaliex qiegħda hemm sabiex taħfer lill-ħbieb tal-ħbieb tagħna ħalli dawn ikunu jistgħu jerġgħu jagħmlu short circuit mid-deċiżjonijiet tal-qorti.

Tkun ministru responsabbli billi tgħid li jekk dak diġa' ġara d-darba li għaddiet u se nużaha issa bħala preċedent sabiex nagħmilha darb'oħra u darb'oħra u darb'oħra?

B'dan il-mod f'daqqa waħda qegħdin niftħu coach and horses sabiex min huwa korrott, issa jaf li għandu s-salvawomu.

Min qed jagħmel affarijiet ħżiena jaf li għandu s-salvawomu ġej.

Per eżempju, kellna l- maħfra ta' Żeppi l-Ħafi li kienet fuq skala enormi.

Hawn min jgħid li din hija maħfra fuq skala aktar żgħira.

Iż-żgħir u l-kbir fl-affarijiet tal- korruzzjoni jimxu id f'id u hekk qiegħed jiġri f'dan il-pajjiż.

Allura x'għamel il-Ministru Mugliett?

Skond il-fatti li ħarġu, il-Ministru Mugliett qabad mas-CEO ta' l-ADT - li minn dak iż-żmien irriżenja - u qallu li Galea u Buttigieg m'għandhomx jitkeċċew għalissa sakemm issir it-talba tal-maħfra presidenzjali u sakemm jiġi deċiż jekk għandhomx maħfra presidenzjali jew le.

U minn hemm, direttament mill-Ministru għas-CEO ...

(Interruzzjonijiet) Il-Ministru qed jgħidli li kienet saret it-talba.

Ma niċħadx li t-talba kienet saret.

Imma dawn l-affarijiet malajr tagħmilhom.

Il-mistoqsija hija kemm iddum biex timxi 'l quddiem it-talba.

Imma l- Ministru ħa passi minnufih biex iqajjem l-argument!

U x'qal l-ex-CEO Selvagi quddiem din it-talba?

Ma qabilx magħha u kien lest iwettaqha.

L- agħar f'dan kollu huwa li meta qam il-furur għall-bidu l-Ministru pprova joħroġ minnha u l-gazzetta "The Times" - li ma tistax tgħid li hija gazzetta tal-partit Laburista u kieku tajjeb kieku kienet magħna imma mhijiex, jiġifieri ma tistax tgħid li din il-ħaġa kienet ippuntata mill- media Laburista – baqgħet timbotta fuq dan l-argument u bdew joħorġu l- fatti.

Sur President, fil-fatt Selvagi, l-ex-CEO, ma kienx jaqbel magħha u kien il-Ministru nnifsu li qal lil Selvagi biex jagħmel din il-ħaġa u jittieħdu passi biex fuq il-bażi tal-preċedent, diġa` falz, ta' xi ħadd korrott li minħabba l-maħfra presidenzjali reġa' ġie ripristinat, Galea u Buttigieg - Galea huwa l-canvasser tal-Ministru Mugliett - jerġgħu jitpoġġew fuq il- back burner ħalli jirripristinaw ruħhom.

Jien nemmen li l-akbar żball li għamel il-Ministru Mugliett huwa li gideb lill-poplu Malti u lill-Kamra tar- Rappreżentanti.

Fi kwalunkwe leġislatura oħra u fi kwalunkwe parlament ieħor pass bħal dan ifisser li l-iSpeaker jagħmillu impeachment u jipproċedi kontrih.

Imma hawn Malta rrid inkun jien li nagħmillu każ ta' ksur ta' privileġġ - li nkun naf li mhux se jgħaddi – u dan juri l-falsita' fis-sistema istituzzjonali tagħna.

Hawnhekk quddiem din il-Kamra fit-2 ta' Lulju ta' din is-sena, inqas minn ġimagħtejn ilu, il-Ministru Mugliett gideb u qal li d-deċiżjoni li t- tkeċċija ta' Buttigieg u Galea ma timxix 'il quddiem kienet deċiżjoni li ttieħdet wara diskussjoni kollettiva.

Kulħadd jifhem li kollettiva hija in common, diskussjoni bejn in-nies konċernati minn deċiżjoni bħal din.

Jekk titkellem mal-purtinar mhijiex deċiżjoni kollettiva u jekk titkellem mas- segretarju privat tiegħek mhijiex deċiżjoni kollettiva.

Allura ladarba s- CEO qal li kienet ordni imposta fuqu, allura d-deċiżjoni kollettiva bilfors tfisser deċiżjoni ma' min hu rilevanti biex imexxi 'l quddiem id- deċiżjoni.

La s-CEO huwa out of the loop – jien hekk fhimt dak il-ħin – huwa l-bord ta' l-ADT.

Naħseb li l-Ministru ħaseb li l-bord ta' l-ADT se jibqa' ħalqu magħluq u m'hu se jgħid xejn.

Imma ġara bil-maqlub.

Iċ-chairman ta' l-ADT f'intervista ma' "The Times" u f'ittra li bagħat lil "The Times" qal li m'hu veru xejn; qal li huma ma kellhom x'jaqsmu xejn mad-deċiżjoni, ma jaqblux magħha u ma ġewx ikkonsultati fiha.

Imbagħad l- isbaħ waħda kienet meta nhar il-Ġimgħa li għaddiet, ħarġet ittra minn Kastilja li bagħatha ċ-chairman u l-membri ta' l-ADT fejn qalu li huma ma kenux involuti fid-deċiżjoni li t-tkeċċija tiġi sospiża.

Allura jien ngħid: Kif jista' jkun li wara gidba bl-aktar mod lampanti, nemmnu li pajjiżna miexi b'mod serju u b'mod responsabbli kif jixtieq il-poplu?

Imbagħad il-Ministru, biex jipprova joħroġ minnha, qalilna li kien tkellem mal-legal advisor ta' l-ADT, avukat li jaħbat canvasser tiegħu ...

(Interruzzjonijiet) Qed jgħidulna kandidat, imma huwa canvasser tiegħu wkoll.

Dawn huma d-deċiżjonijiet kollettivi li qed jieħu dan il-gvern, li jitkellem mal-konsulent legali u jgħid li huma deċiżjonijiet kollettivi?

M'hemmx dubju li l-Ministru Mugliett intervjena biex jgħin lil Galea għax Galea huwa l-canvasser tiegħu.

Din hija ċarissima.

Mhuwiex aċċettabbli li quddiem dawn il-problemi ta' korruzzjoni li għandna fil-pajjiż, ta' tixħim fil-pajjiż, ta' nuqqas ta' serjeta` fil-pajjiż, ministru jintervjeni b'dan il-mod lampanti f'sitwazzjoni fejn xi ħadd qrib tiegħu kiser il-liġi u nstab li kiser il-liġi.

Għalhekk qed ngħidu li la huwa dehen li l-Ministru Mugliett ikun membru ta' din il-Kamra u lanqas li jkun ministru u għalhekk qed inressqu l-mozzjoni ta' sfiduċja fih bl-akbar responsabbilta`.

Iżda jien ngħid li hemm agħar minn hekk.

Il-kwestjoni wkoll tqum fuq it- tmexxija ta' dan il-gvern u t-tmexxija tal-Prim Ministru Gonzi.

Diġa` tkellimna fuq kif f'Ġunju tas-sena li għaddiet il-Ministru Mugliett kien qed jistenna li jista' jiċċaqlaq mill-ministeru minħabba n-nuqqas ta' tmexxija tajba li kien hemm fl-ADT.

Huwa stenna li se jitneħħa.

Imma tgħid hemm xi ħaġa iktar minn hekk?

Hemm ukoll il-possibbilta` li l- Ministru Mugliett intervjena mhux biss biex jipproteġi lil min ixxaħħam, imma biex jipproteġi wkoll lil min xaħħam, jiġifieri lil Swallow Garage?

Għalhekk nistaqsi lill-Prim Ministru jekk jistax jagħtina xi garanzija min- naħa tiegħu li ħadd mill-ministri tiegħu m'għandu xi rabta ma' Swallow Garage, il-garage li xaħħam lil Galea - il-canvasser tal-Ministru Mugliett - u lil Buttigieg u li saret din il-manuvra kollha biex jiġi liberat minnha?

Jien nistaqsi wkoll kif jista' l-Prim Ministru jiġġustifika dan li qed jiġri fir-rigward tal-Ministru Mugliett meta tqabblu ma' dak li ġara fir- rigward ta' l-ex-ministru John Dalli?

Jien m'għandi l-ebda karta xi nżomm ma' l-ebda ministru jew ex-ministru Nazzjonalista, imma bilfors ikollok tistaqsi għaliex two weights and two measures.

L-uniku ministru li tneħħa mill-Kabinett ta' Dr. Gonzi kien il-Ministru John Dalli mentri diversi ministri nżammu, fosthom il-Ministru Mugliett.

Fl-opinjoni tiegħi, jekk kien hemm każ ċar fejn xi ħadd għandu jitneħħa huwa l-każ li għandna quddiemna llum tal-Ministru Mugliett.

Fil-każ ta' l-ex-Ministru John Dalli jiena kont wieħed min-nies li kkritikajtu bil-qawwi u naħseb li kelli raġun.

Imma min-naħa l-oħra rridu t-trasparenza.

Għandna Prim Ministru li apparti milli qal li dan huwa stil ġdid ta' tmexxija, qalilna wkoll: Iġġudikawni fuq dak li nagħmel.

Lill-ex- Ministru John Dalli kien keċċieh imma lill-Ministru Mugliett żammu.

Issa wieħed irid jifli ż-żewġ attivitajiet.

Jien erġajt mort lura għall-ittra tar-riżenja ta' l-ex-Ministru John Dalli u l-ittra ta' risposta li bagħatlu l-Prim Ministru Lawrence Gonzi fit-3 ta' Lulju, 2004.

Li laqatni ħafna with hindsight f'dan kollu kienet silta mill-ittra tar-riżenja ta' l-ex- Ministru John Dalli.

Apparti milli qal li dejjem jattakkawh tal-partit Laburista u dik jaċċettaha għax il-partit Laburista qiegħed biex jattakkah, min-naħa l-oħra qal hekk: Minn banda ma nistax nittollera ċirkostanzi fejn nissoġġetta l-familja tiegħi għas-sistema ta' rikatti politiċi li issa qed tiġi istituzzjonalizzata f'pajjiżna.

Mill-banda l-oħra jiena ma niffunzjonax f'ċirkostanzi fejn jeżisti ambjent fejn irrid noqgħod nipproteġi dahri.

Dan kien fit-3 ta' Lulju 2004 u ninnota li fir-risposta tiegħu l-Prim Ministru bl-ebda mod ma rribatta l-argument li ċerti nies, fosthom l-ex- Ministru Dalli, qed jiġu soġġettati għal sistema ta' rikatti politiċi li qed tiġi istituzzjonalizzata f'pajjiżna.

U jekk din ma ġietx respinta allura b'ċertu mod hemm aċċettazzjoni tagħha, u jekk hemm l-aċċettazzjoni tagħha, allura parti minnha hija vera u jekk hija vera għadha teżisti sal- lum.

Jekk għadha teżisti sal-lum x'kienu l-mekkaniżmi li wasslu biex f'dan il-każ fejn ministru li r-riżenja tiegħu kellha tiġi aċċettata - mhux bħala pulikarja imma bħala stat ta' fatt ta' min tabilħaqq irid ikun accountable u jrid ikun responsabbli – ma ġietx aċċettata u ta' l-ieħor ġiet aċċettata?

Dawn huma affarijiet li għandhom x'jaqsmu mal-governance tal-pajjiż, mas-sitwazzjoni f'pajjiżna fejn hemm diżgust bit-tmexxija tal- gvern, rieda għall-bidla, imma sakemm issir il-bidla n-nies li huma responsabbli mit-tmexxija tal-gvern iridu juru li huma serji, trasparenti u mhux soġġetti għal allegazzjonijiet ta' sistema ta' rikatti politiċi.

Hawnhekk jien kelli nħares lura lejn x'kienu r-raġunijiet li wasslu għar- riżenja ta' l-ex-Ministru Dalli għax il-misteru japprofondixxi ruħu.

Minn naħa l-Prim Ministru qed jgħid li l-allegazzjonijiet dwar il-kuntratt ta' l- għoti tat-tagħmir ta' l-isptar kienu infondati fis-sens ta' dak li tpoġġa quddiem il-pulizija - u dan huwa veru u infatti jien personali qatt ma semmejt dik il-ħaġa, dik kienet xi ħaġa mibnija minn xi ħadd li kien qed jigdeb, ma kien hemm l-ebda sustanza fuqha - imma mbagħad kien hemm l- argument l-ieħor li għandu x'jaqsam mal-biljetti ta' l-ivvjaġġar mill- ministeru ta' l-ex-Ministru John Dalli.

F'dak il-każ konna mwegħdin li se jkun hemm investigazzjoni li mbagħad twessgħet għax mhux biss saret fuq il- ministeru ta' l-affarijiet barranin ta' l-ex-Ministru John Dalli, imma kienet investigazzjoni sħiħa u wiesgħa mal-ministeri kollha b'mod ġenerali min-naħa ta' l-awditur li sal-lum għadha fil-limbu.

Allura jekk ma kenitx il-kwestjoni li tpoġġiet quddiem il-kummissarju tal-pulizija mill-Prim Ministru u jekk ma kenitx il-kwestjoni tat-ticketing li sal-lum għadha miftuħa, x'kien li wassal biex bħala stat ta' fatt b'azzjoni tiegħu l-Prim Ministru min-naħa jiddeċiedi li jaċċetta jew iwassal lill-ex-Ministru John Dalli biex jirriżenja, imma lill-Ministru Mugliett żammu f'postu?

Ma ninsewx ukoll kif il-Ministru Ċensu Galea privatament jgħid li kollox żgarrat, li m'għandux kontroll, li hemm brimba fit-tmexxija u pubblikament f'dan il-Parlament jgħidilna li kollox sejjer tajjeb.

Imma issa drajna li dak li ngħidu backstage ma ngħiduhx front stage u din hija wkoll xi ħaġa li qed timmina l-fibra morali f'dan il-pajjiż għax wara l-kwinti tara ħafna nies jitkellmu ma' ħafna nies u l-affarijiet jaslu, mhux ma jaslux.

Għalhekk jien ngħid li quddiemna għandna sitwazzjoni tal-mistħija, sitwazzjoni li twassal fi sfiduċja fl-istituzzjonijiet politiċi ta' dan il- pajjiż, mhux biss fil-Kabinett, mhux biss fil-gvern, mhux biss fil- Parlament, mhux biss fil-Prim Ministru b'mistoqsijiet kbar dwar dak li qalilna niġġudikawh dwaru, il-fatti u l-azzjonijiet tiegħu, imma dwar kif nieħdu d-deċiżjonijiet, dwar kif immexxu b'kontabilita`, bi trasparenza u b'effiċjenza.

Quddiemna għandna każ ta' ministru li ma qediex il- funzjonijiet tiegħu, li gideb lil dan il-Parlament, li quddiem din l-isfida ta' korruzzjoni minflok ħa deċiżjonijiet iebsa - li jekk int ħabib tiegħi tibqa' ħabib tiegħi, imma se naċċetta li titkeċċa - ra kif jimmanipula l- ħbula biex iwassal ħalli t-tkeċċija ma ssirx u mbagħad ra kif jigdeb dwarha wara.

Dan mhuwiex aċċettabbli fl-ebda demokrazija.

Għandna Prim Ministru li ma' wieħed mill-ministri tiegħu jġib ruħu b'ċertu mod u għaliex forsi kien rival tiegħu keċċieh - imma f'kull partit politiku għandna r- rivalitajiet bejnietna - u lil dan, kompliċi mal-korruzzjoni ta' Galea u ta' Swallow Garage, jipproteġih.

Sur President, dawn l-affarijiet m'humiex aċċettabbli, huma affarijiet li jqanqlu mistħija fina lkoll u għalhekk qed inressqu l-mozzjoni ta' sfiduċja tagħna fil-Ministru Mugliett kemm bħala deputat, kemm bħala Ministru u kif ukoll il-kundanna tagħna lejn dak li għamel u qed jagħmel il-Prim Ministru Gonzi f'dan ir-rigward.

MR SPEAKER: Għandi nifhem li l-Kap ta' l-Oppożizzjoni għandu xi dokumenti li jrid iqiegħed fuq il-mejda tal-Kamra.

ONOR.

ALFRED SANT: Sur President, inqiegħed fuq il-mejda tal-Kamra:

Estratt mir-rapport ta' investigazzjoni mwaqqf skond Inquiries Act (Kap 273) datat Lulju 2006, biex jinvestiga l-allegazzjonijiet ta' allegat abbuż minn impjegati fl-Awtorita' dwar it-Trasport b'riferenza għal testijiet tas-sewqan;

Kopja ta' sentenza tal-Qorti tal-Maġistrati, Il-Pulizija vs Jason Buttigieg u Roderick Galea, tas-seduta tas-27 ta' Ottubru 2006; u

Kopja ta' artiklu intitolat "Jesmond Mugliett: The Prime Minister will decide my political future" li deher fil-gazzetta Maltatoday tat-18 ta' Ġunju 2006.

MR SPEAKER: Grazzi.

Aktar rimarki?

Il-Ministru Jesmond Mugliett.

ONOR.

JESMOND MUGLIETT (Ministru għall-Iżvilupp Urban u Toroq): Sur President, m'iniex se nagħmel id-difiża tiegħi imma se nillimita ruħi li nagħti d-dettalji dwar il-każ tat-terminazzjoni ta' impjieg ta' dawn iż- żewġ impjegati misjuba ħatja ta' tixħim relatat ma' l-eżamijiet tas-sewqan.

Qabel ma nidħol fil-każ proprju nixtieq nagħmel elenku tal-fatti li ġraw fl-ADT matul dawn l-aħħar 40 xahar li juru biċ-ċar kemm l-ADT dejjem kienet viġilanti fuq abbuż fl-operat tagħha, kemm dejjem ħadet il-passi meħtieġa meta rriżultawlha fatti u qatt ma pproteġiet lil ħadd.

L-ADT hija organizzazzjoni kbira, tiġbor revenues kbar għall-gvern u t- trasport huwa settur li jmissu miegħu ħafna nies u anke jikkrea impjiegi.

Hija xi ħaġa naturali li jkun hemm tentazzjonijiet ta' abbuż fejn hemm il- persuna umana u għalhekk l-ADT il-ħin kollu tħares biex issaħħaħ il- proċeduri interni tagħha.

F'Marzu tas-sena 2004 kont ħadt l-inkarigu wara l-kollega tiegħi l-Ministru Ċensu Galea u komplejna bl-eżerċizzji mibdija minnu biex insaħħu l-operat ta' l-ADT.

Niftakar li fost l-ewwel miżuri li kienu saru kienu proċeduri li jħaffu s-sistema ta' tiġdid tal-liċenzji.

Għalfejn qed insemmiha din?

Kont tisma' ħafna diċeriji li impjegati jieħdu tips għax ikun hemm il-queues u xi ħadd imur għand xi impjegat u jgħidlu biex jgħaddilu l-liċenzja tiegħu malajr u jħallilu Lm1 jew Lm2.

Kien obbligu tagħna li lanqas dan ma nħallu u allura daħħalna ċerta effiċjenza.

IIlum tidher l-effiċjenza, m'għadux ikun hemm l-istejjer ta' l-aħħar tax- xahar ta' queues fil-licensing halls.

Aktar minn hekk, daħħalna s-sistema ta' tiġdid tal-liċenzji online.

Naħseb din hija waħda mill-ikbar miżuri ta' trasparenza, dik li qed iħambaq tant fuqha l-istess Kap ta' l- Oppożizzjoni.

Issa nidħol fid-dettall dwar il-każ tad-driving examiners.

Wara li l- persuni konċernati tressqu l-qorti u kienu sospiżi kien sar clean sweep tal- unit, iddaħħlu driving examiners ġodda, ingħataw training speċifiku, issaħħew il-proċeduri interni kollha anke dwar l-eżamiijiet tas-sewqan u sar anke internal audit f'affarijiet relatati li nitkellem fuqhom iktar 'il quddiem.

Hawnhekk kultant naħsbu li dan huwa l-uniku każ li nqala', pero` ħafna drabi ma jinstemax kemm il-ħin kollu konna viġilanti u forsi dan huwa n-nuqqas tagħna għax ma tkellimniex along the line kemm konna viġilanti matul is-snin kollha.

Qasam ieħor fejn jingħad li jkun hemm abbużi huwa fil-VRT u waħda mill- affarijiet li għamilna kienet li daħħalna sistema fejn il-garages infushom ikunu online biex ikollna t-trasparenza.

Ftit ilu għaddejt mill-Kabinett proċedura ta' kif indaħħlu sistema ta' penalizzazzjoni lill-istess garages biex mhux biss inkunu viġilanti f'abbużi serji imma anke f'abbużi inqas serji.

Daħħalna affarijiet oħra li lanqas kienu jissemmew qabel, fosthom proċeduri dwar rapportar ta' emmissjonijiet, proċeduri dwar kif niċċekkjaw t-tagħbija żejda ta' vetturi u ftit tal-ġranet ilu għaddejt mill-Kabinett ukoll il-proċedura dwar kif se nagħtu l-poter lill-enforcement officers biex ikunu jistgħu jesegwixxu anke dawn il-proċeduri.

Jien m'iniex se nitkellem biss fuq il-proċeduri imma se nitkellem ukoll fuq kemm ressaqna każijiet quddiem il-pulizija.

Għal dak li għandu x'jaqsam mal-VRT garages, irrid ngħid li mis-sena 2000 sal-lum, kien hemm mill-inqas 16-il każ ta' proċeduri dixxiplinari fejn iddaħħlu l-pulizija kontra l-VRT garages.

Ipproteġejna lil xi ħadd hemmhekk?

Ħafna minnhom inkunu nafuhom imma ma pproteġejna lil ħadd u b'eċċezzjonijiet ta' tnejn minn dawn il- każijiet kollha, kollha tressqu mill-2004 sal-lum.

Xi ħaġa oħra li l-Oppożizzjoni qatt ma tkellmet fuqhom - forsi għaliex qegħdin nagħmlu viġilanza tajba - huma l-abbużi mill-foreign number plates, jiġifieri ta' vetturi li jkunu importati f'Malta minn individwi Maltin li ma jirreġistrawx il-vettura tagħhom biex jevadu t-taxxa tar- reġistrazzjoni, ma jħallsux il-liċenzja tat-triq, ma jagħmlux it-test tal- VRT, ma jagħmlux l-insurance u ma jinqabdux fis-sistema taċ-ċitazzjonijiet.

Issa aħna bdejna ndaħħlu sistema viġilanti fuq dawn il-karozzi miżmuma Malta abbużivament u minn Ottubru tas-sena 2006 sal-lum kellna madwar 927 każ ta' vettura li twaqqfet u ngħatat avviż sabiex tirregola ruħha.

Sur President, fuq dan l-istess perjodu, jiġifieri minn Ottubru s'issa, kellna madwar 198 każ ta' vettura li ġew clamped jew towed għall-istess affarijiet.

Anke f'każijiet fejn ma kellekx proċeduri diretti ta' l-ADT jew fuq impjegati ta' l-ADT, konna wkoll viġilanti.

Kif ħadt dan l- inkarigu f'idejja, waħda mill-ewwel affarijiet li għamilt kienet li nagħmlu ftehim ma' l-assoċjazzjoni tat-trasport pubbliku u fost l-oħrajn konna daħħalna kodiċi ta' kondotta fejn waħda mill-miżuri li l-aktar ridna ndaħħlu kienet dik li naqtgħu l-abbuż li kien dejjem jinstema' fuq l-użu tal-fuel mix-xarabanks.

Naħseb li dan l-abbuż kien jeżisti wkoll fiż-żmien meta l-Kap ta' l-Oppożizzjoni kien hu Prim Ministru ta' Malta.

Kienu jgħidu li jużaw il-pitrolju fix-xarabanks filwaqt li l-gvern kien qiegħed jagħti s-sussidju fuq il-prezz tad-diesel li jużaw dawn il-karrozzi.

Għalhekk daħħalna sistemi ta' kif iżommu l-log books tagħhom.

Allura din m'hijiex viġilanza wkoll?

Minn żmien għal żmien fl-istess trasport pubbliku bdew jirriżultawlna każijiet ta' abbuż minn xufiera ta' taxis, ta' minibuses u minn xufiera ta' coaches.

Meta jkun reat serju l-awtorita' dwar it-trasport kienet qiegħda tieħu lura t-tag li biha dawn ix-xufiera jkunu jistgħu jsuqu l-vettura tagħhom u meta tittieħed it-tag ifisser li dak l-individwu jkun qiegħed jitlef l-impjieg tiegħu.

Min-naħa tagħna qatt ma ċedejna għall-ebda pressjoni sabiex ma neħdux azzjonijiet.

Fil-fatt ġieli kelli nies li ġew l- uffiċċju jiġġieldu miegħi fuq dawn il-każijiet.

Imma mill-2004 'l hawn l- awtorita' irtirat minn ta' l-inqas it-tag lill-14-il xufier.

Kellna każ ieħor ta' xi ħadd fix-xogħol tat-taxis li kellu vettura bajda mingħajr liċenzja tat-taxi.

Dan kien ikun viċin il-VISET jgħabbi t-turisti abbużivament.

Dan kien mid-distrett tiegħi u kien ukoll Nazzjonalist u nqabad.

Għalhekk kien jiġi għandna u jgħidilna sabiex ma mmexxux il-każ tiegħu imma aħna xorta waħda mexxejna l-każ.

Fil-fatt ingħata ċitazzjoni u sa dalgħodu stess iltaqa' max-xufier tiegħi u qallu li jien tlift ħafna voti.

Naħseb li jekk għandna xi tort huwa dak li ħafna drabi ma tkellimniex biżżejjed fuq dawn il-proċeduri kollha.

Hawn min jimmaġina li aħna għandna xi inklinazzjoni li ngħinu lil min jabbuża meta jkollna l- fatti ċari.

Pero' meta nelenkaw dawn il-fatti kollha nuru kif qegħdin inkunu viġilanti fl-affarijiet across the board.

Sur President, jien se nsemmi x'għamilna fuq żewġ każijiet ta' impjegati li nqabdu jagħmlu xi ħaġa li ma kellhomx jagħmlu u se nsemmi każ partikolari fejn intqal li kien hemm preċedent.

Illum kont qiegħed inħares lejn il-każ partikolari u sibt li dan ma kienx biss każ ta' tips.

Dan il-każ jirrigwarda impjegat fid-direttorat tal-liċenzji li kien innota diskrepanza f'ċertifikat tal-VRT ta' vettura u dan irranġah għaliex ingħata tips ta' Lm4.

Dan ir-reat kien serju ħafna għaliex l-impjegat imsemmi għamel frodi f'ċertifikat tal-VRT.

Għalhekk l-impjegat tressaq - u ma kenitx l- Oppożizzjoni li ġiet tgħidilna bih – u ġie misjub ħati.

L-awtorita' kellha l-intenzjoni li tkeċċih, pero' minħabba t-tnaqqis ta' l- interdizzjoni, il-kummissjoni għas-servizz pubbliku ordnat li dan mhux jitkeċċa imma jingħata doveri oħra f'sezzjoni differenti.

Il-Kap ta' l- Oppożizzjoni qiegħed jgħid li rranġawlu l-maħfra presidenzjali.

Issa jmissu jkun raġel billi jiġi hawnhekk u jgħidilna kif irranġajnilu għaliex inkella jkun hu li qiegħed jigdeb.

Aħna altru milli nipprovaw ngħattu l- abbużi.

Meta kont qiegħed infittex dawn il-fatti kollha sibt każ interessanti.

Dan il-każ juri kif aħna ma ngħattux l-abbużi.

Kien hemm impjegata li fis-sena 2006 xi ħadd mar jagħmel transfer u rriżultalna li kien hemm diskrepanza li kienet tmur lura għall-1999.

Minkejja li kienu għaddew seba' snin, l- awtorita' mexxiet il-każ u din l-impjegata ġiet misjuba ħatja u ngħatat conditional discharge.

Issa hija prassi li kull individwu jitlob il-maħfra minn interdett, pero' din l-impjegata ġiet imkeċċija mill-post tax-xogħol tagħha.

Issa se ndur ftit fuq kif konna viġilanti fil-każ ta' l-eżamijiet tas-sewqan peress li l-Kap ta' l-Oppożizzjoni jrid jallega li aħna ilna nipprovaw nirranġaw lil dawn l-impjegati minn meta faqqas il-każ.

Altro che!

F'ċerti gazzetti kien hawn min implika li dawn l-impjegati kienu ddaħħlu l- ADT u saru driving examiners għaliex kienu canvassers tiegħi.

Imma dan m'huwiex minnu.

Dawn l-impjegati daħlu l-ADT qabel ma sirt ministru u anke d-doveri tagħhom ta' driving examiners kienu għandhom qabel ma jien ilħaqt ministru.

Dan qiegħed ngħidu bħala stat ta' fatt u sabiex nikkoreġi lil min għamel din l-allegazzjoni.

L-awtorita' beda jkollha rumours ta' abbuż fi Frar tas-sena 2006.

F'April ta' l-istess sena kien hemm driving examiner partikolari li għamel allegazzjoni dwar xi kollegi u l-manager tagħhom.

Dan il-manager ingħata last warning mill-kap eżekuttiv u ngħataw struzzjonijiet sabiex id-driving examiners ma jkunux jafu bil-quddiem liema kandidati kienu se jiġu quddiemhom għall-eżami tas-sewqan.

Fis-16 ta' Mejju kien hemm kandidat li resaq għall-eżami tas-sewqan u għamel rapport li kien għadda xi flus lill-instructor tiegħu sabiex ikollu l-garanzija li se jgħaddi mill-eżami.

Mill-ewwel l-ADT bdiet tirreaġġixxi u bdew l-investigazzjonijiet fuq dan l-instructor.

Il-każ ġie rapportat lill-pulizija mill-ewwel u l-pulizija, f'daqqa waħda bdew jinvestigaw b'mod aktar wiesa'.

Dan wassal sabiex ħames eżaminaturi u seba' persuni li kienu għamlu l-eżami tas-sewqan tressqu l-qorti.

S'issa l-qorti ddeċidiet il-każ ta' żewġ eżaminaturi u seba' persuni li għamlu l-eżami tas-sewqan.

L-awtorita' kompliet tinvestiga u dan juri kemm aħna m'aħniex ngħattu l- affarijiet.

L-awtorita' bdiet tinvestiga sabiex tara jekk l-affari hijiex mifruxa.

Bdiet tinvestiga wkoll il-każijiet ta' l-eżamijiet tat-teorija u hawnhekk irrapportat xi ħames każijiet.

Għaxar każijiet oħra li ġew investigati mill-pulizja ma nstab xejn fuqhom.

Barra minn hekk, l- awtorita' mill-ewwel dehrilha li għandha tagħmel proċedura ta' internal auditing sabiex tiżgura li dawn it-tentazzjonjiet jinqatgħu kemm jista' jkun.

Dan id-diskors beda f'Awissu tas-sena li għaddiet u f'Settembru l- bord iddeċieda li jagħmel a historical operational review for the past three years to look at the methodology of the present procedures u kien deċiż mill-bord li jitqabbdu l-Price Waterhouse Coopers sabiex janalizzaw l- operat tad-direttorat tal-liċenzji.

F'Settembru 2006 kellna ittra anonima oħra dwar allegazzjonijiet fuq l- eżamijiet tat-teorija.

Id-direttorat reġa' informa lill-pulizija u anke l- awtorita' bdiet tinvestiga hi stess.

Hawnhekk issospendiet il-persuna konċernata b'mod definittiv meta bdew il-passi kriminali kontra tagħha.

Għalhekk l-awtorita' kienet il-ħin kollu viġilanti.

Wara li sar ir-rapport tal-Price Waterhouse Coopers, fl-analiżi tagħhom għamilna eżami ta' 72 file u minn dawn, instab li kien hemm 28 li kienu regolari u korretti, b'mod partikolari fuq it-tieni test.

U dan juri li aħna bdejna nħarsu lejn kollox.

Irriżulta li kien hemm 14-il każ li qajmu suspett u għalhekk għaddew għand il-pulizija, li min-naħa tagħha bdiet l-investigazzjonijiet.

Jekk naraw x'għamilna matul dan iż-żmien kollu, insibu li l-viġilanza dejjem kienet hemm.

Issa se ndur b'mod speċifiku lejn dan il-każ li tant ġie diskuss fil- ġranet li għaddew.

Dawn l-impjegati kienu sospiżi fuq half pay kif inhi l- proċedura sakemm tinqata' s-sentenza tagħhom.

Fi Frar tas-sena 2007 l- awtorita' dwar it-trasport iddeċidiet li tittermina l-impjieg taż-żewġ impjegati misjuba ħatja u l-kap eżekuttiv kiteb liż-żewġ impjegati sabiex jinformahom bid-deċiżjoni.

Ftit ġranet wara l-avukat ta' wieħed mill- impjegati - ma naħsibx li l-Kap ta' l-Oppożizzjoni għandu xi provi li kont jien li ssuġġerejt il-każ ta' maħfra mill-interdett u jekk għandu dawn il- provi għandu jkun raġel u jressaqhom - ressaq il-każ tal-maħfra u kiteb lill-kap eżekuttiv sabiex jinformah li għamel din it-talba.

Jiena ġbidt l-attenzjoni tal-kap eżekuttiv għal preċedent simili.

L-unika ħaġa li ma kenitx simili bejn iż-żewġ każijiet kienet dik li wieħed daħal l- ADT miċ-ċivil u l-oħrajn daħlu l-ADT b'mod dirett.

Jiena kelli ġudizzju ta' kawtela mhux għaliex kelli xi predispożizzjoni li l-uffiċjali misjuba ħatja jerġgħu jidħlu l-ADT.

Din hija xi ħaġa li l-Kap ta' l-Oppożizzjoni jħobb jgħidha, qisu aħna pprovajna nagħmlu minn kollox sabiex dawn l- impjegati jerġgħu jidħlu lura fil-pożizzjoni tagħhom.

Din ħadd ma qalha u lanqas ma hija pprovata.

Ma saret l-ebda pressjoni fuq il-kap eżekuttiv fuq dan il-każ.

Issa hawn min qiegħed jgħid - mhux bilfors qalha l-Kap ta' l-Oppożizzjoni pero' saret fil-gazzetti – li r-riżenja tal-kap eżekuttiv mill-ADT torbot ma' dawn il-każijiet.

Dan m'huwiex minnu u fil-fatt il-kap eżekuttiv innega dan kollu u min qed jgħid hekk, qiegħed jagħmel hekk sabiex jgħawweġ il-fatti.

Il-kap eżekuttiv ma rriferiex il-każ lill-bord ta' l-ADT għaliex id-deċiżjoni tal-bord qatt ma treġġgħet lura.

L-istess chairman kiteb ittra fil-gazzetta "The Times" fejn qal hekk:

"It is important to point out that the chairman and board of ADT were never told or influenced in what to do about a case by anyone and I have enough confidence in the board members to be sure that they will not be influenced by anyone in such matters.".

Allura ċ-chairman qiegħed jgħid li jien ma nindaħalx fl-affarijiet tal- bord.

Il-kap eżekuttiv iddiskuta l-ittra ta' l-avukat difensur taż-żewġ impjegati ma' l-avukat ta' l-ADT.

Imbagħad il-kap eżekuttiv kiteb liż-żewġ eżaminaturi misjuba ħatja li kienu se jibqgħu jinżammu sospiżi b'nofs paga sakemm ikun hemm deċiżjoni mit-talba għall-maħfra presidenzjali.

Id- deċiżjoni tal-bord ta' l-ADT qatt ma treġġgħet lura.

Fil-21 ta' Ġunju, 2007 il-Ministru għall-Ġustizzja u Intern, fuq parir ta' l-Avukat Ġenerali, iddeċieda li ma jirreferix il-każ tal-petizzjoni lill-President imma ddeċieda li jarkivja l-każ.

Mela hemmhekk ma kellekx deċiżjoni fuq il- maħfra presidenzjali.

Madanakollu aħna dehrilna li ma kellniex nistennew aktar fuq din it-talba għall-maħfra presidenzjali u li kellna naġixxu dak il-ħin.

Fil-fatt wara li rċevejna din l-ittra, il-bord kostitwit ġdid, ikkonferma d-deċiżjoni tat-tkeċċija ta' dawn iż-żewġ impjegati.

Sur President, minn dawn il-fatti kollha nixtieq nelenka dawn il-punti: Iż- żewġ impjegati in kwestjoni daħlu l-ADT qabel jiena sirt ministru responsabbli mill-ADT; li jien qatt ma pprovajt nipproteġi xi impjegat meta rriżultalna xi każ ta' abbuż u li jien la għamilt talba għall-maħfra presidenzjali, la ssuġġerejtha u lanqas kelli xi predipożizzjoni li din se tintlaqa'.

Kien il-gvern li appella mis-sentenza għaliex il-piena mogħtija mill-maġistrat ma kenitx meqjusa ħarxa biżżejjed.

Jien m'għamilt l-ebda pressjoni fuq il-kap eżekuttiv jew fuq iċ-chairman kif naħseb kien kultant qiegħed jiġi allegat.

L-avukat ta' l-ADT m'huwiex canvasser tiegħi imma dan kien kandidat tal-partit Nazzjonalista fl-istess distrett tiegħi fl- aħħar elezzjoni.

U kif jaf kulħadd, bil-mod ta' kif jitmexxew l- elezzjonijiet, aħna nkunu kompetituri ma' kandidati oħra u mhux canvasers ta' xulxin fl-istess elezzjoni!

Naħseb li dan huwa warp thinking.

Il-Kap ta' l-Oppożizzjoni u l-whip tal-grupp parlamentari Laburista għamlu din il-mozzjoni fuq allegat gidba u b'mod partikolari fuq il-kliem "deċiżjoni li qabel ma ttieħdet ġiet mitkellma kollettivament u ttieħdet ċerta deċiżjoni" li jiena kont għidt hawnhekk.

Fil-fehma tal-Kap ta' l- Oppożizzjoni dan il-kliem jimplika li din kienet deċiżjoni meħuda mal-bord ta' l-awtorita'.

Ġimgħa wara li wżajt din il-frażi, fil-ħin tal- mistoqsijiet parlamentari, il-Kap ta' l-Oppożizzjoni għamilli mistoqsija supplimentari u jiena spjegajt min kien in the loop u semmejt il-kap eżekuttiv u l-avukat ta' l-ADT.

Għalfejn dawn iż-żewġ persuni?

Dawn huma ż-żewġ persuni b'inkarigi eżekuttivi rilevanti.

Dan kollu ġie kkonfermat miċ-chairman u mill-bord ta' l-ADT fl-ittra li bagħtu lill-Prim Ministru fil-11 ta' Ġunju.

Fl-ittra dawn kitbu hekk: "Billi n-natura tal-kwestjoni kienet amministrattiva u l-Ministru Mugliett ġibed l-attenzjoni tal-kap eżekuttiv għall-fatt li l-każ preċedenti kien jixbah dan il-każ; għalhekk issuġġerixxa li d- deċiżjoni ta' l-awtorita' li tkeċċi liż-żewġ impjegati għandha tibqa' valida imma t-terminazzjoni effettiva tkun implimentata wara l-eżitu tat-talba tal-maħfra presidenzjali.

Dan is-suġġeriment ġie diskuss mal-kap eżekuttiv assistit mill-avukat ta' l-awtorita' u ġie deċiż li tiġi rikonfermata d-deċiżjoni tat-tkeċċija u tiġi proposta l- eżekuzzjoni tat-tkeċċija sakemm ikun konkluż l-proċess dwar it-talba ta' l-impjegati konċernati.".

Is-CEO ma ċaħad xejn minn din l-ittra.

Illum stess il-Kap ta' l- Oppożizzjoni qiegħed jinjora żewġ affarijiet; qiegħed jinjora l- ispjegazzjoni li ngħatat mill-bord u qiegħed jinjora r-ruling li tat is- Sedja.

Imbagħad għandek il-media Laburista li nfexxew f'gideb fuq l-istess Avukat Borg Myatt.

Anke l-Kap ta' l-Oppożizzjoni reġa' tenna din il-gidba billi qal li l-Avukat Borg Myatt huwa viċin tiegħi.

Fil-fatt l-Onor.

Sant kiteb li "it turns out that the legal advisor is a close political ally, let's say a canvasser ..."

L-aqwa li nitfgħu d-diċerija: Let's say a canvasser!

Jekk il-Kap ta' l-Oppożizzjoni għandu l-provi dwar dan għandu jressaqhom għaliex hawnhekk għandna mozzjoni li l-premessa tagħha hija fuq gidba.

Il-Kap ta' l-Oppożizzjoni injora r-ruling li tat is-Sedja u qal li jiena żgwidajt lill-Kamra u li qiegħed nigdeb.

Imma l-fatti juru bil- kontra.

Sur President, jiena elenkajt il-fatti b'mod ċar u wrejt kif il-ġlieda kontra kull xorta ta' abbuż qiegħda fuq quddiem nett ta' l-aġenda tal- ministeru tiegħi kif ukoll ta' l-ADT.

Barra minn hekk, il-ministeru tiegħi u l-ADT qegħdin jaħdmu b'kollaborazzjoni sħiħa ma' xulxin sabiex niġġieldu l-abbużi, jagħmilhom min jagħmilhom.

Fil-mozzjoni qegħdin jgħidu li ma nagħtux rendikont sħiħ tal-fatti, pero' l-fatti elenkati huma rendikont sħiħ u dirett tal-ġlieda tagħna kontra l-abbużi.

Dawn il-fatti qatt ma nħbew u qatt ma nżammu mistura minn ħadd, la mill-pulizija, li dejjem ikkolaborajna magħhom, la mill-istampa, u wisq inqas minn din il-Kamra.

Nirringrazzjak.

MR SPEAKER: Grazzi.

Aktar rimarki?

L-Onor.

Charles Buhagiar.

ONOR.

CHARLES BUHAGIAR: Sur President, fil-ftit minuti li għandi għad- dispożizzjoni tiegħi se nitkellem ftit fuq l-operat ta' l-ADT.

L-operat ta' l-ADT ilu vvizzjat minn taħt il-ministru preċedenti, il-Ministru Ċensu Galea.

Nafu minn diskorsi li kien jgħid il-Ministru Ċensu Galea ma' sħabu li huwa kien jaf li l-ADT m'hijiex qiegħda taħdem b'mod effiċjenti, li hemm brimba u li hemm ħafna irregolaritajiet li qegħdin jiġru imma li ma jista' jagħmel xejn sabiex jirranġahom.

Issa meta ministru jieħu l-kariga tiegħu f'dan il-Parlament, irid jieħu l-ġurament quddiem il-President u jgħid li hu se jagħmel dak li huwa tajjeb għall-pajjiż u fl-interess tal-pajjiż.

Allura jekk taf li hemm l-irregolaritajiet f'xi azjenda tal-gvern, kif tista' qatt tgħid li ma tista' tagħmel xejn dwarhomu?

Imma l-Ministru Ċensu Galea qal li hu ma jista' jagħmel xejn.

Kien jaf li l-affarijiet ma kenux sejrin kif suppost imma kien jgħid li ma seta' jagħmel xejn.

Dan il- ministru kien il-predeċessur tal-Ministru Mugliett.

Issa biex inkunu ġusti rridu ngħidu li l-Ministru Mugliett wiret l-ADT mingħand il-Ministru Ċensu Galea.

Jien qiegħed ngħaqqad dawn l-affarijiet għaliex irrid nargumenta li meta taf li hemm affarijiet li m'humiex mexjin tajjeb, li hemm l-irregolaritajiet u ma teħux azzjoni sabiex l-affarijiet tirranġahom, dawk l-affarijiet se jkomplu jmorru għall-agħar u mhux għall- aħjar.

Fiż-żmien li fih il-Ministru Ċensu Galea kien responsabbli mill- ADT, kien hemm l-istess uffiċjali li hemm illum.

Id-differenza hi li meta ħa over il-Ministru Mugliett, ċerti affarijiet li kien ilhom sejrin ħażin u li fuqhom il-Ministru Galea naqas milli jieħu azzjonijiet, tant kibru li bdew joħorġu l-istejjer fuqhom.

L-istorja li qegħdin nitkellmu fuqha llum hija proprju l-istorja tal-korruzzjoni li kien hemm fl-għoti tal-liċenzji tas-sewqan.

Il-Kap ta' l-Oppożizzjoni spjega tajjeb meta qal kif driving instructor ta' garaxx partikolari rranġa ma' l-eżaminatur sabiex jinħarġu l- liċenzji tas-sewqan.

Irrid ngħid li dan il-garaxx partikolari, is-Swallow Garage, għal xi raġuni, iġibuh ħafna ta' l-ADT.

Is-Swallow Garage huwa dak l-istess garaxx li kellu coach skreppjata u l- ADT reġgħet ħarġitlu n-number plate tagħha.

Jiġifieri dan il-garaxx skreppja coach kbira u l-ADT reġgħet tagħtu l-permess li jużaha.

Dan huwa garaxx li jafhom sew lil tal-gvern sabiex jagħmel dawn l-affarijiet.

Imma waħda mill-affarijiet li ma tantx tissemma fuq din l-istorja hija li meta l-ADT għamlet l-auditing, sabu li meta bdew joħorġu dawn il-liċenzji, il-persentaġġi baqgħu fl-istess livelli ta' qabel.

Issa dan x'kien ifisser?

Dan kien ifisser li min ma kienx ħaqqu jgħaddi imma kien qiegħed ixaħħam biex jiġi mogħti l-liċenzja, kien jgħaddi mill-eżami filwaqt li min kien ħaqqu jgħaddi, kien qiegħed jeħel mill-eżami.

Bilfors hekk kien qiegħed jiġri għaliex ma tistax tirraġunaha mod ieħor.

Jiena ninsab ċert li kien hemm min weħel mill-eżami tal-liċenzja sabiex ikun jista' jgħaddi ħaddieħor li ma kienx ħaqqu li jgħaddi.

Dik hija l-istorja.

Imbagħad tressqu l-qorti xi nies involuti f'dan il-każ u hawnhekk il- Ministru, meta spjega kif ġara l-każ, qalilna li huma dejjem kienu viġilanti u dejjem tellgħu n-nies il-qorti.

Imma ħadd m'hu qiegħed jgħid s'issa li ma kenux viġilanti.

Il-mozzjoni ma saritx għaliex ma kienx hemm viġilanza imma saret fuq il-mod ta' kif irreaġixxa l-Ministru fuq persuni li nstabu ħatja mill-qorti u li ġew interdettjati.

Dawn in-nies tressqu l- qorti għaliex instabu li ġew imxaħħma sabiex joħorġu l-liċenzji tas-sewqan u allura kien hemm każ ta' korruzzjoni.

Meta tressqu l-qorti nstabu ħatja u meta ġew quddiem l-ADT, dawn riedu jkeċċuhom.

Imbagħad qalulna li dawn l- impjegati talbu għall-maħfra presidenzjali.

Imma din ukoll ma tagħmilx sens!

Qalilna li kien hemm każ ieħor ta' xi ħadd minn Ħal Tarxien li għamel l- istess ħaġa u daħħluh lura fil-post tax-xogħol tiegħu.

Il-bieraħ il- Ministru rrispondieni fuq dan il-każ partikolari u jien m'iniex se nagħti l- isem ta' l-individwu għax l-isem ingħatali b'mod konfidenzjali.

(Interruzzjonijiet) Qalulna li dan talab maħfra presidenzjali u din il- maħfra ngħatat.

B'hekk reġa' ddaħħal għax-xogħol bid-differenza li ma tħallix fl-ADT imma ntbagħat jaħdem f'post ieħor.

Safejn naf jien din il- persuna ntbagħtet il-Joint Office imma xorta waħda għadha titħallas mill- ADT u mhux qiegħda titħallas mill-Joint Office.

Jekk il-ministru qiegħed jaħseb mod ieħor, nitolbu sabiex imur jiċċekkja ħalli jara l-affarijiet kif inhuma.

Jiġifieri din il-persuna nstabet ħatja ta' frodi fuq il-post tax- xogħol tagħha, ingħatati maħfra presidenzjali u ġiet imdaħħla mal-gvern.

Possibbli m'intomx tindunaw li meta qegħdin tagħmlu hekk, qegħdin twasslu messaġġ ħażin fost il-poplu?!

Intom qed twasslu l-messaġġ li min jagħmel il-korruzzjoni, min jagħmel il- ħażin u min jagħmel l-irregolaritajiet f'dan il-pajjiż u jinstab ħati mill- qorti u anke bl-appell, jista' jerġa' jiddaħħal lura fix-xogħol tiegħu.

Kulma jrid jagħmel huwa li jitlob maħfra presidenzjali u jekk din tingħata, allura jerġa' jidħol lura f'postu.

Possibbli li l-gvern m'huwiex jinduna li din qiegħda tinstema' ħażin?

Ma tistax tippermetti li meta jkollok każijiet serji ta' korruzzjoni u ta' frodi u l-persuna titlob għall-maħfra presidenzjali u tingħatalha, terġa' tiddaħħal lura għax-xogħol!

Xi ħaġa bħal din ma tistax tippermettiha għaliex il-messaġġ li twassal ma jkunx li għandek zero tolerance fuq il-korruzzjoni.

Din hija r-raġuni għalfejn f'dan il-pajjiż qamet din il-kwestjoni kollha fuq dan il-każ.

Ir-raġuni m'hijiex biss fuq dawn it-tnejn min-nies partikolari biss imma l- fatt li meta qiegħed tagħmel hekk, tkun qiegħed twassal messaġġ ħażin lill- bqija tal-pajjiż.

U din hija xi ħaġa li n-naħa l-oħra hemm bżonn li tifhimha.

Issa jien m'iniex se noqgħod ngħid li f'dan il-każ il-persuna involuta kienet canvasser ta' ministru, setgħet kienet min kienet, il-fatt jibqa' li dawn l-impjegati tkeċċew mill-ADT u mbagħad il-ministru qalilhom li għandhom idaħħluhom lura b'half pay għaliex talbu għall-maħfra presidenzjali u ladarba tinqatagħlhom jaraw x'se jagħmlu bihom.

Meta jkun hemm każijiet ta' korruzzjoni u meta qegħdin twasslu l-messaġġ li m'intomx tittolleraw dawn l-affarijiet, ma tistax tagħmel xi ħaġa bħal din, tkun min tkun il-persuna.

Din hi l-kwestjoni kollha.

Issa f'dan il-każ hija aktar gravi għaliex il-persuna involuta kienet qrib tal-ministru.

Prattikament qed twasslu l-messaġġ li min huwa viċin tal-ministru jista' jagħmel li jrid għaliex se jingħata maħfra presidenzjali u jiddaħħal lura fuq xogħlu.

Kieku stess kelli nemmen dak li qal il-Ministru Mugliett, hemm barra l-istorja qiegħda tinqara mod ieħor.

U din hija xi ħaġa li jridu jifhmuha tan-naħa l-oħra.

Sur President, hawnhekk irrid ngħid li fl-ADT mhux dawn l-affarijiet biss hemm li m'humiex spjegabbli, imma hemm ħafna affarijiet oħra.

Per eżempju, fil-bidu tad-diskors tiegħi semmejt il-każ tas-Swallow Garage, fejn dan il- garaxx kellu coach li ġiet skreppjata u l-ADT reġgħu tawh in-number plates ta' l-istess coach.

Kellna każ ieħor ta' żewġ garaxxijiet li t-tnejn applikaw għad-double deckers.

Lil garaxx minnhom jagħtuh il-liċenzja mentri lill-ieħor ma jagħtuhilux mingħajr l-ebda raġuni ta' xejn.

Fuq liema kriterju l-ewwel garaxx ingħatatlu l-liċenzja?

Forsi għaliex wieħed Nazzjonalist mentri l-ieħor m'huwiex?

Għalhekk tajnieh il-liċenzja għad- double deckers?

Hemm ħafna affarijiet oħra li nistgħu nitkellmu fuqhom.

(Interruzzjonijiet)

Qasam ieħor li rridu nħarsu lejh huwa s-settur tat-toroq fejn dejjem ikun hemm il-cost overruns, li forsi teknikament huma spjegabbli b'xi mod jew ieħor, imma jien ma nistax nifhem kif dawn jibqgħu jiġru darba wara l-oħra.

Kull meta nagħmlu triq f'dan il-pajjiż, irid ikollna l-cost overruns.

Issa li kieku l-cost overruns li jkollok fuq it-toroq ikunu żgħar jew li tista' tmur 5% żball 'l hawn jew 'l hemm nifhimha imma li triq tqumlek id- doppju ta' l-istima oriġinali jew 50% aktar, ma nifhimhiex u xi ħaġa ħażina jkun hemm żgur.

Jien kont nippretendi li meta jara dawn il-fatti l- Ministru Mugliett jagħmel il-mistoqsijiet tiegħu.

Il-fatti juru li darba wara l-oħra, it-toroq li jsiru qegħdin iqumu ħafna aktar milli jkunu stmati fil-bidu!

Jiena bħala perit nifhem li ma tistax tikkalkula kollox eżatt meta taħdem fit-toroq, pero' xorta waħda tista' tikkalkula within a certain limit.

Tiġix tgħidli li t-toroq, li suppost kellhom iqumu Lm12-il miljun mill-protokoll Taljan, jiġu jqumu Lm19-il miljun jew aktar minn 50% milli fil-fatt kellhom iqumu!

Fil-public accounts committee għamilna sessions sħaħ ħalli naraw il-breakdown ta' l-infiq fil-bini ta' dawn it-toroq u sibna li, per eżempju, kien hemm cost overrun ta' kważi Lm1.5 miljun fuq culvert tal-konkos, li minnu jgħaddu s-servizzi, li minn ħames piedi għoli u tliet piedi wiesa', dawn iddeċidew li jagħmluh sitt piedi għoli.

F'kelma waħda nefqu Lm1.5 miljun talli żiedulu pied.

Tafu dan xi jfisser?

Culvert li kellu jqum Lm101 kull pied jimxi, ta' ħames piedi, għaliex żidnielu pied u għamilnieh sitt piedi, ġie jiswa Lm230!

Ġie jiswa aktar mid-doppju għaliex żidnielu pied!

Għalkemm tawna l- ispjegazzjonijiet, xorta ma kkonvinċewniex.

Jiena ma nistax nifhem kif struttura li żdiedet bi ftit, tispiċċa tqum aktar mid-doppju, aktar u aktar meta din l-istess tip ta' struttura qiegħda tintuża llum fit-toroq tagħna mill-istess kuntratturi u qed jeħduha bil-prezz ta' Lm120 li, fl- opinjoni tiegħi, hija rata raġjonevoli.

Fil-protokoll Taljan il-prezz kien Lm101, meta għamluh 1.8 metru tellgħuh għal Lm234 u llum l-istess struttura qed jeħduha bil-prezz ta' Lm120.

Issa ma rridux ninsew li hemmhekk kellek 16-il kilometru ta' triq li fihom saru culverts kważi kullimkien u allura l-iżball ta' iktar minn Lm100 fuq kull metre run ta' culvert tella' l-ispiża għal Lm1.5 miljun.

Issa xi ħadd iċċertifikahom dawn il-pagamenti u qabel li titħallas din ir- rata.

Imma allura ma ssirx investigazzjoni biex naraw min issuġġerixxa li jiġu aċċettati ċerti rati esaġerati?

Hawnhekk qed nitkellmu fuq Lm1.5 miljun!

Jiena naf li l-Ministru Mugliett jaf x'hemm fil-kuntratti tat- toroq f'pajjiżna għax avviċinawh anke kuntratturi u qalulu biex jiftaħ għajnejh fuq ċerti periti u jara x'qed jiġri fid-dipartiment tat-toroq.

Jien naf li qalulek għax kif qalu lilek qalu lili.

Imma xorta ma jsir xejn.

Għaliex ma jgħidilniex kif investigahom?

Ftit ilu għamilt mistoqsija parlamentari dwar jekk kienx hemm investigazzjoni interna ta' l-ADT fuq il-kuntratti tat-toroq u fuq il- periti u l-ministru rrispondieni li ma kienx hemm.

Issa hu għandu l- informazzjoni li għandi jien u allura nappellalu biex jinvestiga bis- serjeta`.

MR SPEAKER: Ippermettili, Onor. Buhagiar.

Point of order, il-Ministru Mugliett.

ONOR.

JESMOND MUGLIETT: Sur President, qatt ma ġie xi ħadd jallega xi fatt partikolari fuq l-operat jew fuq kif ingħataw it-tenders u ma nvestigajtux.

MR SPEAKER: Grazzi.

Ikompli l-Onor.

Buhagiar bl-intervent tiegħu.

ONOR.

CHARLES BUHAGIAR: Sur President, jien naf li avviċinawh kuntratturi u qalulu x'qed jiġri fid-dipartiment tat-toroq u x'qegħdin jagħmlu ċerti periti fid-dipartiment.

M'iniex qed ninkludi lill-periti kollha, biex inkun fair, għax hemm ħafna periti fid-dipartiment li huma ta' l-affari tagħhom, imma mbagħad ikollok dak il-wieħed jew tnejn li ma jkunux daqshekk ta' l-affari tagħhom.

Jiena nappella lill-Ministru biex jinvestiga bis-serjeta` għax naf sewwa li hemm brimba kbira f'dan id- dipartiment.

Sur President, dan qed jiġri kullimkien, anke fil-mod kif jingħataw ċerti tenders u kif jindaħlu ċerti periti - li l-Ministru għandu konnessjoni stretta professjonali magħhom - f'ċerti tenders.

Bħala l- ministru responsabbli minn ministeru partikolari li jagħti tenders ta' toroq, meta għandek relazzjoni professjonali ma' perit ieħor u dan jingħata tender mill-ministeru tiegħek u inti fl-income tax return tiegħek - li titpoġġa fuq il-mejda tal-Kamra - qed tiddikjara li dan il-perit jagħtik somma flus fis-sena, ma tarax li hemm conflict of interest?

Ma jidhirlekx li hemm conflict of interest meta t-tali perit – u mhux se nsemmih b'ismu għax mhux persuna pubblika, imma kulħadd jafu – qed jagħtik "x" eluf ta' liri fis-sena u lil dan l-istess perit inti, bħala l-ministru responsabbli mit-toroq, tagħtih il-kuntratti?

Fl-opinjoni tiegħi, dan huwa konflitt ċar ta' interess u nixtieq niġbed l-attenzjoni tiegħek, Sur President, fuq dawn l-affarijiet għax inti suppost tirregolahom.

Fil-bidu għidt li hemm ħafna lejn xiex inħarsu fejn jidħol l-operat ta' l- ADT u hemm ħafna x'isir biex jitranġaw l-affarijiet li mhux qegħdin isiru sewwa.

Pero' dan mhux qed jiġri biss fl-ADT.

Per eżempju, jiena kont ressaqt każ dwar korruzzjoni fil-MEPA f'dan il-Parlament u kont poġġejt fuq il-mejda tal-Kamra kopja ta' cheques li tħallsu lil individwu partikolari biex ħarġu l-permessi.

Dan il-każ tressaq il-qorti u ilu iktar minn erba' snin, imma ma sar xejn għaliex dan l-individwu għadu suspended with full pay mill-MEPA!

Kif jista' xi ħadd li qiegħed akkużat b'korruzzjoni biċ- cheques ...

(Interruzzjonijiet) Dan huwa każ ta' persuna akkużata b'korruzzjoni u ilha erba' snin sospiża b'full pay.

Meta jsiru dawn l- affarijiet qisna qed ngħidu lin-nies tal-MEPA biex jagħmlu li jridu għax anke jekk jissospenduhom jibqgħu jieħdu full pay.

Naħseb li dan l- impjegat partikolari jirringrazzjakom talli ma jidħolx għax-xogħol u tagħtuh il-paga.

Point of order, il-Ministru George Pullicino.

ONOR.

GEORGE PULLICINO: Sur President, il-MEPA għandha collective agreement u fuq parir legali li ngħatat qed timxi skond il-collective agreement li hemm.

MR SPEAKER: Grazzi.

L-Onor.

Buhagiar ikompli bl-intervent tiegħu.

ONOR.

CHARLES BUHAGIAR: Jiġifieri qed ngħidu li jekk dan idum għaxar snin sakemm tinqatagħlu l-kawża se jagħmel għaxar snin jieħu l-paga sħiħa?

Huwa importanti li dawn l-affarijiet ikunu ċari ħalli l-press jifhmu tajjeb x'qed ngħidu.

Jiġifieri fil-MEPA, minn fejn jinħarġu l-permessi u fejn jistgħu jsiru ħafna abbużi - u huwa pprovat li jsiru l-abbużi hemmhekk - meta jinqabad xi ħadd li qed jabbuża jiġi sospiż with full pay u daqshekk!

Din hi s-serjeta` li rridu f'dan il-pajjiż?

Aħna qed inressqu din il-mozzjoni għax m'għandniex fiduċja fl-operat ta' l-ADT u b'mod partikolari m'għandniex fiduċja fl-operat tal-Ministru Mugliett.

Din il- mozzjoni ressaqniha biex nuru l-isfiduċja tagħna fil-mod kif il-Ministru Mugliett qed jopera d-dekasteru tiegħu.

Nirringrazzjak.

MR SPEAKER: Grazzi.

Il-Viċi Prim Ministru u Ministru għall-Ġustizzja u Intern.

ONOR.

TONIO BORG: Sur President, dan m'huwiex dibattitu dwar l-operat ta' l-ADT in ġenerali, imma dibattitu dwar mozzjoni speċifika u allura rridu neżaminaw ir-raġunijiet tagħha.

Din il-mozzjoni saret wara t-2 ta' Lulju għax min qed jipproponiha qed ipoġġi l-inċident tat-2 ta' Lulju bħala l-fus tal-mozzjoni nnifisha, jekk mhux kollha kważi kollha.

Fil-fatt fl-ewwel paragrafi naqraw li l-bażi għaliex din il-Kamra, fl-opinjoni ta' min ippropona din il-mozzjoni, għandha tesprimi sfiduċja fil-Ministru Mugliett huwa - u nikkwota - "li l-Ministru Mugliett gideb lil din il-Kamra meta qal li d-deċiżjoni kienet kollettiva."

Allura rridu nibdew billi naraw x'kien l-inċident tat-2 ta' Lulju.

Jien kont preżenti hawnhekk meta saret id-domanda fit-2 ta' Lulju u din qamet minn domanda supplimentari li l-Kap ta' l-Oppożizzjoni għamel lill- Ministru Mugliett.

Din id-domanda kient tgħid hekk: – u huwa importanti kif ġiet imfassla din id-domanda għax ir-risposta tal-Ministru Mugliett li fuqha l-Kap ta' l-Oppożizzjoni issa qed jibbaża l-mozzjoni tiegħu kienet b'risposta għal din id-domanda u mhux għal domandi oħrajn - "Ma jidhirlux il-Ministru Mugliett li assolutament mhux xieraq għall-imġieba ministerjali li Ministru jdur fuq iċ-chairman ta' l-awtorita` li taqa' taħtu u jgħidlu biex ma jkeċċix in-nies?"

Jiġifieri d-domanda supplimentari kellha l- allegazzjoni li l-Ministru Mugliett kellem liċ-chairman tal-bord u qallu biex ma jkeċċix lin-nies.

X'kienet ir-risposta tal-Ministru dakinhar fit-2 ta' Lulju?

Ir-risposta tal-Ministru Mugliett kienet tgħid hekk: "Ninnega li jiena tajt xi ordni lill-bord biex ma jkeċċux in-nies."

Mela hemm allegazzjoni speċifika, hemm risposta speċifika li dan mhux veru u kompla jgħid hekk: "Kieku – jiġifieri każ ipotetiku - jiena tajt xi ordni liċ- chairman li kienet inaċċettabbli se jaċċetta li jerġa' jkun chairman?"

Mela għandna d-domanda supplimentari, għandna r-risposta tal-Ministru u mbagħad kien hemm l-ittra fis-6 ta' Lulju - li hemm riferenza għaliha fil- mozzjoni wkoll - taċ-chairman ta' l-Awtorita` Dwar it-Trasport li tgħid hekk:

"The chairman and board of ADT were never told or influenced ...'',

- mhux biss influenced, not even told -

"in what to do about such a case by anyone."

- "by anyone", jiġifieri inkluż il-Ministru.

Jiġifieri din l-ittra mhux talli ma tikkontradixxix dak li qal il-Ministru Mugliett fil-Parlament, anzi talli tikkorroborah għax filwaqt li l- allegazzjoni kienet tgħid li l-Ministru ordna lill-bord, il-Ministru fir- risposta tiegħu qal li hu ma ordnax lill-bord.

Iċ-chairman tal-bord qal li lilu ma kellmu ħadd u ma nfluwenzah ħadd fid-deċiżjoni tiegħu dwar tkeċċija o meno ta' xi persuni.

Issa għaliex din hija importanti?

Għaliex il-frażi "mitkellma kollettivament", li kulħadd qiegħed jinterpreta, intqalet wara li kien hemm dan il-battibekk.

Meta l-Ministru fl-istess seduta tal- Parlament tat-2 ta' Lulju, mingħajr ma semma lil ħadd qal li din il- kwestjoni ġiet mitkellma kollettivament - mhux ġiet deċiża kollettivament - u ttieħdet ċerta direzzjoni, ma setax kien qiegħed jirriferi għaċ-chairman ta' l-ADT, għax hu stess qal li liċ-chairman ta' l-ADT ma kellmux fuq din il-kwestjoni biex ma jkeċċix lin-nies.

Allura l-każ kollu li qam, li ċ-chairman ta' l-ADT ikkontradixxa lill- Ministru għax qal li hu mhux veru kien involut f'din il-kwestjoni, joħroġ minn dan id-dibattitu.

Meta l-Ministru qal li hu tkellimha kollettivament, qal li hu ma ta ebda ordni liċ-chairman, allura kif wieħed jista' jinterpreta li l-frażi "mitkellma kollettivament" tinkludi liċ-chairman u lill-bord?

Anzi rriżulta li l-Ministru kkomunika ma' persuni li m'humiex membri tal-bord u semma lill-avukat ta' l-awtorita' - din reġa' qalha anke llum - kif ukoll liċ-chief executive officer.

U din ġiet konfermata wkoll fl-ittra li l-bord kiteb lill-Prim Ministru fil-11 ta' Lulju.

F'din l- ittra l-bord qal hekk:

"Is-suġġeriment fuq jekk tiġix posposta t-tkeċċija, ġie diskuss mal- kap eżekuttiv assistit mill-avukat ta' l-awtorita' u ġie deċiż li tiġi rikonfermata d-deċiżjoni tat-tkeċċija u tiġi posposta l-eżekuzzjoni tat-tkeċċija sakemm ikun konkluż il-proċess dwar it-talba ta' l- impjegati konċernati".

Jien qed nikkwota testwalment mill-ittra li ntbagħtet lill-Prim Ministru.

Huwa veru li ġiet mitkellma kollettivament fis-sens li l-Ministru tkellem ma' persuni oħrajn dwar il-kwestjoni.

Naturalment ma tkellimx mal-bidillu ta' l-awtorita' imma tkellem ma' l-avukat ta' l-awtorita' u maċ-chief executive officer.

Safejn naf jien dawn it-tnejn m'humiex canvassers tal- ministru.

Naħseb li ċ-chief executive officer qatt ma kien involut jew mess ma' politika attiva u għalkemm l-avukat ta' l-ADT kien kandidat ta' l- istess partit tal-ministru u fl-istess distrett tiegħu, nemmen li rari kandidati li jikkompetu miegħek fid-distrett, jikkwalifikaw bħala canvassers tiegħek.

Huwa ċar li saret komunikazzjoni bejn il-ministru, iċ- chief executive u l-avukat ta' l-ADT.

Issa jiena ngħid ħaġa oħra, Sur President, ħalli niġi għat-tieni punt li hemm allegat fil-mozzjoni, li ċ-chief executive officer ikkontradixxa lill- Ministru.

Imkien ma rriżulta, lanqas ma nġiebdet l-ebda prova li fil- mument li ttieħdet id-deċiżjoni li tiġi posposta l-eżekuzzjoni, iċ-chief executive officer jew l-avukat, esprimew xi opinjoni kuntrarja.

Din ma smajtha minn imkien dakinhar.

Li wara wieħed seta' qal li ma jaqbilx, jista' jkun.

Jien ma nidħolx fiha, ma kontx hemmhekk u ma nafx x'intqal.

Pero' m'hawn l-ebda prova li fil-mument li ġie deċiż li tiġi posposta l- eżekuzzjoni, wara l-komunikazzjonijiet li saru, xi ħadd tkellem kontra.

Anzi nassumi li l-eżekuzzjoni ġiet posposta bil-kunsens taċ-chief executive officer u bil-kunsens ta' l-avukat għax m'hemm xejn li jindika l-kuntrarju.

Għaldaqstant ma jidhirx li f'din il-komunikazzjoni kien hemm xi diżgwid.

Issa anke li kieku kien hemm xi diżgwid, ma tikkontradixxix li ġiet mitkellma kollettivament lanqas għax fuq il-frażi "mitkellma kollettivament" qed idur kollox.

Pero' m'hemm l-ebda prova li xi ħadd dakinhar qal li hu ma jaqbilx ma' din id-deċiżjoni.

Niġu issa għat-tieni parti tal-mozzjoni fejn saret kritika lill-Prim Ministru dwar jekk kellux jaċċetta r-riżenja tiegħu jew le.

Hawnhekk irridu naraw jekk l-intervent tal-Ministru f'dan il-każ, kif anke spjegat illum mill-Ministru Mugliett, kellux iwassal għal xi aċċettazzjoni tar- riżenja, irrispettivament minn jekk taqbilx ma' dak l-intervent jew le.

Jiġifieri altru wieħed jgħid li ma jaqbilx ma' dak l-intervent jew li dak l- intervent kien dibattibbli u altru jgħid li dak l-intervent huwa ta' tali gravita' li għandu jwassal għar-riżenja tal-Ministru!

Daqskemm nieħdu azzjonijiet u deċiżjonijiet!

L-ebda waħda minnhom m'hija perfetta.

B'daqshekk ma jfissirx li jekk xi ħadd, minn naħa jew minn oħra, ma jaqbilx ma' xi intervent li jsir, xi ħadd għandu jirriżenja!

U rrid ngħid illi mkien m'hemm xi allegazzjoni - issa llum tefagħha hekk il- kap ta' l-oppożizzjoni u se naqraha eżatt kif qalha - "li l-Ministru Mugliett huwa kompliċi mal-korruzzjoni".

Minn fejn irriżulta li l-Ministru Mugliett huwa kompliċi mal-korruzzjoni?

Kien ikun kompliċi mal-korruzzjoni li kieku sar jaf bil-każ u pprova jwaqqfu!

Kien ikun kompliċi mal- korruzzjoni li kieku pprova jindaħal mal-pulizija biex ma jeħdux passi kontra nies li wieħed minnhom kien jafu!

Anzi hawn il-kapaċita' u l- integrita' tiegħu, li hu m'għamel xejn minn dan kollu!

Ma kienx ikun integru, ma kienx ikun onest, li kieku hu pprova jindaħal mal-pulizija biex dawn in-nies ma jittellgħux il-qorti.

Imma mhux talli ma sarx hekk, talli nbdiet investigazzjoni u kulmin kellu x'jaqsam ma' dan il-każ tad-driving tests, ittella' l-qorti.

Ta' wħud inqatgħet u ta' oħrajn ma nqatgħetx.

Ħafna drabi f'każijiet ta' korruzzjoni ma tkunx tista' ttella' lil kulħadd f'salt għaliex jekk l-unika xhieda tkun il-parti li ħallset il-flus jew li rċeviet il-flus, meta inti ttellagħhom it-tnejn f'salt, tkun qed tipperikola li joħorġu t-tnejn liberati.

Allura l-pulizija l-ewwel ittella' lil dik il-persuna li tkun ammettiet li ħallset il-flus u meta jinqata' l-każ tagħha mbagħad tkun tista' titla' tixhed kontra l-persuna li aċċettat il-flus.

Il-pulizija mxiet bl-istess mod meta kien hemm każ ta' invalidity pension.

L-ewwel tellgħet lill-persuna li ammettiet li tat il-flus u malli nqata' l- każ tagħha mbagħad ttellgħet il-persuna li aċċettat il-flus.

Dan isir għax jekk l-unika prova li għandek hija l-persuna li ħallset, meta ttellagħhom flimkien ma jistgħux jixhdu kontra xulxin.

Allura ħafna drabi ma jittellax kulħadd f'salt imma jittellgħu in stages.

Din ma tistax issejħilha mossa jew tattika, imma hija neċessita' daparti tal-pulizija.

U rrid ngħid li fil-każijiet kollha li ssemmew f'dan l-aħħar żmien, il-passi ma tteħdux għax inkiteb xi artiklu fil-gazzetti jew għax l-Oppożizzjoni kixfet xi każ.

Fil-mozzjoni hemm allegazzjoni li dan il-gvern m'huwiex determinat li jiġġieled il-korruzzjoni u jiena se ngħid x'għamilna aħna kemm ilna fil- gvern biex saħħaħna l-qafas legali għall-ġlieda kontra l-korruzzjoni.

Imma t-tliet każijiet li ssemmew kollha nkixfu jew mill-gvern jew mill- aġenziji tal-gvern, inkluż dan il-każ ta' tixħim fid-driving tests.

MR SPEAKER: Bil-permess tal-Viċi Prim Ministru, il-Kap ta' l-Oppożizzjoni.

ONOR.

ALFRED SANT: Mhux biex infixkel lill-Onor.

Tonio Borg imma l-punt legali ma fhimtux.

Hu qed jgħid li l-ewwel għandek ittella' lil min ixaħħam u mbagħad lil min jixxaħħam?

MR SPEAKER: Il-Viċi Prim Ministru.

ONOR.

TONIO BORG: Jiddependi miċ-ċirkostanzi.

Għax ħafna drabi l-uniku xhud li jkollok tkun il-persuna li effettivament ħallset il-flus u ma jkollokx provi oħra għax dawn l-affarijiet ġeneralment ma jsirux fi pjazez imma fil-magħluq.

Għaldaqstant hemm il-periklu li jekk lil dawn it-tnejn ittellagħhom flimkien, ma jkunx hemm provi kontra l-persuna li rċeviet il- ħlas.

Allura l-ewwel għandek ittella' lil dik li ħallset biex tammetti u mbagħad meta jinqata' l-każ tagħha – allura ma tistax tinkrimina ruħha għax il-każ tagħha jkun inqata' - tittella' bħala xhud fil-każ l-ieħor.

Għalhekk jiddependi miċ-ċirkostanzi għax f'każ li jammetti kulħadd, ittella' lil kulħadd.

Imma jekk il-persuna li rċeviet il-ħlas ma tammettix, l-unika prova li għandek tkun il-persuna li tkun ħallset.

Per eżempju, min kixef il-każ tal-pensjoni ta' l-invalidita', per?

Deputat Nazzjonalista li mar ikellem lill-Ministru Nazzjonalista, imbagħad sar rapport lill-kummissarju tal-pulizija, saret l-investigazzjoni u ttellgħu n- nies il-qorti.

Jiġifieri din m'hijiex xi ħaġa li xi ħadd kixifha u f'daqqa waħda l-gvern mar jiġri ħalli jagħmel xi ħaġa!

Din inkixfet addirittura minn deputat tagħna stess!

Allura issa se niġu ġġudikati għax qed nikxfu l- korruzzjoni u nieħdu l-passi kontra tagħha!

L-istess fil-każ ta' l-awtorita' marittima.

Din ma nkixfitx minn xi ħaġa li ntqalet fil-gazzetti jew mill-membri ta' l-Oppożizzjoni.

Kien hemm audit, raw id-diskrepanza fid-dħul tal-liċenzji ma' dawk li kienu nħarġu, irrapportaw u ċ-chairman ta' l-awtorita' mar mill-ewwel għand il-pulizija, dawn bdew jinvestigaw lin-nies u waqt l-investigazzjoni bdiet ħierġa l- informazzjoni.

Imma mhux l-Oppożizzjoni kixfitha, allavolja m'iniex qed ngħid li kieku konna fl-Oppożizzjoni ma konniex nieħdu passi, imma din ġiet mill-awtorita' marittima stess.

Kif spjega llum il-Ministru Mugliett, xi ħadd għamel allegazzjoni lill-ADT u l-ADT ma qagħditx b'idejha fuq żaqqha imma ħadet passi estensivi billi ttellgħu l-qorti kemm min xaħħam kif ukoll min ixxaħħam.

Dan qiegħed ngħidu biex nuri kemm m'hijiex minnha l-allegazzjoni ta' l-Oppożizzjoni li l-gvern m'huwiex determinat fil-ġlieda kontra l-korruzzjoni.

Issa jiena ma nħobbx nagħmel paraguni imma wieħed bilfors irid jara d-differenza bejn dak li għamilna aħna u dak li għamel ħaddieħor f'dan il-qasam.

Meta fl-1987 tlajna fil-gvern, mhux xibka sibna imma labirinti ta' korruzzjoni, u mhux fuq il-permessi tal-bini biss imma fuq kollox!

Biex tixtri television tal-kulur u tieħu l-linja tat-telephone kien ikollok tmur għand deputat jew ministru tal-gvern ħalli jirranġalek.

Illum kważi jiġu għandek biex jistaqsuk tridx iddaħħal it-telephone.

Dak iż-żmien tant kien istituzzjonalizzat in-neputiżmu, il-favoritiżmu u l-klijenteliżmu flimkien mal-korruzzjoni, li kont tkun trid permess għal kollox u l-ħolqien ta' soċjeta' fejn kollox jiddependi mill-permessi, iġib miegħu l-possibbilta' aktar ta' korruzzjoni.

L-ewwel ħaġa li għamilna malli tlajna fil-gvern kienet li waqqafna l- kummissjoni permanenti kontra l-korruzzjoni u għalkemm ma nixtieqx nidħol f'każijiet, m'huwiex minnu li din ma kellhiex effett.

Altru li kellha effett!

Saħansitra kien hawn persuni li kienu fil-politika u ma baqgħux aktar fil-politika minħabba rapporti li saru minn din il-kummissjoni.

Fil- fatt lill-kummissjoni permanenti kontra l-korruzzjoni konna tajniha l-poter ukoll li mhux biss tirriferi każijiet lill-pulizija imma li l-Avukat Ġenerali – li għandu kariga kostituzzjonali indipendenti fil-Kostituzzjoni stess - jista' jagħti l-immunita' lil kwalunkwe persuna li tgħid il-verita' u tikxef il-korruzzjoni b'suċċess.

Hawn mhux qed ngħidu li din il-persuna se tieħu l-maħfra presidenzjali.

Din għamilniha aħna u anke neħħejna l- ħtieġa ta' korroborazzjoni tal-kompliċi sabiex wieħed jikxef il-każijiet ta' korruzzjoni.

Din hija ferm differenti minn żmien ieħor meta min jieħu l-flus ma kien jiġrilu xejn u min iħallashom kien jispiċċa l-ħabs!

Dawn huma affarijiet li ġraw, Sur President.

Naturalment comparisons are odious, imma rrid ngħid li fuq l-interdizzjoni kien hemm skandlu fi żmien - issa mhux qed nirriferi għall-gvern Laburista ta' l-1987 - it-22 xahar li l-partit Laburista għamel fil-gvern.

Kien hemm pulizija li tkeċċa mill-korp fuq akkużi serji ta' sperġuri - jiġifieri qal gidba bil-ġurament - dwar swat ta' persuni li kienu qegħdin jiġu interrogati u saret kawża kostituzzjonali b'suċċess kontra tagħha.

Din il- persuna kienet involuta fi trattament inuman ta' persuni interrogati u s- sentenza fil-konfront tagħha inqatgħet b'interdizzjoni ġenerali li ma tistax tieħu impjieg pubbliku.

Imbagħad tela' l-partit Laburista fil-gvern u din il-persuna ġiet impjegata mal-Water Services Corporation, allavolja kienu jafu li hemm sentenza tal-qorti kostituzzjonali.

Huwa veru li kien sar appell, imma waqt l-appell daħluha xorta waħda bħala skrivan mal-WSC u meta kienu għadu fil-gvern l-partit Laburista, inqatgħet ukoll is-sentenza kriminali li kkonfermat l-interdizzjoni u din il-persuna baqgħet hemm!

U mbagħad jiġu hawnhekk u jagħmlu dan l-għaġeb kollu għax it-tkeċċija f'dan il-każ ġiet posposta sakemm naraw tinqatax il-maħfra presidenzjali jew le.

Meta tara din l-ipokrezija daparti ta' l-Oppożizzjoni u d-determinazzjoni tal-gvern li jkompli jiġġieled il-korruzzjoni, jagħmilha min jagħmilha, faċli tkun taf kif għandek tivvota fuq din il-mozzjoni.

Imbagħad il-colmo kien li akkużawna bit-tixħim ta' l-imħallfin, qisna aħna xaħħamnihom, Sur President!

Anzi aħna kxifna t-tixħim ta' l-imħallfin - kif spjegajt fil- Parlament u anke f'artiklu li kont ktibt dakinhar - permezz ta' servizz ta' sigurta' li waqqafna, li intom kontu diġa' ppreżentajtu liġi biex tneħħuh, fejn ġiet interċettata komunikazzjoni mill-ħabs.

Fil-fatt kienu jafu li hemm mobile phone fil-ħabs u ħallewh apposta biex naraw il-komunikazzjoni xi tgħid u minn hemmhekk inkixef il-każ tat-tixħim ta' l-imħallfin.

Din ġiet konkluża b'suċċess, b'interrogatorju li sar mill-kummissarju tal- pulizija fi press conference tal-Prim Ministru li ġie kkritikat talli qal li ħadna dawn il-passi, is-sitwazzjoni kienet qiegħda f'idejn il-pulizija u nafu l-konsegwenzi x'inhuma.

Allura se tattakkawna dwar din ukoll?

Se tattakkawna għaliex konna aħna illi ħloqna l-istrutturi biex dawn l- affarijiet inkixfu, għaddejnihom lill-pulizija u ġew misjubin ħatja?

Sur President, ħalli ngħid x'inhu l-periklu u din ngħidha bl-ikbar serjeta'.

Jekk se nibdew nattakkaw lill-gvernijiet, huma min huma, għax jikxfu l- korruzzjoni u għax itellgħu lin-nies il-qorti, sew jekk ikunu imħallfin jew impjegati ta' l-ADT, allura mbagħad it-tentazzjoni tkun li xi ħadd jgħid: Għalfejn se noqgħodu naqilgħu dawn l-affarijiet!

Allaħares naslu s'hawn!

Bħallikieku għax ma tkunx inqabdet il-korruzzjoni, m'hawnx korruzzjoni fil- pajjiż!

Għaliex fi żmienhom ħadd ma tressaq il-qorti, ma jfissirx li fil- pajjiż ma kienx hawn korruzzjoni!

Il-korruzzjoni teżisti fil-pajjiżi kollha tad-dinja!

L-importanti hu li l-korruzzjoni ma tkunx fit-tmexxija tal-pajjiż u li meta jkun hemm każ ta' korruzzjoni, jinkixef u jiġi miġġieled u mhux noqogħdu b'idejna fuq żaqqna!

Inkella jekk se toqogħdu tikkritikaw lill-gvernijiet għax jikxfu l-korruzzjoni, se jkun hemm it-tentazzjoni li wieħed iħalli kollox kif inhu.

Nerġa' ngħid li Allaħares naslu s'hawn.

Għalhekk nemmen li m'hemmx raġuni biżżejjed biex tgħaddi din il-mozzjoni ta' sfiduċja.

(Onor. Membri: Hear, hear)

MR SPEAKER: Grazzi.

Aktar rimarki?

Il-Prim Ministru.

ONOR.

LAWRENCE GONZI: Sur President, il-punt ta' l-għeluq li għadu kif għamel il-Viċi Prim Ministru huwa l-pern kollu tas-sitwazzjoni li aħna għandna quddiemna għax din il-mozzjoni m'hi xejn ħlief attakk kontra min ħa passi biex jinqabad l-abbuż.

Id-dispjaċir tiegħi u l-inkwiet kbir ta' din in-naħa tal-Kamra hu li l- Oppożizzjoni b'din il-mozzjoni qiegħda ddawwar kollox rasu 'l isfel u saqajh 'il fuq.

Fl-aħħar mill-aħħar din hija mozzjoni li qiegħda tattakka l- kredibilita' u l-fiduċja tal-Ministru Mugliett għax kien hu li stimula l- proċess li wassal biex nies fl-ADT li kienu qegħdin jikkommettu korruzzjoni, jinqabdu, jittellgħu l-qorti u jeħlu piena.

Allura rridu nistaqsu lilna nfusna, apparti t-teknikalitajiet kollha li diġa' ssemmew u l-funzjonijiet kollha, eżattament x'messaġġ qegħdin noħorġu f'dan il- Parlament bid-dibattitu tal-lejla.

Jien personalment nemmen li dak li qegħdin niddibattu llejla, iktar milli l- fiduċja fil-Ministru Mugliett, huwa issue li aħna bħala deputati f'din il- Kamra għandna d-dmir li qabel xejn ilkoll kemm aħna meta niġu biex nitkellmu b'mod speċjali fuq issue bħal dan, għandu jkollna rispett sħiħ lejn il-verita' tal-fatti u mhux xi ħadd minna jipprova jgħawweġ il-fatti biex ipinġi stampa għax jaqbillu hekk.

F'dan id-dibattitu għandu jkollna d- dmir li lkoll kemm aħna nintrabtu u nagħmlu ħilitna biex mhux biss nikkumbattu l-korruzzjoni, imma nappoġġjaw u ninkoraġixxu lil min jattakka l-korruzzjoni fil-livelli kollha li din tista' tasal.

F'dan id-dibattitu għandu jkollna wkoll il-kuraġġ li ngħidu li lkoll kemm aħna għandna r- responsabbilta' li nkomplu nsaħħu l-istrutturi li għandna f'pajjiżna biex kull fejn hu possibbli, l-attakk kontra l-korruzzjoni jkollu r-riżultati li nixtiequ.

Aħna rridu li ma jkollniex korruzzjoni, imma biex ma jkollniex korruzzjoni rridu naqbdu n-nies, intellgħuhom il-qorti u nħallu f'idejn il- ġustizzja biex tagħmel il-proċess tagħha u tistabbilixxi jekk hux veru jew le hemm dik il-korruzzjoni.

Dan hu d-dmir tagħna.

Imma l-mod stramb b'raġunament fejn intużat il-kelma Ingliża "warp" - u veru għax dan huwa raġunament mgħawweġ - għal xi raġuni jew oħra f'dan il- Parlament illejla hawn proposta ta' mozzjoni ta' sfiduċja f'ministru tal- gvern li ħa passi hu, bl-aġenzija li hija taħtu, biex tinqabad il- korruzzjoni.

U nqabdet din il-korruzzjoni bil-provi!

Allura hawnhekk għandna tgħawwiġa sħiħa, mozzjoni li jien ma nistax ħlief niddeskriviha bħala tentattiv serju ta' ċaflisa sħiħa ta' l-affarijiet kif ġraw, tal- verita', tal-fatti kif inhuma, mozzjoni li tmeri s-sewwa magħruf u li tħawwad l-imħuħ tan-nies.

In-nies stess qegħdin jistaqsu: Kif jiġi l-Kap ta' l-Oppożizzjoni u jgħid li l-Ministru huwa kompliċi fil-korruzzjoni, meta huwa l-Ministru li taħtu bdiet il-proċedura kontra dawn it-tnejn min-nies?

Ma rridux ninsew il- miżuri l-oħra li semma l-Onor.

Mugliett fl-intervent tiegħu u l- inizjattivi l-oħrajn kollha biex fejn kien hemm il-periklu ta' abbuż jingħalaq.

F'dan il-każ partikolari l-fatti jitkellmu waħedhom!

Iżjed minn hekk ma jistax ikollok!

Li kieku l-proċess għadu għaddej, ma nkunux għadna nafu jekk dawn in-nies humiex ħatjin le.

Imma dawn instabu ħatjin, fi proċess li ħa perjodu ta' żmien!

U dan il-proċess beda b'inizjattiva li ttieħdet mill-awtorita' li taqa' taħt ir-responsabbilta' tal-Ministru Mugliett!

Issa anke din se tipprova ddawwarha qisu l-korruzzjoni għamilha hu!

U jiġi llejla hawn il-Kap ta' l-Oppożizzjoni - nixtieq li l-mezzi ta' l-istampa u min qed isegwina jisma' sew - u kważi qed jgħajjarna li konna aħna li xaħħamna lill-imħallfin!

Veru qed naqilbu kollox ta' taħt fuq!

Anzi kien taħt dan il-gvern kompost minn personaġġi oħrajn li b'kuraġġ ittieħdet l-iktar azzjoni iebsa li setgħet tittieħed taħt iċ-ċirkostanzi, bil-parteċipazzjoni u l-koperazzjoni tal-kummissarju tal-pulizija li nerġa' nsellimlu, għax kull darba li qabbadnih biex jinvestiga, għamel l- investigazzjoni sew u ttieħdet azzjoni.

U issa hemm proċessi għaddejjin.

Imma x'jiġifieri jiġi l-Kap ta' l-Oppożizzjoni hawn u jaqleb kollox ta' taħt fuq billi jgħawweġ il-fatti u r-raġunament kollu!

Minflok jgħid li dan il-gvern għamel sewwa li qed jieħu l-passi u saret l-investigazzjoni minn min kien kompetenti biex jagħmilha, jiġi hawn u jressaq mozzjoni ta' sfiduċja u jsemmi dawn l-affarijiet li lili verament jissorprenduni.

Sur President, jien għandi suspett li dan kollu m'hu xejn ħlief gimmick oħra tipika tal-Kap ta' l-Oppożizzjoni.

Il-Kap ta' l-Oppożizzjoni kellu bżonn issue li tiżvijja l-attenzjoni tan-nies minn ċerti avvenimenti li ġraw f'dawn l-aħħar ġimgħat u vvinta din l-issue b'mod li qalibha rasha 'l isfel u saqajha 'l fuq.

F'dan il-pajjiż għaddejna minn mumenti Ii juru li dan il-gvern fil-politika tiegħu qed ikollu suċċess, għaddejna f'mumenti meta ġibna l-akkwist li Malta ssieħbet fl-ewro, għaddejna f'mumenti meta ftaħna l-Istpar Mater Dei, għaddejna f'mumenti meta poġġejna l-ewwel ġebla tal-Lufthansa Technik u llum għaddejna minn proċess fejn ħabbarna dawk li jgħidulhom l-operational programmes ta' kif se nonfqu Lm855 miljun.

Għaddejna minn dawn l-affarijiet importanti li juru konsistentement suċċess ta' politika tal-gvern li lil dan il-pajjiż qed tmexxih 'il quddiem u l-Kap ta' l-Oppożizzjoni dan kollu ma setax jifilħu.

Allura x'għamel?

Jekk għamlet ftit xita u nfaqgħet katusa f'Mater Dei, dawwarha li f'daqqa waħda dan l-isptar se jaqa' u ma jaqax u għax ittieħdet azzjoni fil-konfront ta' xi ħadd fl-awtorita' dwar it-trasport, jiġi l-Kap ta' l-Oppożizzjoni u jivvinta din l-issue.

Minflok illum qegħdin niddiskutu s-suċċessi, l-isfidi u l-opportunitajiet tal-pajjiż, qegħdin niddiskutu din il-mozzjoni.

Madanakollu huwa importanti li niddiskutuha dan għax jekk hemm korruzzjoni tal-verita', irrid nikxifha.

Għax il-Kap ta' l-Oppożizzjoni dak li qed jagħmel, qed jikkorrompi l-verita' tal-fatti!

Mingħajr ma nirrepeti nsemmi xi punti li effettivament tqajmu għall-benefiċċju ta' min jixxokkja ruħu bl- atteġġjament ta' dak li għandna llejla!

Il-Ministru Mugliett u l-Viċi Prim Ministru semmew il-fatti kif ġraw u jiena se nagħmel bħalhom, pero' b'daqsxejn ta' pinzellata differenti, u nispjega x'ġara preċiż f'dan il- każ.

Sur President, kien hemm rapport dwar żewġ individwi, li kienu qed jagħmlu xi ħaġa li ma kenitx korretta.

Għaldaqstant saret l-investigazzjoni u dawn ittellgħu l-qorti.

Ħalli nibdew minn hawn.

Hawn xi ħadd li s'issa allega jew qiegħed jallega li l-Ministru Mugliett ipprova jwaqqaf din l- investigazzjoni, jew pprova jgħattiha, jew ipprova jwarrabha, jew ipprova jħawwadha, jew ipprova jgħattiha?

Hawn xi ħadd li għamel allegazzjoni li minn mindu bdiet din is-saga - li bdiet xhur twal ilu - il-Ministru Mugliett ipprova jħawwad il-borma u jwaqqafha?

Le, għadu ħadd m'għamilha din l-allegazzjoni u ma jistgħux jagħmluha!

Huwa impossibbli li jagħmluha!

L-investigazzjoni seħħet għax kien l-Onor.

Mugliett li bħala ministru ta' l- awtorita' kien jaf li din l-investigazzjoni kellha bżonn issir biex twassal ħalli l-brimba tinqabad.

Imma ara f'liema sitwazzjoni ta' stupidaġni l- Kap ta' l-Oppożizzjoni u l-Oppożizzjoni kollha kemm hi ġabitna fiha!

L- ewwel bdew jikkritikaw lill-Ministru Ċensu Galea għax kien qal li kien qed jipprova jaqbad il-brimba imma ma setax isib irkaptu tagħha - issa l- Oppożizzjoni ma qalitx li l-Ministru Ċensu Galea kien qiegħed jieħu pożizzjoni b'saħħitha kontra min kien inqabad jiskarta u din hija miżura oħra ta' ministru li ħaqqu min jgħidlu prosit u mhux min jikkritikah - u mbagħad meta tinqabad il-brimba jiġu hawn u jagħmlu attakk kontra min jaqbad il-brimba.

Jiġifieri ma' dawn ma tista' tirbaħ qatt u ma tista' tagħmel it-tajjeb qatt!

Ħalli nkompli, Sur President.

Dawn it-tnejn min-nies li nqabdu ttellgħu l- qorti u nstabu ħatja.

Il-qorti tat sentenza li jiena mhux se noqgħod nikkummenta fuqha.

Imbagħad ġara xi ħaġa li ma tantx issir ta' spiss.

L- Avukat Ġenerali deherlu li l-piena li weħlu dawn it-tnejn min-nies ma kenitx iebsa biżżejjed u appella.

Mhux dawn it-tnejn min-nies appellaw għax li kieku appellaw huma tifhimha, imma dawn marru bl-avukat tagħhom u ammettew.

Hawn xi ħadd li qed jakkuża lill-Ministru Mugliett li kellem lill-Avukat Ġenerali biex ma jappellax?

Din ma jistgħux jgħiduha għaliex l- appell sar.

L-Avukat Ġenerali mar quddiem il-qorti u qalilha li l-piena li waħħlet lil dawn it-tnejn li nstabu ħatja ma kenitx biżżejjed.

Huwa ried jibgħathom il-ħabs.

L-appell kien: "Jien irrid nibgħathom il-ħabs".

Il-qorti ta' l-appell ma laqgħetx it-talba ta' l-Avukat Ġenerali u kkonfermat il-piena li kienet ingħatat mill-ewwel qorti.

Imma hawn xi ħadd li qed jakkuża lill-Ministru Mugliett jew lil xi ħadd minna li pprovajna ngħadduhielhom lixxa lil dawn it-tnejn?

Din l-akkuża ma tistgħux tagħmluha għaliex bil-kontra ġara.

Anzi sar appell biex il- piena ssir iktar milli kienet.

Allura kif ikollkom il-wiċċ tiġu hawn u tagħmlu dan l-attakk sfrenat fuq il-verita`?

Din hija korruzzjoni tal- verita` tal-fatti!

X'ġara wara li ngħatat is-sentenza ta' l-appell u ġiet konfermata s-sentenza ta' qabel?

Iltaqa' l-bord ta' l-awtorita` dwar it- trasport u ħa deċiżjoni li jkeċċi lil dawn it-tnejn min-nies.

Il-Ministru Mugliett waqqafha din id-deċiżjoni?

Le, ma waqqafhiex.

Tant hu hekk li ħarġet ittra - għandi kopja tagħha li issa npoġġiha fuq il-mejda tal-Kamra - taċ-chief executive officer, dak iż-żmien Gianfranco Selvagi, fit-8 ta' Frar 2007 fejn lil dawn it-tnejn min-nies qalilhom li d-deċiżjoni tal-bord hija li jitkeċċew.

Din l-ittra tgħid hekk:

"The nature of your conviction and the behaviour that led to same have a direct relation with your employment by the ADT.

The board of ADT has considered your case and the court's judgement and has concluded that your continued employment with the ADT is no longer tenable.

You are hereby dismissed with immediate effect.".

Hawn xi ħadd li jista' jgħid li l-Ministru Mugliett ipprova jwaqqaf din id- deċiżjoni tal-bord jew din l-ittra?

Le, ma jistgħux jgħiduha għax il-fatti jitkellmu waħedhom.

L-ittra ħarġet fejn ingħatat it-terminazzjoni ta' l- impjieg ingħatat.

Wara dan inkitbet ittra mill-uffiċċju ta' l-avukati - li nzertaw kompetituri tal-Ministru Mugliett fl-istess distrett - ta' dawn it-tnejn min-nies - li għandi kopja tagħha u se npoġġiha wkoll fuq il-mejda tal- Kamra, lil Gianfranco Selvagi, iċ-chief executive officer ta' l-ADT, datata 12 ta' Frar fejn qalulu:

"Qabel xejn ninformak li l-proċess ġudizzjarju għadu mhux konkluż ...".

Dawn l-affarijiet qed jgħidhom l-avukat ta' dawn it-tnejn min-nies.

Fl- intervent tiegħu l-Onor.

Buhagiar qabad fuq il-maħfra presidenzjali u jiena donni fhimtu li jrid jgħid li għandna ngħaddu liġi fejn naqtgħu darba għal dejjem il-maħfra presidenzjali bħallikieku konna aħna li għidnielu biex jitlob il-maħfra presidenzjali!

L-avukat ta' dawn it-tnejn min-nies kiteb lis-CEO ta' l-ADT biex jinformah li qed jitlob maħfra presidenzjali, dritt li hu għandu s'issa.

Issa jekk tridu niddiskutu biex inneħħu dan id-dritt, niddiskutuh, imma noqogħdu attenti għax jien għandi anke każijiet ta' deputati faċċata tiegħi li kitbuli biex nintervjeni għal min instab ħati ta' każijiet serjissimi u għal raġunijiet umanitarji qed jagħmluli appell għall-kuxjenza tiegħi biex nagħlqu għajnejna u nipprovaw ngħinu.

Jiena naħseb li hekk għandi nagħmel għax l-aspett umanitarju dan li jirrikjedi.

Imma kunu konsistenti, kunu konsistenti.

(Onor. Membri: Hear, hear) Titolbunix li f'ċerti ċirkostanzi ta' xi ħadd li żbalja, xi ħadd li ħallas, nibqa' neħodlu sa l-aħħar qatra demm u tiktbuli u titolbuni biex nipprovaw insibu soluzzjoni għax hemm familja fin-nofs, imma fl-istess ħin tiġu hawn u tippretendu li f'każijiet oħrajn ta' xi ħaddieħor ma nagħmlux hekk għax dik hija ipokresija!

Issa hawn se nagħlaq ħalqi għax l-irġulija tgħodd għal kulħadd u qed nitkellem fuq affarijiet riċenti, mhux 'il bogħod.

Pero' rridu niddeċiedu.

Intom qed tgħidu li min jiġi kkundannat f'dan il-pajjiż, min fuq drogi u min fuq ħaġa u min fuq oħra huwa mormi?

Jekk qed tgħidu hekk, nitlobkom titkellmu ċar u tond.

Imma toqogħdux tiktbuli l-ittri u l-e-mails biex nintervjeni għal aspetti umanitarji għax l-ipokresija għandha l-limiti tagħha.

Kont qed ngħid li l-avukat ta' dawn it-tnejn kiteb ittra fejn qal li se jitlob maħfra presidenzjali għax kien hemm każ ieħor bħal dan.

Huwa veru li kien każ ħarira differenti, imma sena qabel kien hemm xi ħadd li nstab ħati wkoll u kienu talbu maħfra presidenzjali fejn il-maħfra proprjament li għamlet kien li biddlet l-interdizzjoni minn waħda ġenerali għal waħda speċjali.

Dak li ġara.

U ġara li l-Public Service Commission, li għandha fuqha tnejn min-nies ta' l-Oppożizzjoni u tnejn min-nies min-naħa tal- gvern, unanimament kienet iddeċidiet li f'dak il-każ partikolari dan l- individwu li kien tkeċċa minn ċerta korporazzjoni jerġa' jiġi impjegat x'imkien ieħor.

Allura dik tajba u din le.

Dan hu l-argument ta' l-avukat ta' dawn it-tnejn min-nies.

M'iniex se nidħol fil-mertu tiegħu.

U x'ġara?

Ġara li l-ADT irċeviet ittra mingħand l-avukat ta' dawn it-tnejn min-nies li qed tgħid li l-proċess għadu ma għalaqx u f'isem dawn it-tnejn min-nies se jitlob il-maħfra.

L-unika ħaġa Ii għamel il-Ministru Mugliett kienet li tkellem ma' l-avukat ta' l-awtorita`, li huwa Duncan Borg Myatt, u mas- CEO ta' l-awtorita` u qalilhom li ladarba hemm preċedent - kieku m'hemmx il- preċedent m'hemmx il-preċedent - id-deċiżjoni tat-tkeċċija ma tinbidilx imma ma tiġix għalissa u talabhom jistennew sakemm ikun hemm risposta dwar il-maħfra presidenzjali.

X'hemm ħażin fiha din?

Jimporta xi ħadd jgħidli?

X'jiġifieri tiġi hawn u tagħmel mozzjoni ta' sfiduċja f'ministru għaliex dan il-ministru għamel xi ħaġa li hemm numru minnkom qed jitolbu lili biex nagħmilha fuq diversi każijiet?

Mela allura irriżenjaw intom qablu!

Jirriżenja min talabni li nagħmel hekk qablu.

(Onor. Membri: Hear, hear) Għax jekk dan huwa l-kriterju, ngħidu li dan huwa l-kriterju.

Issa tista' tagħmel l-argumenti, għamilhom.

Imma żgur ma tistax takkużah li ċċappas bil-korruzzjoni jew li kien kompliċi fil-korruzzjoni.

Se mai agħmel konsiderazzjoni oġġettiva ħalli naraw daqsxejn iċ-ċirkostanzi.

Imbagħad x'ġara?

Dan kollu ġara fi Frar.

Għadda Marzu, April, Mejju, Ġunju sakemm fl-aħħar kien hemm id-deċiżjoni min-naħa ta' l-Avukat Ġenerali li t- talba għal din il-maħfra tiġi arkivjata.

U kien f'dak il-mument li effettivament ittieħdet id-deċiżjoni uffiċjali li l-ADT tittermina immedjatament l-impjieg ta' dawn it-tnejn min-nies.

U hekk ġara.

Għamel xi ħaġa l-Ministru Mugliett sabiex iwaqqaf din id-deċiżjoni?

Le.

Kien il-Ministru Mugliett stess li taħtu saret it-tkeċċija ta' dawn it- tnejn min-nies.

Allura b'liema tgħawwiġ ta' immaġinazzjoni jista' jiġi xi ħadd hawnhekk u jakkuża lill-Ministru Mugliett li b'xi mod jew ieħor irrenda ruħu kompliċi f'dan il-każ partikolari kollu?!

Ngħid għalija f'dan kollu ma nistax insib raġuni waħda fejn nista' ngħid li kien hemm xi ksur tal-kodiċi ta' l-etika.

Dan kollu ġie kkonfermat b'ittra li għamel riferenza għaliha l-Viċi Prim Ministru li se npoġġi kopja tagħha fuq il-mejda tal-Kamra.

Din l-ittra nkitbet mill-awtorita' dwar it-trasport fil-11 ta' Lulju u tikkonferma dawn il-fatti li semmejt.

Fil-fatt f'din l-ittra nsibu statement li jgħid li l- Ministru min-naħa tiegħu fl-ebda ħin ma ndaħal f'din id-deċiżjoni.

Din hija ittra tal-bord kollu ffirmata minn Joe Gerada li huwa ċ-chairman, minn Philip Incorvaia li huwa d-deputy chairman u mill-membri tal-bord, Paul Cardona, Franco Azzopardi, Caroline Galea, Dr. Ian Micallef u s-Segretarju Dr. Duncan Borg Myatt.

Nerġa' ngħid li din l-ittra kategorikament li l- Ministru min-naħa tiegħu fl-ebda ħin ma ndaħal f'din id-deċiżjoni.

Barra minn hekk, din l-ittra tispjega x'ġara u x'ma ġarax u tkompli tgħid li fl-ebda ħin il-bord ta' l-awtorita' ma biddel jew ikkonsidra li jbiddel id-deċiżjoni li jittermina l-impjieg ta' l-individwi konċernati.

U wara d- deċiżjoni tat-tkeċċija ta' Frar, il-bord iddiskuta dan il-każ b'mod formali biss wara li kienet waslet it-tweġiba għal petizzjoni fuq il-maħfra mill- interdett.

Dan kollu jinsab iswed fuq l-abjad.

Issa fil-mozzjoni li ressaq il-Kap ta' l-Oppożizzjoni, li saret b'mod tipiku min-naħa tiegħu, beda jitfa' l-velenu u jħawwad aktar il-borma billi għaqqad din il- kwestjoni mal-każ ta' l-Onor.

John Dalli.

Għalhekk se nerġa' nirrepeti li fil-każ ta' John Dalli, fl-ebda mument – u din qiegħda bil-miktub - ma kien hemm xi prova jew xi allegazzjoni ta' xi forma ta' korruzzjoni.

Dak iż-żmien il-kwestjoni kienet il-kumpannija ta' l-Iranjani, l-IRISL u l- kumpannija ta' l-ivvjaġġar fuq it-ticketing.

Imma mill-bqija ma kien hemm xejn.

U jiena kkonfermajt bil-miktub li ma rriżultali xejn mill- akkużi li kienet qiegħda tagħmel l-Oppożizzjoni dak iż-żmien fuq il- kwestjoni li kellha x'taqsam mal-kumpannija ta' l-Iranjani.

Dak l- istatement li kont għamilt dakinhar, nerġa' nagħmlu llum u nibqa' nagħmlu għaliex din hija l-verita' tal-fatti.

Mhux talli hekk, imma talli wara li ġie għall-attenzjoni tiegħi dak il-famuż rapport dwar il-kuntratt ta' l- INSO, b'allegazzjonijiet mhux fil-konfront ta' l-Onor.

John Dalli imma b'allegazzjonijiet fil-konfront ta' diversi personaġġi oħrajn, fosthom id- direttur tal-kuntratti, fejn kien jidher biċ-ċar li kien hemm invenzjoni f'dan ir-rapport, jiena mill-ewwel għaddejtu f'idejn il-kummissarju u mhux f'idejn ħaddieħor ħalli ħadd ma jgħid li pprovajna ngħattu x-xemx bl- għarbiel u tlabt lill-kummissarju sabiex jinvestiga.

Sur President, lanqas laħqu għaddew 48 siegħa li ma rriżultax mill-ewwel li kienet invenzjoni minn rasha sa saqajha li l-Kap ta' l-Oppożizzjoni u l- Oppożizzjoni kollha kienu qegħdin jipprovaw jisfruttaw għal xhur twal fl- attakki li kienu jagħmlu kontra l-Onor.

Dalli.

Toqgħodx ixxengel rasek, Onor. Michael Farrugia, għaliex dakinhar għamiltu attakki sfrenati, mibnija fuq rapport falz mill-bidu sa l-aħħar.

Imma minn din l-esperjenza għandna lezzjoni importanti x'nitgħallmu.

Filwaqt li huwa tajjeb li nagħmlu kull akkuża, kull allegazzjoni, kull indikazzjoni, kull indizju ta' korruzzjoni, u li neħduha bis-serjeta' u ninvestigawha, fl-istess ħin, ħbieb tiegħi, tgħallimna wkoll li hemm min jivvinta l-gideb f'dan il-pajjiż u dan rajnieh bil-provi.

Barra minn hekk, min ivvinta l-gideb ittella' l-qorti, instab ħati u issa jinsab fil-proċess ta' l-appell.

Imma min-naħa tagħna ma bżajniex nieħdu l-pożizzjoni tagħna u ma bżajniex nieħdu l-miżuri li kien hemm bżonn.

Irrid ngħid li ġieli jirriżulta li akkuża tkun valida imma ġieli jirriżulta li ma tkunx u minflok tkun invenzjoni totali għal skopijiet ulterjuri.

F'dak il-każ kienu għal skopijiet ta' flus.

Għaldaqstant ma nistax naċċetta t-tliet paragrafi tal-mozzjoni li ressaq il- Kap ta' l-Oppożizzjoni fejn fl-ewwel paragrafu ta' din il-mozzjoni nsibu l- kliem:

"Il-ġlieda kontra l-korruzzjoni għandha tkun fuq quddiem nett fil- ħidma kollha tal-gvern skond il-prinċipji tat-trasparenza, kontabilita' u effiċjenza, u tiddeplora l-fatt li dan mhux qed jiġri.".

X'jiġifieri mhux qiegħed jiġri?!

Dan huwa każ fejn ittieħdet azzjoni għall- ġlieda kontra l-korruzzjoni.

Għaldaqstant l-ewwel stqarrija fil-mozzjoni niċħadha kategorikament u ngħid li din hija waħda mill-aktar affarijiet li jekk xejn ħarġet biċ-ċar f'dawn l-aħħar ġimgħat.

Aħna ħadna azzjoni kontra min waslilna l-informazzjoni li kellu xi involviment fuq it-tenders ta' l- IT ta' l-isptar, anke jekk kien hemm komplikazzjonijiet kbar.

Ħadna azzjoni fuq il-kwestjoni tal-Malta Maritime Authority u ħadna azzjoni fuq l- ADT.

Aħna ħadna azzjoni fuq kull każ li kellna.

Għaddejna l-każ lill- kummissarju tal-pulizija li investiga u għamel dmiru.

Dak huwa xogħlu u l- kummissarju tal-pulizija hekk għamel.

Għalhekk nerġa' ngħid li m'iniex qiegħed naċċetta din l-ewwel stqarrija.

It-tieni stqarrija fil-mozzjoni tgħid hekk:

"li biex il-ġlieda kontra l-korruzzjoni tintrebaħ, il-Prim Ministru u l-Ministri kollha jridu juru ruħhom determinati li ma juru l-ebda tolleranza lejha, u tiddeplora l-fatt li dan mhux qed jiġri;

X'jiġifieri mhux qiegħed jiġri?

Aħna għandna zero tollerance.

Ma jidhrilkomx li meta tkun tellajt tnejn min-nies il-qorti, li jiġu misjubin ħatja, jeħlu piena u mbagħad jiġi l-Avukat Ġenerali u jgħid li l-piena mogħtija hija baxxa u hemm bżonn li tingħata piena aktar serja, anke ta' ħabs, mhux qed turi zero tollerance kontra l-korruzzjoni!

Mela allura x'inhu zero tollerance kontra l-korruzzjoni?

It-tielet stqarrija li hemm f'din il-mozzjoni tgħid hekk:

"li l-Prim Ministru Gonzi falla fid-dmir tiegħu meta ma aċċettax ir- riżenja tal-Ministru Mugliett u ma tax rendikont sħiħ u dirett lil din il-Kamra dwar l-aġir tal-Ministru Mugliett fil-każ tal-korruzzjoni fl- ADT;".

Sur President, jiena nfalli meta nħalli l-kurrent iġorrni u meta d- deċiżjonijiet tiegħi neħodhom skond min ikun qiegħed jimbotta u mhux skond dak li huwa ġust.

Imma jiena qatt m'hu se nkun pinnur.

Se mai aħna nimxu bid-direzzjoni u bil-valuri u mhux noqogħdu nduru mal-kurrent għas-sempliċi raġuni li għax il-kurrent jimxi naħa, allura aħna nimxu miegħu.

Sfortunatament dik hija xi ħaġa li l-Kap ta' l-Oppożizzjoni u l- Oppożizzjoni kollha ma jafux xi tfisser u ma jistgħu qatt japprezzaw xi tfisser għaliex fil-bagalja tagħhom għandhom ħafna stejjer li huma stess iridu jaħbuhom u jnessuhom lill-kumplament tal-poplu.

Jiena nagħlaq b'dawn il-ftit ħsebijiet fil-qosor għaliex naħseb li l-ħin tal-lejla jkun moħli jekk ma niġbdux ftit tal-konklużjonijiet.

L-ewwelnett rridu nirrispettaw il-verita' tal-fatti u ninkoraġġixxu lil min qiegħed jaqbad il-korruzzjoni u mhux niskoraġġuh għaliex il-messaġġ li qed joħroġ huwa li min joħroġ għonqu sabiex jattakka l-korruzzjoni, qiegħed jispiċċa akkużat hu wkoll bħala kompliċi ma' dik il-korruzzjoni.

Imbagħad tiġu hawn u titkellmu fuq il-whistle blower act!

Għadna lanqas biss bdejna fuq din il-kwestjoni!

Irrid ngħid ukoll li meta kien hemm xi ħadd mill-partit Laburista li għamel il-whistle blowing għajjartuh serp, ftaħtu kwestjonijiet sħaħ u kellkom id-deputy leader tagħkom li mar għand il- kummissarju sabiex jagħmel l-investigazzjoni!

Dawk l-argumenti kollha favur il-whistle blowing li nisma' min-naħa ta' l-Oppożizzjoni!

Sur President, irridu inwarrbu dan kollu u naraw kif f'dan il-qasam nistgħu nagħmlu affarijiet aktar bis-serjeta' flimkien.

Din m'hijiex xi ħaġa li tgħodd għal din in-naħa tal-gvern biss imma tgħodd għalina lkoll id- deputati.

Dak huwa l-interess tagħna.

Aktar kmieni llum il-gvern ippubblika l-white paper għal aktar trasparenza u kontabilita'.

Ippubblikajna wkoll l-abbozz ta' liġi li fih qegħdin nipproponu għall- freedom of information u fih hemm ukoll l-appell sabiex nagħmlu whistle blowing act dettaljata.

Meta għamilt il-press conference għamilt l-appell u se nerġa' nagħmlu llum: Ma naħlux dan id-dibattitu imma għandna naslu sabiex insaħħu l-liġijiet ta' pajjiżna billi naħdmu flimkien sabiex din il- white paper tagħtina riżultat tajjeb u riżultat li jkun ta' benefiċċju għal pajjiżna.

Ftit tal-ġranet ilu l-Parlament spiċċa jiddiskuti t-Tieni Qari dwar il-liġi għall-amministrazzjoni pubblika, liġi li wkoll se ssaħħaħ it-trasparenza u l-kontabilita' f'pajjiżna.

Jiena m'iniex qed ngħid li ma tistax titjieb u ma tistax tkun aħjar imma aħna rridu li tagħmlulna s-suġġerimenti.

Diġa' għidt li dik il-liġi hemm bżonn li jkollha l-consensus ta' kulħadd u jekk verament irridu nattakkaw l-abbużi u l-korruzzjoni, għandna bżonn liġi b'saħħitha li fost affarijiet oħra, qiegħda tagħti qafas legali lill-kodiċi ta' l-etika u li qiegħda tagħti l-artikoli sabiex inkunu nistgħu nipproteġu lill-ħaddiema tal-gvern li jikxfu huma stess, u li allura possibbilment ikunu miftuħin għall-kawżi kriminali huma stess u allura qegħdin neżentawhom sabiex jikxfu.

Min-naħa tiegħi ninsab miftuħ u jekk tridu li nagħmlu kumitat tal-Kamra nagħmluh.

B'hekk il-kummissjoni permanenti kontra l-korruzzjoni, li dalwaqt tagħlaq 20 sena, insaħħuha u nagħtuha dak li għandha bżonn.

Jiena lest sabiex nagħmlu kumitat bejnietna, ifformat minn erbgħa min-nies, tnejn min- naħa tal-gvern u tnejn min-naħa ta' l-Oppożizzjoni u niddiskutu kif il- kummissjoni permanenti kontra l-korruzzjoni tkun indipendenti, ma jkollha indħil minn ħadd u jkollha r-riżorsi kollha li hemm bżonn.

Jiena ma niddejjaq xejn minn dan kollu għaliex huwa fl-interess tagħna li nagħmlu dan l-attakk.

Pero' dan l-attakk ma jseħħx bil-votazzjoni fuq din il- mozzjoni.

Anzi l-votazzjoni favur din il-mozzjoni therri dan l-attakk!

Il- votazzjoni favur din il-mozzjoni tkun hi stess korruzzjoni tal-verita' u għal din ir-raġuni din in-naħa se tivvota b'saħħitha kontra din il- mozzjoni.

Nirringrazzjak.

MR SPEAKER: Nifhem li l-Prim Prim Ministru għandu xi dokumenti li jrid iqiegħed fuq il-mejda tal-Kamra.

ONOR.

LAWRENCE GONZI: Sur President, inqiegħed fuq il-mejda tal-Kamra:-

Kopja ta' żewġ ittri mibgħuta miċ-Chief Executive Officer ta' l- Awtorita' dwar it-Trasport ta' Malta fit-8 ta' Frar 2007, lil żewġ impjegati tagħha;

Kopja ta' ittra mibgħuta fit-12 ta' Frar 2007 mill-uffiċċju ta' l- avukati Jason Azzopardi & Associates lill-Awtorita' dwar it-Trasport ta' Malta dwar iż-żewġ impjegati li tkeċċew mill-istess awtorita'; u

Kopja ta' ittra li l-Bord ta' l-Awtorita' dwar it-Trasport ta' Malta bagħat lill-Prim Ministru fil-11 ta' Lulju 2007 dwar it-tkeċċija ta' żewġ impjegati mill-istess awtorita'.

MR SPEAKER: Grazzi.

Insejjaħ lill-Kap ta' l-Oppożizzjoni sabiex jagħmel l- għeluq tad-dibatittu.

ONOR.

ALFRED SANT: Sur President, il-Prim Ministru kien isteriku llejla.

Jien stennejt li se jagħmel analiżi kalma u ċara tal-problema kbira li qegħdin niffaċċjaw f'dan il-pajjiż; il-problema tal-korruzzjoni.

Hemm ukoll il-problema ta' l-istand li qiegħed jieħu hu personali u l-ministri tiegħu personali quddiem din il-problema tal-korruzzjoni u quddiem din il- problema ta' nuqqas ta' trasparenza u ta' kontabilita` li għandna quddiemna.

Imma minflok rajna dan l-isteriżmu min-naħa tal-Prim Ministru u min-naħa ta' dawk li tkellmu qablu minflok ma smajna bis-sinċerita` dak li kien qiegħed jistenna l-poplu, kellna diskors ta' avukaterija!

Konna qisna qegħdin il-qorti nagħmlu talba fuq ċerti affarijiet ta' dettall meta d- dettall huwa importanti, imma aktar importanti mid-dettall huwa eżattament x'inhi din il-miasma, din il-brimba – biex nikkwota lill-Ministru Ċensu Galea – li qiegħda tinfirex fl-amministrazzjoni pubblika u fl- amministrazzjoni tal-Prim Ministru Gonzi.

In-nies qiegħda tħossha din il-ħaġa.

Illum bl-isteriżmu kollu tiegħu, il- Prim Ministru Gonzi kien qiegħed jargumenta kontra l-maġġoranza sħiħa tal- Maltin u l-Għawdxin li m'humiex qegħdin jaqblu ma' l-argumenti tiegħu.

U dan bir-raġun għaliex m'humiex jaqblu mal-preżentazzjoni tiegħu tal-fatti.

L-ex-prim ministru Nazzjonalista kien jgħid li min ma jiġġelidx kontra l- korruzzjoni bl-għeruq u x-xniexel, ikun hu wkoll kompliċi ma' dik il- korruzzjoni.

Issa quddiemna għandna każ palpabbli, ċar u lampanti ta' ministru li ra kif idur mal-lewża – m'hemmx kelma oħra – u mal-proċeduri sabiex ħabib politiku tiegħu li – qed nirriferi għal Galea - huwa wieħed mill-imputati misjuba ħatja ta' korruzzjoni, jiffrankalu l-piena li kellu.

Xejn aktar u xejn anqas!

Ħadd ma poġġa bħala punt ta' partenza jekk il- Ministru Mugliett waqqafx l-akkużi ta' korruzzjoni kontra Galea.

Ħadd ma poġġa bħala punt ta' l-akkuża jekk il-Ministru Mugliett ipprovax jgħid li ma kienx ħati.

Ma kienx dak il-punt.

Sur President, jekk veru għandna zero tollerance li semma l-Prim Ministru Gonzi kontra l-korruzzjoni, allura dik iż-zero tollerance għandha tittraduċi ruħha b'tali mod li min jinstab ħati ta' korruzzjoni u jinstab b'ċerti pieni tal-qorti, allura dawk il-pieni jrid iġorrhom.

Xejn aktar u xejn anqas.

U mbagħad kellna l-aġir ta' ministru - kulħadd jafha din, in facem curiae u hija aċċettata - li aġixxa sabiex dan l-istat ta' fatt li l- ħati għandu jġorr il-piena, peress li l-ħati huwa ħabib tiegħu, peress li huwa canvasser tiegħu għaliex jorganizzalu l-coffee mornings u għaliex ma nafx x'jagħmel aktar miegħu, jara kif idawwar 'l hemm u 'l hawn ħalli jirranġalu.

U fuq kollox dan l-istess ministru ġie quddiem din il-Kamra u uża l-kelma u d-deskrizzjoni ta' deċiżjoni u direzzjoni kollettiva.

Sur President, jiena smajt l-argumenti ta' l-avukaterija li ġabu l-membri tan-naħa l-oħra imma bir-rispett kollu, dawn ma jikkonvinċu lil ħadd!

Dak li ried jgħid il-Ministru Mugliett quddiem din il-Kamra kienet li d- deċiżjoni kienet waħda b'direzzjoni kollettiva.

Ried jgħidilna li mhux hu qal lil xi ħaddieħor x'jagħmel imma li kien hemm direzzjoni kollettiva.

Madanakollu anke f'dan l-approach ta' avukaterija li kellna llejla, hemm ċerti affarijiet li huma lampanti anke għall-poplu.

Qalulna li l-Avukat Ġenerali ddeċieda li jappella d-deċiżjoni tal-qorti.

Allura din il-biċċa tax-xogħol qiegħda tiġi tradotta bħallikieku l-gvern huwa b'saħħtu kontra l-korruzzjoni?

L-Avukat Ġenerali m'huwiex uffiċjal tal-gvern.

L-Avukat Ġenerali għandu funzjoni kostituzzjonali u bħala uffiċjal ta' dak it-tip, id-deċiżjonijiet li jieħu m'humiex soġġetti għad-direzzjoni tal-gvern.

Allura l-gvern ta' Dr. Gonzi m'għandu l-ebda kredtu x'jieħu talli l-Avukat Ġenerali mexxa l-appell ħalli l-piena ta' Galea tiġi aktar issoddata.

Nerġa' ngħid li l-gvern m'għandu l-ebda kredtu.

Imma mbagħad fl- avukaterija u fl-argumenti l-oħra ta' l-avukaterija li ħarġu, ħareġ punt ieħor lampanti, li għalija aktar ikompli jinkrimina lill-Ministru Mugliett.

Il-Ministru dejjem isemmi l-preċedent li kien hemm fl-ADT ta' xi ħadd li nstab ħati ta' tips - bribery jekk trid - u għaliex imbagħad mar quddiem il- President għall-maħfra, ġie mwaqqaf mill-public service commission milli jitkeċċa sakemm jiġi maħfur.

Imma llejla stess rajna li Galea u Buttigieg, it-tnejn inkriminati, ma kenux membri taċ-ċivil.

Il-persuna l-oħra li ġiet ikkwotata bħala preċedent kienet membru taċ-ċivil u allura dik taqa' taħt l-ambitu tal-public service.

Nistgħu ma naqblux u jien ma naqbilx mad-deċiżjoni tal-public service commission fl-ewwel każ.

Imma li mbagħad tiġi tgħid li dak il-każ joffri preċedent għall-każ ta' Galea, il-ħabib tal-Ministru Mugliett, u għall-każ ta' Buttigieg, assolutament ma treġix għaliex il-public service commission lanqas tidħol fiha għaliex dan huwa impjegat ta' l-ADT u inkwantu ta' impjegat ta' l-ADT m'huwiex soġġett għall-argumenti tal-public service commission.

Allura minn fejn sabu l-preċedent il-Ministru?!

U l-advisor legali tiegħu minn fejn sabu l-preċedent fir-rigward ta' kif l-ADT timplimenta l-proċeduri tagħha ta' dixxiplina meta l-bord kien diġa` ddeċieda li jitkeċċew?!

Sur President, ma kienx hemm preċedent għaliex Buttigieg u Galea, il-ħbieb tal-ministru ma kenux membri taċ-ċivil u allura ma jaqgħux taħt l-aegis u taħt id-direzzjoni tal-kummissjoni tas-servizz pubbliku.

Bir-rispett kollu, il-Ministru Mugliett illum kompla jwaqqa' l-ġebla fuq saqajh u sab lil Dr. Gonzi b'dan l-isteriżmu kollu jiddefendih.

Issa jiena nistaqsi kif Dr. Gonzi jiddefendi ministru b'ċertu mod u mbagħad jiddefendi ministru ieħor b'mod ieħor.

Imbagħad jien smajt x'qal id-Deputat Prim Ministru Tonio Borg, li għalija kien qisu eżerċizzju fil-filoloġija, iħares lejn x'intqal u jiddissektja sentenza b'sentenza.

Dik hija l-politika li qegħdin nagħmlu f'dan il-pajjiż?

B'dan il-mod qegħdin inkunu sinċieri mal- poplu?

Nipprovaw infettqu fuq id-diskors u nipprovaw nagħmlu eżerċizzju ta' letteratura filoloġika f'dan il-mod sabiex naraw xi tfisser?!

Mela dik tfisser hekk, l-oħra tfisser hekk u mbagħad tgħaqqad waħda ma' l- oħra.

Ftit wara l-Ministru Tonio Borg qal li l-Ministru Mugliett wera ruħu integru.

Pero' l-poplu ma jemminx li l-Ministru Mugliett ma weriex ruħu integru meta mexa kif mexa sabiex jimmanipula l-proċeduri ħalli l-ħabib tiegħu Galea jevitalu l-affarijiet.

Lanqas kien integru meta immislijdja – jien ngħid gideb - lil din il-Kamra fit-2 ta' Lulju.

U l-poplu hekk qiegħed jifhem u għandu raġun.

Mela għaliex nagħżlu ċertu kliem u nżellġuhom b'ċertu mod, inkunu nistgħu neħilsu minnhom l-affarijiet?

In-nies tifhem dak li tagħtiha x'tifhem u dak li l-ministri u l-Prim Ministru jagħtuhom x'jifhmu.

Allura mbagħad aċċettaw il-ġudizzji mhux tal- poplu imma l-ġudizzji morali ta' min jifhem li dak li qed tagħmlu intom mhux veru li qiegħed jittraduċi ruħu f'zero tollerance kontra l- korruzzjoni.

Kif tistgħu tgħidu u tagħmlu hekk jekk imbagħad jiġru affarijiet fejn min ikun ħati u min ikun kompliċi fil-korruzzjoni jaf li jista' jiżloq minnha.

Illejla smajna b'każ ieħor li jiena x'ħin smajtu bqajt imbellah.

Qed nirriferi għall-każ ta' sospensjoni ta' impjegat b'full pay mill-MEPA li ilha għaddejja erba' snin u l-gvern ma jgħidx li hemm xi ħaġa ħażina fiha!

Jekk hu hekk, f'kontest bħal dan jaqbillek tkun korrott!

Għandek persuna suspended b'full pay u naħseb li on the side tista' tagħmel ukoll ix-xogħol professjonali tagħha!

U qisu ma ġara xejn!

Mhux ta' b'xejn li n-nies m'humiex jemmnu li l-gvern Nazzjonalista għandu tabilħaqq zero tollerance kontra l-korruzzjoni!

Sur President, illejla staqsejt mistoqsija imma s'issa ħadd ma rrispondiha.

Din il-mistoqsija għamiltha fuq is-Swallow Garage għaliex in-nies li joperaw dan il-garaxx huma n-nies li xaħħmu lil Galea u lil Buttigieg.

Jiena skantajt meta smajt lill-Viċi Prim Ministru jgħid li ġeneralment il- pulizija l-ewwel tressaq lil min ikun ħallas għall-korruzzjoni.

Issa fil- każ ta' Buttigieg u Galea kien hemm Buttigieg u Galea li xxaħħmu u kien hemm tas-Swallow Garage li huma l-ħbieb tal-Ministru Mugliett.

Fil-fatt ġieli tawh ukoll trasport b'xejn għan-nies tiegħu.

Jiġifieri dawn tas- Swallow Garage kienu n-nies li xaħħmu.

Issa dawn ma telgħux huma l-ewwel il-qorti imma ttellgħu Buttigieg u Galea.

Ma jimportax imma Buttigieg u Galea instabu ħatja ta' korruzzjoni għaliex ixxaħħmu.

Mela jekk instabu ħatja li xxaħħmu, min xaħħamhom – fil-qorti ħarġet ċara li xaħħamhom tas- Swallow Garage – huwa wkoll ħati ta' korruzzjoni.

U naħseb li din hija ċara.

Ħalli naqra biċċa mid-deċiżjoni tal-qorti fejn issemma Galea u ssemma tas-Swallow Garage.

Hawnhekk jingħad hekk:-

"Pero` l-qorti lanqas ma tista' tinjora l-preokkupazzjoni li wera l- uffiċjal prosekutur dwar dak minnhom mistqarr dwar l-ammont ta' flus li verament irċevew.

Per eżempju, ex admissis Galea jammetti li f'kolp wieħed irċieva mingħand Salvu Cassar, tas-Swallow Garage, is- somma ta' Lm130 ta' 15-il ġurnata.

Jgħid ukoll li ġieli rċevew is- somma ta' Lm100 jew ta' Lm200, pero` imbagħad irid jitwemmen li globalment huwa rċieva biss mingħand is-Swallow Garage s-somma ta' Lm240.".

Dan kollu xi jfisser?

Ifisser li daqskemm Galea u Buttigieg huma korrotti, daqshekk ieħor huma korrotti tas-Swallow Garage.

Jiena ċċekkjajt u jidher li l-każ tagħhom għadu quddiem il-qorti.

Dan l-istess bħas-sospensjoni ta' l-impjegat tal-MEPA, li wkoll għadu suspensed.

Huwa għalhekk li jiena staqsejt jekk hawnx xi ministri li huma responsabbli għal xi ħidma qua gvern mas-Swallow Garage għaliex imbagħad, kif jista' jitwemmen il-Prim Ministru - isteriku kemm hu isteriku - meta jgħidilna li huwa għandu zero tollerance fuq dawn l-affarijiet?!

Jien se nqiegħed fuq il-mejda tal-Kamra t-tender document ta' l-ETC/T10/07 li jittratta s-supply of training services in bus driving - special licence "D".

Sur President, dan ħareġ matul dawn l-aħħar xhur.

U fost oħrajn, waħda mill- affarijiet li jrid jikkonferma min qiegħed japplika għat-tender huwa li -

The tenderer has been convicted of an offence concerning professional misconduct by a judgement which had the force of res judicata in accordance with the laws of Malta.

The tenderer has been declared guilty of great professional misconduct proven by any means which the contracting authorities can demonstrate.

Issa l-avukaterija hawnhekk se tgħidilna li dan għadu ma ġiex misjub ħati għax il-qorti għadha ma ddeċidietx.

Imma bir-rispett kollu, kif jista' jkun li mbagħad dan it-tender jingħata bil-mod li bih ingħata lis-Swallow Garage?!

Kif jista' jkun?!

Kif jista' jiġi l-Prim Ministru u joqgħod jgħidilna li għandu zero tollerance fuq dawn l-affarijiet!

U għalhekk in- nies m'humiex qegħdin jemmnu lill-Prim Ministru għaliex jgħid ħaġa u mbagħad jagħmel oħra.

Fejn hi z-zero tollerance jekk dawn l-affarijiet qegħdin jiġru quddiem għajnejn kulħadd?!

Dawn l-affarijiet ikomplu aktar u aktar meta l-Prim Ministru qalilna li ma jħalli lil ebda kurrent iġorru miegħu.

Qalilna li staqsewh u għamlu pressjoni fuqu sabiex jaċċetta r-riżenja tal-Ministru Mugliett.

Issa jien ma nafx kemm għamlu pressjoni fuqu għaliex l-aħbar li l-Ministru Mugliett offra r-riżenzja tiegħu baqgħet mistura.

U meta mbagħad il-Ministru Mugliett ġie jigdeb quddiem din il-Kamra, lanqas biss kellu d-diċenza jgħidilna li offra r-riżenja tiegħu lill-Prim Ministru dak iż-żmien.

Għalhekk il-mistoqsija tiegħi dejjem kienet u għadha jekk il-Prim Ministru kellux xi komunikazzjoni mal-Ministru Mugliett, fis-sens li l-Ministru Mugliett iddeċieda kif iddeċieda b'mod kollettiv.

Nixtieq inkun naf jekk il- Ministru Mugliett gidibx lill-PrimMministru hekk kif gideb magħna.

Din ir- risposta għadna ma smajnihiex lanqas mill-Prim Ministru.

Il-Prim Ministru qal li imbilli l-Ministru Mugliett qal il-kelma "kollettiv" ma jfissirx li kien qiegħed jigdeb għax imbagħad qal hekk u qal hekk u qal hekk.

Din hija xi ħaġa li nħalluha għall-kuxjenza tal-Prim Ministru sabiex jiġġustifika l- affarijiet tiegħu b'dak il-mod.

Sur President, il-Prim Ministru qal li jien ridt inwaddab il-velenu meta bdejt insemmi l-każ tal-Ministru John Dalli.

Lill-Prim Ministru ngħidlu li ma tistax titkellem b'żewġ ilħna fl-istess ħin.

Dak li tgħid f'każ trid iżżommu f'każ ieħor għaliex jekk il-Prim Ministru ma nġarrx mal-kurrent meta rrifjuta r-riżenja tal-Ministru Mugliett, inġarr mal-kurrent meta aċċetta r-riżenja tal-Ministru John Dalli.

Jew ħaġa jew oħra!

(Onor. Membri: Hear, hear) Barra minn hekk, irrid nikkoreġi xi ħaġa oħra wkoll.

Kemm jien u kemm l-Oppożizzjoni Laburista, kemm-il darba kkritikajna bil- qawwa lill-Onor.

John Dalli imma fuq il-każ imsemmi mill-Prim Ministru, jiġifieri dak tal-kuntratt imsemmi ta' l-isptar, qatt ma semmejnieh.

Semmejna każi oħra ta' kuntratti għaliex kien hemm ħafna kuntratti li marru żmerċ.

Pero' dak il-kuntratt speċifiku qatt ma semmejnieh.

Dik kienet xi ħaġa li nħmiet mill-bidu sa l-aħħar fi ħdan il-partit Nazzjonalista bħala konfoffa.

(Interruzzjonijiet)

MR SPEAKER: Insejjaħ lill-Onor.

John Dalli, on a point of order.

ONOR.

JOHN DALLI: Sur President, jien nixtieq infakkar lill-Kap ta' l- Oppożizzjoni bil-press conferences li kienu jagħtu quddiem l-isptar Mater Dei fuq dan il-kuntratt partikolari.

MR SPEAKER: Grazzi.

Il-Kap ta' l-Oppożizzjoni jista' jkompli bl-intervent tiegħu.

ONOR.

ALFRED SANT: Jien nixtieq infakkar lill-Onor.

John Dalli li din il- kwestjoni lanqas biss kont naf biha u bħala Oppożizzjoni, sirna nafu li hemm xi investigazzjoni għaddejja minn fuq il-media nazzjonalista.

Allura jekk qiegħed jaħseb li aħna kellna x'naqsmu, b'xi mod jew ieħor, ma' xi investigazzjoni li saret minn taħt, ngħidlu li għandu żball.

Aħna meta nikkritikawh, u se nibqgħu nagħmlu l-kritika kif dejjem għamilna, nikkritikawh fil-beraħ u mhux noqogħdu nagħmlu l-investigazzjonijiet minn taħt, imma l-affarijiet ninvestigawhom fil-beraħ.

Allura f'dak il-każ imbagħad x'jiġri?

Imbagħad isir l-argument li tipprova tara eżattament għalfejn Dr. Gonzi nġarr mill-kurrent sabiex jaċċetta r-riżenja ta' l-Onor.

John Dalli.

Qiegħed ngħid hekk għaliex hawnhekk għandna punt ieħor.

Jekk se naċċettaw il-punt ta' l-Onor.

Tonio Borg meta qal li min-naħa tal-gvern ħadu din il- pożizzjoni għaliex il-Ministru Mugliett huwa integru, allura meta l-Prim Ministru aċċetta r-riżenja ta' l-Onor.

John Dalli kien qiegħed jgħid li l- Onor. John Dalli m'huwiex integru?

Lill-Prim Ministru ngħidlu li ma tistax titkellem with both sides of your mouth, imma trid tgħid l-affarijiet kif inhuma.

Issa ħalli naraw x'qal l-Onor.

John Dalli għaliex ħadd għadu ma rrispondieni fuqha.

L-Onor.

Dalli qal hekk:

"Minn banda ma nistax nittollera ċ-ċirkostanzi fejn is-soġġett tal- familja tiegħi hija s-sistema ta' rikatti politiċi li issa qed tiġi istituzzjonalizzata f'pajjiżna.".

Imma jekk qiegħda tiġi istituzzjonalizzata, min-naħa tal-gvern qiegħda tiġi istituzzjonalizzata.

U jien nistaqsi jekk il-pożizzjoni li adotta l-gvern illum hijiex parti minn dan ir-rikatt istituzzjonalizzat.

Issa se naqra wkoll ir-risposta li bagħat Dr. Gonzi meta rċieva l-ittra tar-riżenja ta' l- Onor. John Dalli fit-3 ta' Lulju, 2004.

Hemmhekk ma kienx hemm min jista' jinġarr mal-kurrent u jżomm sod.

Il-Prim Ministru fir-risposta tiegħu qallu hekk:

"Għażiż John, nirringrazzjak għall-ittra tiegħek u l-annessi tagħha.".

- Din hija a dear John letter bħalma għandna d-diska "Dear John". -

"Nifhem li inti tħoss li ma tistax tkompli fil-kariga ta' ministru u għalhekk qiegħed naċċetta r-riżenja tiegħek.".

Sur President, din hija a dear John letter u hija differenti minn tas-soltu għaliex lil ħaddieħor il-Prim Ministru għamillu din is-song and dance kbira, din l-avukaterija kollha, minkejja l-fatt li ħarġet ċara llum - in facem curiae - li m'hu veru xejn li kien hemm preċedent, filwaqt li fuq ħaddieħor mexa b'mod differenti.

Issa mbagħad hemm punt ieħor li jkompli jikkozza.

Il-bieraħ fuq il-PBS kien hemm il-programm televiżiv "Reporter" li għalih kienu mistiedna Joe Saliba, is-segretarju ġenerali tal-partit Nazzjonalista, Jason Micallef u s-segretarju ġenerali tal-partit Laburista.

F'dak il-programm ħareġ punt ġdid – wara kollox Joe Saliba kien qiegħed jitkellem u mhux jien jew l-Onor.

John Dalli - fuq ir-riżenja ta' l-Onor.

John Dalli.

L-ex-ministru John Dalli ilu żmien jistaqsi eżattament għaliex il-Prim Ministru aċċetta r-riżenja tiegħu b'dak il-mod u fl-aħħar Joe Saliba ħareġ b'informazzjoni ġdida!

Fil-fatt Joe Saliba qal hekk:

"Le, taf għalxiex irriżenja John Dalli?

Għax hemm ittra.

John Dalli, kien hemm numru ta' każijiet jew kien hemm każ fejn dan ried jitressaq quddiem il-kummissarju, tressaq quddiem il-kummissarju u allura l- proċess qed jimxi b'mod legali.

John Dalli ħass li kellu jirriżenja biex ma jinfluwenza lil ħadd u fl-opinjoni tiegħi għamel sew.".

Din id-darba ma qalx li għamel ħażin.

X'ħin imbagħad lil Joe Saliba qalulu li dan il-każ ma kenux semgħu bih qabel, l-istess Joe Saliba rrisponda hekk:

"M'għandux idum daqshekk il-każ u għar-risposta tiegħek nikkoreġi lili nnifsi.

Għandu raġun Salvu.

Il-każ huwa tal-biljetti.

Isma', jiena bniedem umli biżżejjed, il-każ huwa tal-biljetti.".

Il-każ tal-biljetti konna aħna li qajjimnieh, imma issa rridu nifhmu li l- każ tal-biljetti qiegħed quddiem il-pulizija?

Jekk inhu hekk, din hija xi ħaġa li qatt ma ħarġet qabel!

Safejn nafu aħna l-każ qiegħed quddiem l- awditur.

U dan huwa l-punt kollu: B'two weights and two measures ma naslux!

MR SPEAKER: Insejjaħ lill-Onor.

John Dalli.

ONOR.

JOHN DALLI: Sur President, meta Joe Saliba kien qiegħed isemmi l-każ ta' quddiem il-kummissarju u l-ittra, kien qiegħed isemmi l-każ ta' Joe Zahra.

U fi kliem Joe Saliba - u għal dik jiena nuri eċċezzjoni kbira – wera biċ-ċar li kien il-każ ta' Joe Zahra li kien instiga r-riżenja tiegħi.

Meta kien qiegħed jgħidlu li r-rapport m'għandux idum daqshekk, kien qiegħed jirriferi għar-rapport ta' l-awditur, li issa ilu kkakkmat hemmhekk tliet snin u għadu ma sar xejn fuqu.

Ikolli ngħid li din hija għarukaża.

MR SPEAKER: Il-Kap ta' l-Oppożizzjoni.

ONOR.

ALFRED SANT: Ħalli nirrispondi fuq din.

Jien qiegħed nara li qed jikkonferma dak li qed ngħid f'dan is-sens: Meta qrajt it-transcipts, jiena fhimt li qiegħed jeskludi ta' Zahra u qiegħed jitkellem fuq il-każ tal-biljetti li qiegħed quddiem il-pulizija.

Hekk fhimtha jien.

(Interruzzjonijiet) Imma hekk qiegħed jgħid.

Dan huwa s-segretarju ġenerali tal-partit Nazzjonalista li qiegħed jitkellem u mhux jien!

MR SPEAKER: Il-Prim Ministru, bil-permess tal-Kap ta' l-Oppożizzjoni.

ONOR.

LAWRENCE GONZI: Sur President, hawnhekk ikun hawn ċerti implikazzjonijiet umani u għalhekk irridu nkunu korretti għall-fatti.

Dan il-programm li sar il-bieraħ ma rajtux pero` ġibduli l-attenzjoni fuqu.

Jien informat li fil-programm stess Joe Saliba irrealizza li dak li kien għadu kif qal kien żbaljat u apparentement ikkoreġih ukoll Saviour Balzan li huwa l-preżentatur ta' dan il-programm.

Imbagħad hu stess ikkoreġa lilu nnifsu u jekk fhimt sew il-Kap ta' l-Oppożizzjoni qara l-korrezzjoni li għamel Joe Saliba.

Issa hawnhekk irrid niddikjara bl-aktar mod kategoriku li fil-każ tal-biljetti tal-kumpannija Tourism Services, ma kienx hemm la raġuni u lanqas skop li dak il-każ jiġi riferut lill-pulizija.

U ma ġiex riferut lill-pulizija għaliex ma kien hemm l-ebda allegazzjoni li b'xi mod jew ieħor kien hemm xi ksur ta' xi liġi kriminali hemmhekk.

Il-Kap ta' l-Oppożizzjoni għoġbu jaqra biss biċċa mill-ittra li fiha kien hemm it-tweġiba li jiena tajt lill-Onor.

John Dalli.

F'dik l-ittra jiena kkonfermajt li ma kien hemm l-ebda bażi ta' akkużi jew allegazzjoni għal dak li għandu x'jaqsam ma' xi akkuża jew ħjiel ta' akkuża ta' korruzzjoni.

Kien hemm biss il-kwestjoni tal-biljetti ta' l-ajru li ġiet riferuta lill- awditur ġenerali – kif kelli d-dmir li nagħmel - ħalli hu jkun jista' jinvestigaha.

Dak huwa l-fatt.

Pero` m'hemm l-ebda riferenza ta' dak il- każ lill-pulizija.

MR SPEAKER: Grazzi.

Il-Kap ta' l-Oppożizzjoni, ikompli bl-intervent tiegħu.

ONOR.

ALFRED SANT: Sur President, se npoġġi fuq il-mejda tal-Kamra t- transcript sħiħ ta' dak li ntqal il-bieraħ fuq dan il-programm televiżiv fuq il-PBS.

Imma lil hinn minn dan, l-intervent li għamel il-Prim Ministru jkompli jsewwed il-misteru għaliex jekk kulħadd qiegħed jaqbel li r-rapport ta' Zahra kien wieħed falz u l-investigazzjoni fuq il-biljetti ta' l-ajru - li nerġa' ngħid konna aħna li bdejniha bħala storja - m'għaddietx quddiem il-pulizija - kif qal Joe Saliba l-bieraħ - u għadha quddiem l-awditur fuq bażi wiesgħa, allura kif il-Prim Ministru nġarr mill-kurrent fil-każ ta' John Dalli?

Fuq liema bażi saret din il-biċċa xogħol?

Fuq liema bażi tinġarr mal-kurrent fil-każ ta' John Dalli u żżomm sod fil-każ tal-Ministru Mugliett?!

Huwa għalhekk li mbagħad iqumu l-mistoqsijiet f'dan il-pajjiż!

Dan il- pajjiż m'huwiex immexxi tajjeb.

Dan il-pajjiż m'huwiex immexxi b'direzzjoni.

Il-Prim Ministru jgħid li għandna niġġudikawh fuq l- azzjonijiet tiegħu u aħna dak li qegħdin nagħmlu!

Aħna qegħdin niġġudikawh fuq l-azzjonijiet tiegħu.

U l-azzjonijiet tiegħu m'humiex trasparenti.

M'hemmx kontabilita` fost il-ministri tal-Kabinett tiegħu u fuq kollox m'hemmx effiċjenza.

Din hija xi ħaġa li qiegħda tinħass.

Illum il-Prim Ministru kien qiegħed jargumenta kontra l-maġġoranza kbira tal-poplu Malti u Għawdxi, kemm Nazzjonalisti kif ukoll Laburisti.

Hawnhekk lill-Prim Ministru nixtieq nagħtih parir: Il-bżonn tal-bidla, jekk m'intix se twettqu int, se nkunu qegħdin inwettquh aħna malajr kemm jista' jkun għaliex hemm bżonnha l-bidla f'dan il-pajjiż.

(Onor. Membri: Hear, hear)

MR SPEAKER: Il-Kap ta' l-Oppożizzjoni għandu xi dokumenti li jrid iqiegħed fuq il-mejda tal-Kamra?

ONOR.

ALFRED SANT: Iva, Sur President.

Inqiegħed fuq il-mejda tal-Kamra:-

Kopja tat-tender document tal-Korporazzjoni ta' Xogħol u Taħriġ ETC/T/10/07 li jittratta s-supply of training services in bus driving – special licence D; u

Estratt mit-traskrizzjoni tal-programm televiżiv "Reporter" li deher fuq Television Malta nhar it-Tlieta, 17 ta' Lulju 2007 b'riferenza għal dak li qal is-Sur Joe Saliba, segretarju ġenerali tal-Partit Nazzjonalista.

MR SPEAKER: Grazzi.

Se npoġġi l-mistoqsija.

Il-mistoqsija hi l-mozzjoni mressqa mill-Kap ta' l-Oppożizzjoni.

Dawk favur?

(Onor. Membri: Aye) Dawk kontra?

(Onor. Membri: No) Negatived.

ONOR.

MEMBRU: Division.

MR SPEAKER: Din il-votazzjoni tittieħed minn hawn u 20 minuta oħra skond il-ftehim milħuq.

Fid-9.10 p.m. il-Kamra kienet sospiża u rriżumiet 20 minuta wara.

MR SPEAKER: Se nerġa' nqiegħed il-mistoqsija.

Il-mistoqsija hi l-mozzjoni kif imressqa mill-Kap ta' l-Oppożizzjoni.

Dawk favur?

(Onor. Membri: Aye) Dawk kontra?

(Onor. Membri: No) Negatived.

ONOR.

MEMRBU: Division.

VOTAZZJONI NRU.

192 FAVUR : 28 L-Onor. |Abela Carmelo |Debono Grech| | |Joe | |Abela Joseph |Farrugia | | |Angelo | |Agius Chris |Farrugia | | |Michael | |Bartolo Evarist |Galdes | | |Roderick | |Brincat Joseph |Gulia Gavin | |Brincat Leo |Herrera | | |Jose' | |Buhagiar Charles|Mangion | | |Charles | |Buontempo Stefan|Mizzi Joe | |Cardona Chris |Parnis | | |Silvio | |Caruana Justyne |Refalo Anton| |Chircop Karl |Sammut | | |Joseph | |Coleiro Preca |Sant Alfred | |Marie Louise | | |Cuschieri Joseph|Vassallo | | |Adrian | |Dalli Helena |Vella George|

KONTRA : 34 L-Onor. |Abela Anthony|Frendo Michael| |Agius David |Galea Censu | |Agius Francis|Galea Franco | |Arrigo Robert|Galea Louis | |Asciak |Galea Mario | |Michael | | |Azzopardi |Gatt Austin | |Frederick | | |Azzopardi |Gonzi Lawrence| |Jason | | |Borg Tonio |Gonzi Michael | |Cassar Joseph|Mifsud Bonnici| | |Antoine | |Cristina |Mifsud Bonnici| |Dolores |Carmelo | |D'Amato Helen|Mugliett | | |Jesmond | |Dalli John |Puli Clyde | |de Marco |Pullicino | |Mario |George | |Debono |Pullicino | |Giovanna |Orlando | | |Jeffrey | |Deguara Louis|Vassallo Edwin| |Falzon Joseph|Zammit Ninu | |Fenech |Zammit Dimech | |Antonio |Francis |

Il-mozzjoni m'għaddietx.

MR SPEAKER: Nitlob il-permess tal-Kamra sabiex iċ-chairmen tal-kumitati jkunu jistgħu jirrapportaw progress fil-kumitat rispettiv tagħhom.

Hawn permess?

(Onor. Membri: Iva)

Il-permess ingħata.

MR SPEAKER: L-Onor.

David Agius.

ONOR.

DAVID AGIUS (President tal-Kumitat Permanenti għall-Konsiderazzjoni ta' Abbozzi ta' Liġi): Sur President, bil-permess tal-Kamra nirrapporta li l-Abbozz ta' Liġi li jemenda l-Att dwar il-Kumpanniji – Abbozz Nru 88 – għadda mill-kumitat mingħajr emendi filwaqt li l-Abbozz ta' Liġi li jemenda diversi liġijiet dwar servizzi finanzjarji - Abbozz Nru 99 - għadda mill- istess kumitat b'emendi.

MR SPEAKER: Grazzi.

L-Onor.

Mario de Marco.

ONOR.

MARIO DE MARCO (President tal-Kumitat (ad hoc) għall-Konsiderazzjoni ta' l-Abbozz ta' Liġi): Sur President, bil-permess tal-Kamra nirrapporta li l-Abbozz ta' Liġi li jemenda l-Ordinanza dwar il-Ħaddiema tal-Port – Abbozz Nru 100 – għadda mill-istess kumitat b'emendi.

MR SPEAKER: Grazzi.

L-Onor.

Clyde Puli.

ONOR.

CLYDE PULI (President tal-Kumitat Permanenti dwar l-Affarijiet Soċjali): Sur President, bil-permess tal-Kamra nippreżenta l-Minuti konfermati tal-laqgħat 43 sa 90 li nżammu bejn Ġunju 2005 u t-3 ta' Lulju, 2007.

Nirrapporta wkoll progress dwar diskussjoni fuq l-Abbozz Nru 80 li jirregola l-Organizzazzjonijiet Volontarji u l-amministrazzjonijiet tagħhom.

Wara li l-Kumitat sema' x-xhieda tar-rappreżentanza ta' l- għaqdiet non-governattivi, il-Kumitat qiegħed jissuġġerixxi bi qbil taż- żewġ naħat tal-Kamra li matul is-sajf li ġej, il-liġi tiġi evalwata mill- Kumitat Permanenti għall-Konsiderazzjoni ta' l-Abbozzi ħalli jkun possibbli li t-Tielet Qari jiġi mgħoddi wara l-vaganzi tas-sajf u l-liġi tidħol fis- seħħ mingħajr wisq aktar dewmien.

MR SPEAKER: Grazzi.

Il-Viċi Prim Ministru.

ONOR.

TONIO BORG: Nitlob il-permess tal-Kamra biex jitressaq it-Tielet Qari ta' ħames abbozzi ta' liġi.

MR SPEAKER: Hawn permess?

(Onor. Membri: Iva)

Il-permess ingħata.

ABBOZZ TA' LIĠI BIEX JEMENDA

L-ORDINANZA LI TNEĦĦI

L-KONTROLL TAD-DJAR

HOUSING (DECONTROL) (AMENDMENT) BILL

ONOR.

TONIO BORG: Sur President, nipproponi li l-Abbozz ta' Liġi biex jemenda l-Ordinanza li tneħħi l-Kontroll tad-Djar ikun moqri t-Tielet Darba.

MR SPEAKER: Min jissekonda?

ONOR.

TONIO FENECH (Segretarju Parlamentari): Nissekonda.

MR SPEAKER: Il-mistoqsija hi li l-Abbozz ta' Liġi msejjaħ "Att biex jemenda l-Ordinanza li tneħħi l-Kontroll tad-Djar" ikun moqri t-Tielet Darba.

Dawk favur?

(Onor. Membri: Aye) Dawk kontra?

Agreed.

Il-mozzjoni għaddiet nem.con. u l-Abbozz ta' Liġi ġie moqri t-Tielet Darba u għadda.

ABBOZZ TA' LIĠI LI JEMENDA

L-KOSTITUZZJONI TA' MALTA

CONSTITUTION OF MALTA (AMENDMENT) BILL

MR SPEAKER: Qabel ma nsejjaħ lill-Viċi Prim Ministru u Ministru tal- Ġustizzja u Intern sabiex iressaq it-Tielet Qari ta' dan l-Abbozz ta' Liġi nixtieq niċċara l-proċedura li se nuża.

Skond il-provvedimenti tal-Kostituzzjoni, biex niddikjara l-vot fuq dan l- abbozz ta' liġi, jien irrid naċċerta ruħi li hawn ta' lanqas żewġ terzi tal- membri tal-Kamra li qegħdin jivvotaw favur dan l-Abbozz ta' Liġi.

Żewġ terzi jfisser 44 membru.

Jien se nitlob lill-Iskrivan tal-Kamra sabiex immedjatament malli npoġġi l-mistoqsija, isejjaħ l-ismijiet tal-membri kollha daqslikieku qegħdin insegwu l-proċedura tad-division.

Nitlob lill- Onor. Membri sabiex jiddikjaraw b'mod ċar dwar jekk humiex favur jew kontra u possibbilment iqumu bil-wieqfa skond ir-regolamenti.

Sabiex inkun ċar ukoll, il-vot jiġi dikjarat minni fl-aħħar meta jitlesta dan l-eżerċizzju, u peress li dan m'huwiex eżerċizzju ta' division, jekk xi membru jinzerta assenti fil-ħin li jissejjaħ ismu u jidħol waqt li jien inkun għaddej bid-dikjarazzjoni, il-vot ikun għadu in time sabiex ninkludih fil-vot finali.

Naturalment fl-aħħar kull membru tal-Kamra huwa liberu li xorta waħda jitlob division wara li jien inkun iddikjarajt il-vot.

Il-Viċi Prim Ministru.

ONOR.

TONIO BORG: Sur President, nipproponi t-Tielet Qari ta' l-Abbozz ta' Liġi li jemenda l-Kostituzzjoni ta' Malta.

MR SPEAKER: Min jissekonda?

ONOR.

DAVID AGIUS: Nissekonda.

MR SPEAKER: Nitlob lill-Iskrivan tal-Kamra sabiex jibda jsejjaħ l-ismijiet ta' l-Onor.

Membri f'ordni alfabetiku.

L-Onor.

|Abela Anthony |Farrugia Angelo | |Abela Carmelo |Farrugia Michael| |Abela Joseph |Fenech Antonio | |Agius Chris |Frendo Michael | |Agius David |Galdes Roderick | |Agius Francis |Galea Ċensu | |Arrigo Robert |Galea Franco | |Asciak Michael |Galea Louis | |Azzopardi |Galea Mario | |Frederick | | |Azzopardi Jason|Gatt Austin | |Bartolo Evarist|Gonzi Lawrence | |Borg Tonio |Gonzi Michael | |Brincat Joseph |Gulia Gavin | |Brincat Leo |Herrera Jose' | |Buhagiar |Mangion Charles | |Charles | | |Buontempo |Mifsud Bonnici | |Stefan |Antoine | |Cardona Chris |Mifsud Bonnici | | |Carmelo | |Caruana Justyne|Mizzi Joe | |Cassar Joseph |Mugliett Jesmond| |Chircop Karl |Parnis Silvio | |Coleiro Preca |Puli Clyde | |Marie Louise | | |Cristina |Puillicino | |Dolores |George | |Cuschieri |Pullicino | |Joseph |Orlando Jeffrey | |D'Amato Helen |Refalo Anton | |Dalli Helena |Sammut Joseph | |Dalli John |Sant Alfred | |De Marco Mario |Vassallo Adrian | |Debono Giovanna|Vassallo Edwin | |Debono Grech |Vella George | |Joe | | |Deguara Louis |Zammit Ninu | |Falzon Joseph |Zammit Dimech | | |Francis |

MR SPEAKER: Il-mozzjoni għaddiet bi 62 vot favur.

L-Abbozz ta' Liġi ġie moqri t-Tielet Darba u Mr Speaker iddikjarah mgħoddi skond artiklu 66 tal-Kostituzzjoni.

ABBOZZ TA' LIĠI LI JEMENDA

L-ORDINANZA DWAR IL-ĦADDIEMA TAL-PORT

PORT WORKERS ORDINANCE (AMENDMENT) BILL

ONOR.

ĊENSU GALEA: Sur President, nipproponi li l-Abbozz ta' Liġi msejjaħ "Att li jemenda l-Ordinanza dwar il-Ħaddiema tal-Port, Kap. 171" ikun moqri t-Tielet Darba.

MR SPEAKER: Min jissekonda?

ONOR.

FREDERICK AZZOPARDI: Nissekonda.

MR SPEAKER: Il-mistoqsija hi li l-Abbozz ta' Liġi msejjaħ "Att li jemenda l- Ordinanza dwar il-Ħaddiema tal-Port, Kap. 171" ikun moqri t-Tielet Darba.

Dawk favur?

(Onor. Membri: Aye) Dawk kontra?

Agreed.

Il-mozzjoni għaddiet nem. con. u l-Abbozz ta' Liġi ġie moqri t-Tielet Darba u għadda.

ABBOZZ TA' LIĠI BIEX JEMENDA

L-ATT DWAR IL-KUMPANNIJI

COMPANIES ACT (AMENDMENT) BILL

ONOR.

TONIO FENECH: Sur President, nipproponi t-Tielet Qari ta' l-Abbozz ta' Liġi biex jemenda l-Att dwar il-Kumpanniji, Kap. 386.

MR SPEAKER: Min jissekonda?

ONOR.

JOSEPH FALZON: Nissekonda.

MR SPEAKER: Il-mistoqsija hi li l-Abbozz ta' Liġi msejjaħ "Att ta' l-2007 li jemenda l-Att dwar il-Kumpanniji, Kap. 386" ikun moqri t-Tielet Darba.

Dawk favur?

(Onor. Membri: Aye) Dawk kontra?

Agreed.

ABBOZZ TA' LIĠI LI JEMENDA DIVERSI LIĠIJIET DWAR SERVIZZI FINANZJARJI

VARIOUS FINANCIAL SERVICES LAWS (AMENDMENT) BILL

ONOR.

TONIO FENECH: Sur President, nipproponi t-Tielet Qari ta' l-Abbozz ta' Liġi li jemenda Diversi Liġijiet dwar Servizzi Finanzjarji.

MR SPEAKER: Min jissekonda?

ONOR.

DAVID AGIUS: Nissekonda.

MR SPEAKER: Il-mistoqsija hi li l-Abbozz ta' Liġi msejjaħ "Att biex jemenda Diversi Liġijiet dwar Servizzi Finanzjarji" ikun moqri t-Tielet Darba.

Dawk favur?

(Onor. Membri: Aye) Dawk kontra?

Agreed.

MR SPEAKER: Grazzi.

Issa nsejjaħ lill-Viċi Prim Ministru sabiex, jekk jogħġbu, iressaq l-Aġġornament tal-Kamra.

AĠĠORNAMENT

ONOR.

TONIO BORG: Sur President, nipproponi l-Aġġornament tal-Kamra għal nhar it-Tnejn, 24 ta' Settembru fis-6.00 p.m. b'aġenda li tiġi komunikata iktar tard.

Qabel ma naġġornaw nixtieq li kif nagħmel is-soltu qabel ir-recess tas- sajf, nirringrazzja lil kulħadd, nirringrazzja lis-Sedja għall-paċenzja li dejjem tieħu f'dibattiti, li ġieli jkunu mqanqla u oħrajn ikunu mqanqla iktar, u lill-membri parlamentari kollha.

Naħseb li lkoll kemm aħna ħaqqna nqattgħu ftit ġranet u ġimgħat mal-familji tagħna.

Nittama li dan il- perjodu tas-sajf jgħin sabiex wieħed jirrilassa xi ftit, għalkemm naf li x- xogħol politiku jibqa' għaddej kemm fil-partiti kif ukoll fil-gvern.

Nirringrazzja lill-istaff ta' dan il-Parlament, anke dawk li ma jidhrux, li għalkemm huwa limitat, jagħti servizz li jeċċedi dak li hu mistenni bħala dover u nirringrazzja wkoll lil dawk il-persuni kollha li b'xi mod jagħtu l- kontribut tagħhom.

Mhux se noqgħod insemmihom kollha, li ma mmurx ninsa lil xi ħadd barra, imma fost dawn hemm il-forza tas-sigurta' u l-ġurnalisti li jirrapportaw dak li jkun qed jiġri hawn ġew.

Meta nħares lura nħossni sodisfatt bil-mod kif imxejna f'dan il-Parlament u minkejja li hemm xi differenzi bejn il-membri taż-żewġ naħat tal-Kamra, dejjem sibt koperazzjoni min-naħa ta' l-Oppożizzjoni.

Tajjeb il nibqgħu nimxu bil- proċedura ta' give and take, fejn aħna ġieli nikkonċedu ċerti affarijiet lilhom u huma ġieli jikkonċedu ċerti affarijiet lilna, sabiex jgħaddi l- programm leġislattiv tal-maġġoranza filwaqt li jiġu rispettati d-drittijiet tal-minoranza.

Grazzi ħafna.

MR SPEAKER: Grazzi.

L-Onor.

Charles Mangion.

ONOR.

CHARLES MANGION: Sur President, ningħaqad mal-kollega tiegħi l- Viċi Prim Ministru biex nawgura lill-membri parlamentari kollha ta' din il- Kamra ħin ta' mistrieħ fil-ġimgħat li ġejjin.

Fl-istess ħin jien konvint li minħabba l-atmosfera politika ta' l-elezzjoni li qed toqrob, dawn se jkunu ġimgħat ta' ħidmiet politiċi, kemm għall-membri parlamentari kif ukoll għall-partiti.

Nirringrazzja b'mod partikolari lill-ħaddiema kollha ta' din l-istituzzjoni, dawk li naraw fil-kumitati u oħrajn li naraw fil- plenarja u nirringrazzja wkoll lis-suldati li jaħdmu għal sigħat twal u li jagħmlu ħilithom biex jikkoperaw mal-membri parlamentari kollha.

Nista' ngħid li qatt ma kelli xi complaint minn xi membru parlamentari ta' din in- naħa dwar il-ħaddiema tal-Parlament.

Jiena nemmen, bħalma jemmnu sħabi kollha, li l-Parlament huwa l-aqwa istituzzjoni u nħeġġeġ biex fil-futur il-parteċipazzjoni u l-ħidma tagħna f'din l-istituzzjoni tkun aktar intensa, mhux biss fl-element plenarju imma aktar u aktar fil-kumitati, fejn il-ħidma qiegħda tiżdied u tassumi importanza akbar.

Nagħlaq billi ngħid li huwa importanti li mhux biss jikbru r-riżorsi umani u riżorsi oħra f'dan il-Parlament, imma huwa importanti wkoll li l-membri parlamentari kollha jagħmlu użu minnhom.

Grazzi.

MR SPEAKER: Grazzi.

Jiena ningħaqad kemm mal-Viċi Prim Ministru kif ukoll ma' l-Onor.

Charles Mangion għas-sentimenti li għadhom kif esprimew.

Filwaqt li naqbel perfettament magħhom, għandi l-obbligu li nara li dan il- Parlament jimxi 'l quddiem u li jkollu r-riżorsi neċessarji biex verament ikun jista' jiffunzjona l-ħin kollu, kif fir-realta' qiegħed jagħmel b'ħafna sagrifiċċji.

Għaldaqstant huwa importanti li r-riżorsi ta' dan il- Parlament ikunu jistgħu jikbru, aktar u aktar issa li għandu rwol relattivament ġdid u impenjattiv minn mindu pajjiżna ssieħeb fl-Unjoni Ewropea.

Illum il-ġurnata hawn awareness ta' dan il-bżonn u lkoll kemm aħna rridu nifhmu li għad jasal il-mument li l-Parlament ta' pajjiżna jkun qiegħed verament jiffunzjona bħal parlamenti ta' pajjiżi oħra, għalkemm jibqa' relattivament żgħir.

Nawgura li d-dibattiti li jsiru fih, kemm fil- plenarja kif ukoll fil-kumitati, ikollhom attendenza kif jixraq u jkollhom l-objettiv ċar li dejjem iressqu 'l quddiem l-interess tal-pajjiż fl-oqsma kollha tiegħu.

Irrid ngħid li immedjament qabel ma bdiet is-seduta parlamentari tal-lejla, kien hemm mument ta' solidarjeta' fejn numru mhux żgħir ta' membri parlamentari miż-żewġ naħat tal-Kamra ħassew il-bżonn li jagħtu donazzjoni tad-demm u dan il-ġest jien apprezzajtu ħafna.

Nixtieq nirringrazzja fil- veru sens tal-kema lil kull membru parlamentari miż-żewġ naħat tal-Kamra tal-kontribut li ta, jien konxju ħafna ta' dan u kif għidt, aktar ma jkun hemm riżorsi, aktar wieħed ikun jista' jagħti kontribut akbar.

Ma rridx ninsa li l-infrastruttura ta' dan il-Parlament għandha wkoll bżonn tikber u titwessa' pero' qiegħda hemm, allura ma nistax nonqos milli nsellem lill-impjegati kollha li jaħdmu hawnhekk, nibda mill-uffiċċju tal- Clerk, bl-assistenti tiegħu u dawk kollha li għandhom xi rwol x'jaqdu, kemm speċjali kif ukoll ordinarju, biex dan il-Parlament ikun jista' jiffunzjona sew.

Ma' dawn ninkludi ħafna oħrajn li għandhom xi relazzjoni jew kuntatt mal-Parlament tagħna, fosthom il-pulizija, is-suldati, il-press, li għandha rwol importanti ħafna, kif ukoll dawk kollha li jsegwuna permezz tar-radju.

Nirringrazzjakom mill-fond ta' qalbi, nawgura lilkom u lill-familjari tagħkom sajf ta' mistrieħ u li fih mhux biss tistrieħu imma tkunu wkoll qegħdin tieħdu xi ħaġa lura.

Jekk tippermettuli se npoġġi fuq il-mejda tal- Kamra - naf li kien hemm ħafna diskors fuqu matul iż-żmien - ir-rapport tar- reviżjoni ta' l-Ordnijiet Permanenti tal-Kamra biex f'dan iż-żmien wieħed ikollu ċans iktar minn qabel biex jerġa' jduru u naturalment wara l-vaganzi wieħed ikun jista' jiġi b'ideat iktar friski u iktar ċari.

Għalhekk inpoġġi fuq il-medja tal-Kamra:

Kopja ta' komunikazzjoni mibgħuta mill-President Emeritus Dr Ugo Mifsud Bonnici fil-31 ta' Jannar 2001 lis-Sedja dwar ir-reviżjoni ta' l-Ordnijiet Permanenti tal-Kamra.

Rimarki?

L-Onor.

Ċensu Galea.

ONOR.

ĊENSU GALEA: Sur President, dan huwa l-aħħar Aġġornament qabel ma nirtiraw għall-perjodu ta' waqfien mix-xogħol ta' dan il-Parlament u għalkemm ħafna nies jaħsbu li meta l-Parlament jieqaf għall-vaganzi tas- sajf, jieqaf ukoll ix-xogħol fil-ministeri, dan m'huwiex il-każ għax fil- fatt il-ministeri jibqgħu għaddejjin bix-xogħol tagħhom.

Qegħdin fl-istaġun tas-sajf li fih xi ftit jew wisq kulħadd inaqqas ir- ritmu tax-xogħol tiegħu u jekk naqbad mal-kelma li għidt int fl-aħħar parti ta' l-intervent tiegħek, fejn għidt li għandna nużaw is-sajf biex nirriflettu fuq ir-regolamenti ta' din il-Kamra, nemmen li kull wieħed minna għandu jagħmel riflessjonijiet fi-ġimgħat li ġejjin dwar il-mod kif għandna naġixxu kemm fil-Parlament kif ukoll barra minnu.

Jekk irridu li jkun hemm rispett lejn din l-istituzzjoni u jkun hemm rispett lejna bħala membri parlamentari, irridu nkunu proprju aħna l-ewwel nies li nirrispettaw lilna nfusna.

Sur President, ġejt informat li llum f'"One News" tas-7.30 p.m.. - li jixxandar fuq l-iktar stazzjon ibbilanċjat fil-mod kif jirrapporta l- affarijiet! - ingħatat l-aħbar sensazzjonali li jien u l-kollega tiegħi l- Ministru Francis Zammit Dimech, ħriġna minn din il-Kamra meta beda d- dibattitu dwar il-mozzjoni li konna qegħdin niddiskutu llelja.

Għall- informazzjoni ta' min imexxi dan l-istazzjon, għall-informazzjoni ta' l- iżleata' assoluta li bih dan l-istazzjon jirrapporta l-affarijiet li jkunu qegħdin jiġru f'dan il-pajjiż, jien ħriġt minn din il-Kamra biex inkun nista' mmur f'kamra oħra f'dan il-Parlament biex ngħaddi mill-istadju ta' kumitat abbozz ta' liġi li huwa wieħed mill-iktar importanti fl-istorja ta' l-amministrazzjoni ta' dan il-pajjiż għax jorbot u jolqot il-mod ta' kif jaħdem il-port tagħna.

Għalhekk kien importanti li dan l-abbozz ta' liġi jgħaddi minn dan il-Parlament.

Biex dan isir, kien hemm ukoll il- kollaborazzjoni min-naħa ta' l-Oppożizzjoni, pero' l-importanti hu li min ikun qed imexxi l-aħbarijiet ta' dan l-istazzjon, jipprova b'xi mod iċappas jew jinsinwa xi ħaġa jew oħra.

M'huwiex il-każ li noqgħod inqajjem ksur ta' privileġġ, imma nemmen li anke inti bħala Sedja, għandek tara li dawn it-tip ta' rapportaġġi ta' l-events li jsiru f'dan il-Parlament kemm jista' jkun ma jibqgħux jiġu ripetuti.

Fil-fatt matul il-ġimgħat li għaddew kellna wisq okkażjonijiet fejn dan l-istazzjon partikolari, bl-iktar mod mhux leali lejn dak li kien qed jiġri f'dan il-Parlament, irrapporta kollox bil-maqlub.

Se nsemmi wkoll tliet punti li huma marbutin mad-distrett elettorali li minnu niġi elett jien, tnejn mal-Mellieħa u l-ieħor ma' San Pawl il-Baħar.

Se nsemmihom għax minn żmien għal ieħor isiru diversi kummenti dwar membri parlamentari li ma jagħmlux mistoqsijiet parlamentari.

Ikun hemm membri ta' din il-Kamra li meta xi ħadd jistaqsihom għaliex xi membru ma jagħmilx domandi parlamentari dwar xi suġġett partikolari, minflok jgħidulhom li min qiegħed fil-front bench ma jistax jagħmel domandi fuq l-ebda suġġett f'din il-Kamra, jagħtuhom l-impressjoni li dan huwa xi nuqqas min-naħa ta' dak il- membru partikolari.

Nixtieq nitkellem l-ewwelnett dwar il-pelican lights ta' Mosta Road f'San Pawl il-Baħar, li jiġu wżati minn numru kbir ta' persuni minħabba business partikolari li hemm f'dawk l-inħawi.

Għal ċertu żmien kien ingħad Ii dawn il-pelican lights kienu ntfew għax kien qed isir ix-xogħol fil-bajja ta' San Pawl il-Baħar, illum ix-xogħol fil-parti l-kbira ta' dan il-by-pass huwa lest u allura se nagħmel għal darb'oħra l-appell tiegħi biex immedjatament dawn il-pelican lights jinxtegħlu bis-sistema ta' aħmar, amber u aħdar, proprju biex nevitaw il-possibbilta' li jkun hemm xi periklu f'dawn l-inħawi.

Nixtieq ngħid xi ħaġa wkoll dwar it-toroq f'Santa Maria Estate, li semmejthom diversi drabi hawnhekk.

Is-sidien tal-passat ta' Santa Maria Estate, il-kumpannija Cenmed, kienet ikkundannata biex tagħmel reinstatement ta' dawn it-toroq.

Kienu saru appelli kontra appelli, dawn inqatgħu u naf li għaddejjin diskussjonijiet ma' l-awtorita' dwar it- trasport u l-affarijiet jinstabu fi stadju avvanzat.

Pero' m'huwiex sew li n-nies jiġu jgħidulek li ċerti membri ta' din il-Kamra jgħidulhom li t-tali m'hu qed jagħmel xejn fuq affarijiet bħal dawn.

Sur President, din hija miżinformazzjoni u daħk fil-wiċċ bin-nies li jiġu għandna biex ikellmuna.

Nispera li fi żmien qasir il-kumpannija Cenmed, li kienet ġiet ikkundannata biex tagħmel mill-ġdid ix-xogħol ta' toroq li kien sar ħażin minnha stess, tagħmel dan fi żmien qasir għall-benefiċċju tar-residenti li ilhom ibatu l- konsegwenzi għal numru ta' snin.

L-istess jgħodd għat-triq li mill-Mellieħa tagħti għall-Manikata.

Sar ammont sostanzjali ta' xogħol li kien neċessarju biex jgħaddu servizzi ġodda tad-drenaġġ u biex jgħaddi cable ta' l-elettriku li jwassal mill- Mellieħa għall-Manikata.

Biex dawn is-servizzi setgħu jsiru kellhom bilfors jinqalgħu ċerti toroq.

Issa dan ix-xogħol sar u l-battibekki bejn korporazzjoni u oħra m'hemmx lokhom.

Naf li qrobna ħafna għall-ftehim biex dan ix-xogħol isir u nispera li qabel ma nirritornaw lura f'dan il- Parlament, dan ix-xogħol ikun sar peress li din it-triq ma tintużax biss min-nies ta' l-inħawi, imma tintuża wkoll minn persuni li jkunu sejrin lejn destinazzjonijiet oħrajn.

Sur President, irrid nagħmel riferenza għal numru ta' allegazzjonijiet marbutin ma' l-awtorita' marittima li saru ripetutament b'mod mhux veritier f'din il-Kamra.

Jien kelli l-opportunita' li nikteb madwar seba' darbiet lill-kummissjoni permanenti kontra l-korruzzjoni biex tinvestiga l- allegazzjonijiet li saru fil-konfront ta' ċerti individwi u anke fil- konfront tiegħi.

Nerġa' nagħmel l-istess dwar id-diskors li sar min-naħa ta' l-Oppożizzjoni xi jumejn ilu dwar il-liġi tal-portijiet, fejn iktar frixna fuq allegazzjonijiet milli fuq affarijiet oħra.

Fl-24 ta' Mejju li għadda, permezz ta' dokument li kopja tiegħu tqiegħdet fuq il-mejda ta' din il-Kamra, l-awtorita' marittima talbet biex issir investigazzjoni min-naħa tal-pulizija.

Din l-investigazzjoni saret u xi persuni ġew akkużati.

Huwa importanti li dan nibqgħu nenfasizzawh għax tgħid x'tgħid f'dan il- Parlament, tgħid x'tgħid barra minn dan il-Parlament, hemm min jibqa' jirrepeti bil-maqlub u jipprova jwassal messaġġ kuntrarju.

Dan ġara meta nqata' l-heading ta' parti minn ittra biex ma jkunx faċli li wieħed ikun jaf minn fejn ġejjin ċerti affarijiet.

Allegazzjonijiet minn nies fit-triq, allegazzjonijiet f'uffiċċji ta' l- awtorita' u allegazzjonijiet f'dan il-Parlament għandhom ikunu l-ħin kollu sostanzjati u f'qagħda li jwasslu għall-investigazzjoni li twassal għall- passi fil-konfront ta' min ikun naqas mir-responsabbiltajiet tiegħu.

Għandi l-obbligu jien, għandu l-obbligu l-65 membru ta' din il-Kamra u għandu l- obbligu wkoll il-pubbliku Malti li fejn ikun hemm indikazzjonijiet ta' affarijiet li m'humiex korretti, jirrapportaw u l-informazzjoni tgħaddi għand min għandu jinvestiga.

Il-poplu Malti għandu wkoll l-obbligu li jara li hu ma jkunx parteċipi f'sitwazzjonijiet fejn persuni jiġu b'xi mod jew ieħor imwassla biex anke jiksru l-liġijiet għax ikun hemm offerti li m'humiex leċiti fil-konfront ta' nies oħrajn.

Illejla erġajt issemmejt jien fil-każ ta' recordings li saru fl-uffiċċju tiegħi f'San Pawl il-Baħar fejn inkun qed nara eluf ta' nies kull sena.

Illum għamilt kalkolu żgħir u sibt li ilni 25 sena - għax iktar minn ħames snin qabel ma ġejt elett għall-ewwel darba membru ta' dan il-Parlament - għal 50 darba li jfissru 1,250 ġimgħa, bl-eċċezzjoni ta' meta nkun imsiefer, li jiġu kważi 4,000 ġurnata li fihom ilqajt in-nies li jkunu jixtiequ jiġu jarawni, u dan minbarra dawk li jiġu d-dar jew iċempluli d- dar.

Dan ifisser li matul dawn is-snin ltqajt almenu ma' 40,000 persuna fl- uffiċċju tiegħi.

Naturalment inzerta kien hemm wieħed li kien qiegħed jipprova jieħu xi ħaġa li ma kenitx leċita min-naħa tiegħi bħala ministru, li ħaseb li għax se jirrekordja u mbagħad jinnegozja ma' xi ħadd il-casettes li jkun rrekordja, fil-fatt se jbeżżagħni milli naqdi d-doveri tiegħi.

Id-doveri tiegħi jien qdejthom u f'Ottubru ta' l-2003 dik il-persuna kienet tkeċċiet mix-xogħol u hemm proċeduri ta' appelli kontra appelli.

U hawnhekk nagħmel appell lill- avukat tal-persuna li minflok joqgħod iġebbed u jtawwal biex iressaq ix- xhieda tiegħu jfittex iressaqha ħalli l-proċeduri quddiem il-qrati jkunu jistgħu jinqatgħu fl-iqsar żmien possibbli.

Pero` jibqa l-fatt li ma jista' jinnegah ħadd li l-istess persuna li għamlet ir-recordings - u dan mhux naħsbu jien imma hemm ammissjonijiet li r-recordings saru mit-tali persuna - għaddiet ir-recordings lill-partit Laburista.

Huma ammissjonijiet minn persuna li kulmin jafha jaf li qatt ma kienet canvasser jew konsulent tiegħi u qatt ma kienet qrib tiegħi.

Hija persuna li kienet ġiet ma' oħrajn biex tkellimni fuq il-każ tagħha fejn b'ittra datata l-25 ta' Novembru, 1996 kellha uffiċjalment komunikat lilha dikjarazzjoni minn min kien responsabbli fl-awtorita` dwar it-trasport ta' dak iż-żmien li kienet tgħid: Inti kellek il-każ tiegħek ta' dixxiplina mħassra wara li kien hemm amnestija.

Veru li jissemma l-ministru li kien responabbli mit-trasport, pero` m'għandix dubju li l-amnestija ma ngħatatx mill-ministru personali imma kienet qed tingħata mill-gvern tal-ġurnata, amnestija li ma kenitx titkellem biss fuq xi ħadd li wasal ħames minuti tard, pero' kienet amnestija li kienet tirrigwarda wkoll almenu każ wieħed ta' tfigħ ta' tazzi lejn ħaddiema oħrajn li kienu sottomessi għall-persuna li kienet qed tiġi akkużata.

Hemm differenza kbira fil-mod ta' kif isiru l-affarijiet f'dan il-pajjiż miż-żewġ partiti u hemm differenza kbira bejn iż-żewġ naħat ta' din il- Kamra fejn jidħol ir-rispett tal-verita`.

Jien nispera li l-ġimgħat li ġejjin, sakemm nirritornaw f'dan il-Parlament fl-24 ta' Settembru, iservu biex dan kollu jkompli jidher b'mod iktar ċar kemm fil-każ ta' l-ADT fejn jirrigwarda dan il-każ kif ukoll dak li jirrigwarda l-kwestjonijiet marbuta mal-Malta maritime authority.

Nispera wkoll li meta niġu b'akkużi ta' din il-kwalita` f'dan il-Parlament ikollna d-diċenza biex dak li ngħidu nirrepetuh barra, nipprovawh barra u ma nġibux skużi illoġiċi u barra minn lokhom li qegħdin nagħmlu hekk proprju biex niddefendu lil min ikun tana l- informazzjoni.

Naħseb li aħna persuni b'intelliġenza average, allura għandu jkollna wkoll id-diċenza li meta niġu hawnhekk nipprovaw insejsu dak li ngħidu mhux fuq kliem fieragħ, mhux fuq kliem propagandistiku, imma fuq ir-realtajiet kif jispjegawhomlna, pero` kif nifhmuhom aħna wara li nkunu għamilna l-analiżi neċessarja ta' dik l-informazzjoni li tkun waslet għandna.

Illum taslilna ħafna informazzjoni b'mezzi elettroniċi, jiġu għandna ħafna allegazzjonijiet, pero` jrid ikollok l-intelliġenza u d-diċenza li dak li tirċievi tarah, tifhmu u qabel ma tparla fuqu tara jekk hijiex informazzjoni korretta jew żbaljata għall-aħħar.

Nirringrazzjak.

MR SPEAKER: Grazzi.

Il-Kamra hija aġġornata għal nhar it-Tnejn, 24 ta' Settembru, 2007 kif komunikat mill-Viċi Prim Ministru.

Fl-10.17 p.m. il-Kamra aġġornat mingħajr ma saret il-mistoqsija.

MISTOQSIJIET GĦAL TWEĠIBIET ORALI MWIEĠBA BIL-MIKTUB

MEDIA CONSULTA INTERNATIONAL HOLDING AG

L-ONOR.

EVARIST BARTOLO staqsa lill-Ministru għat-Turiżmu u Kultura: Jista' l-Ministru jgħid kif se jiġi finanzjat il-kuntratt bejn l- Awtorita' Maltija tat-Turiżmu u l-Media Consulta International Holding AG?

Kif se jsir il-ħlas lill-kumpanija u kif se jsir marbut dan il-ħlas mar- riżultati li tikseb din il-kumpanija?

ONOR.

FRANCIS ZAMMIT DIMECH: Tweġiba tingħata f'xi seduta oħra.

MEDIA CONSULTA INTERNATIONAL HOLDING AG

L-ONOR.

EVARIST BARTOLO staqsa lill-Ministru għat-Turiżmu u Kultura: Jista' l-Ministru jgħid meta se jiġi ffirmat il-kuntratt bejn l- Awtorita' Maltija tat-Turiżmu u l-kumpannija Media Consulta International Holding AG?

ONOR.

FRANCIS ZAMMIT DIMECH: Ninsab infurmat illi l-kuntratt bejn l- Awtorita' tat-Turiżmu u l-kumpanija Media Consulta se jiġi ffirmat fil- ġimgħat li ġejjin.

AWTORITA' TAD-DJAR - OFFERTI TA' PROPRJETA' LIĊ-CHAIRPERSON

L-ONOR.

EVARIST BARTOLO staqsa lill-Ministru għall-Familja u Solidarjeta' Soċjali: Tista' l-Ministru tgħid jekk matul dawn l-aħħar erba' snin kienx hemm okkażjonijiet fejn iċ-chairperson ta' l-Awtorita' tad-Djar qajmitx każi fejn kien hemm min ipprova jikkorrompiha b'offerti ta' proprjeta?

X'kienu dawn il-każi jekk tqajmu?

X'passi ttieħdu dwar dawn il- każi?

Peress li ċ-chairperson kitbet dwar każ ta' korruzzjoni li ppruvaw jagħmlu fuqha, il-Ministru ħadet xi passi dwar dan il-każ?

X'passi ħadet?

X'kien il-każ li semmiet iċ-chairperson?

Min kien involut?

ONOR.

DOLORES CRISTINA: Naħseb li l-Onor.

Interpellant immisinterpreta l- kitba li għamel referenza għaliha.

Hu ċar minn din il-kitba li l-offerta liċ-Chairperson ta' l-Awtorita tad-Djar ma kenitx li hi personali tingħata proprjeta' iżda offerta ta' art, li ma kellhiex permess għal żvilupp, biex l-Awtorita' tad-Djar tibni appartamenti fuqha.

L-Awtorita' ma tidħolx fi proġetti bħal dawn tant hu hekk li, kif jikkonferma l-artikolu, min għamel l-offerta ġie muri l-bieb.

SKEJJEL QRIB KMAMAR TAN-NAR

L-ONOR.

CARMELO ABELA staqsa lill-Ministru ta' l-Edukazzjoni, Żgħażagħ u Impjiegi: Jista' l-Ministru jgħid kemm hemm skejjel li huma qrib xi kamra tan-nar jew post fejn huwa liċenzjat li jinħadem in-nar?

Liema huma dawn l-iskejjel u kemm hemm bogħod bejn il-konfini ta' l-iskola u l- konfini tal-premises tal-post fejn jinħadem in-nar?

ONOR.

LOUIS GALEA: Informat li l-Kap 33 dwar l-Isplussivi jipprovdi għal distanza ta' 183 metru bejn xi kamra tan-nar liċenzjata u xi post abitat jew triq.

Informat ukoll li m'hemm l-ebda skola ta' l-Istat f'inqas minn din id-distanza bogħod minn xi kamra tan-nar.

BIRŻEBBUĠA WATERPOLO CLUB

L-ONOR.

CARMELO ABELA staqsa lill-Ministru ta' l-Edukazzjoni, Żgħażagħ u Impjiegi: Jista' l-Ministru jara jekk dak li għaddej fil- premises li ġew mgħoddija mill-parlament b'riżoluzzjoni parlamentari lill- Birżebbuġa Waterpolo Club, fejn huwa maħsub li jsir żvilupp u fejn jidher li hemm affarijiet li mhux ċari kif jidher minn ċerti artikli li dehru fil- ġurnali, huwiex skond il-kuntratt li kien ġie ffirmat wara li għaddiet l- istess riżoluzzjoni?

Jista' jpoġġi fuq il-mejda tal-Kamra nota dwar dak li hemm propost li jsir u kif dan se jsir fid-dawl ta' l-istess kuntratt?

ONOR.

LOUIS GALEA: Kif jaf l-Onor.

Membru l-water polo pitch Club House hu spazju pubbliku kif delineat fil-pjanta relattiva fi Triq il-Bajja s- Sabiħa, B'Buġia, kien ġie mgħoddi b'ċens temporanju għal 49 sena lil B'Buġia Sports Club b'kuntratt pubbliku tal-11 ta' Settembru, 2000, wara diskussjonijiet u approvazzjoni ta' Riżoluzzjoni fil-Parlament.

Il-B'Buġia Acquatic & Sports Club hija affiljata regolarment fl-Acquatic Sports Association - Malta.

Il-Kunsill Malti għall-iSport ġie konsultat kif titlob il-liġi dwar applikazzjoni lill-MEPA (PA1590/03) biex l-għaqda sportiva konċernata twettaq żvilupp skond pjan intenzjonat biex jirriabilita' u jimmodernizza l-faċilita'.

Il-KMS irrisponda li ma jkollux oġġezzjoni sakemm jiġu osservati l-kondizzjonijiet tal-kuntratt u tal-MEPA.

Qed inkompli nsegwi l-iżviluppi tal-każ.

WSC - KONT B'INDIRIZZ ŻBALJAT

L-ONOR.

EVARIST BARTOLO staqsa lill-Ministru għall-Investiment, Industrija u Teknoloġija ta' l-Informazzjoni: Jista' l-Ministru jirrispondi mistoqsija parlamentari 27010 u jara li l-Korporazzjoni għas- Servizzi ta' l-Ilma tieħu passi biex ma tibqax tibgħat il-kontijiet tad-dar fi Triq Sant'Elena, Sliema lil min jgħix fir-residenza ta' ħdejha li d- dettalji dwarha qed jintbagħtu separatament?

ONOR.

AUSTIN GATT: Ninsab infurmat l-Korporazzjoni għas-Servizzi ta' l- Ilma qed tagħmel l-investigazzjonijiet neċessarji sabiex tistabilixxi lil min jappartjeni l-post inkwistjoni.

Sadanittant l-indirizz postali tal-fond imsemmi mill-Onor.

Interpellant ġie aġġustat u mhux ser jintbagħat aktar fir-residenza ta' ħdejn il-fond imsemmi.

MSIDA – RAZZETT F'MISRAĦ IL-BARRIERI

L-ONOR.

LEO BRINCAT staqsa lill-Viċi Prim Ministru u Ministru tal- Ġustizzja u Intern: B'referenza għar-razzett f'Misraħ il-Barrieri l-Imsida, li qed iwassal għal ħafna ġrieden fl-akwati, jista' l-Viċi Prim Ministru flimkien ma' l-awtoritajiet l-oħra kompetenti jirrikkmanda li titwaqqa' parti minn dan ir-razzett li tokkupa u tiżgombra aktar minn nofs it-triq, li wara kollox hi proprjeta' tal-gvern?

ONOR.

TONIO BORG: Ninsab infurmat li r-razzett in kwistjoni mhux tal-Gvern u l-anqas m'hemm xi talba għal esproprju għand it-Taqsima Proprjeta' tal- Gvern sabiex tkun tista' ssir it-triq.

Peress li t-toroq jaqaw taħt ir- responsabbilita' tal-Awtorita' dwar it-Trasport, l-Onor.

Interpellant huwa mitlub jagħmel il-mistoqsija tiegħu lill-Ministeru ikkonċernat.

IMMIGRANTI IRREGOLARI

L-ONOR.

LEO BRINCAT staqsa lill-Ministru għall-Familja u Solidarjeta' Soċjali: Tista' l-Ministru tgħid kemm hawn immigranti irregolari f'Malta f'open detention centres bħalissa?

ONOR.

DOLORES CRISTINA: Ninsab infurmata li n-numru ta' immigranti rregolari akkomodati f'Ċentri Miftuħa hu 1,855.

GZIRA - PROBLEMA TAD-DRENAĠĠ

L-ONOR.

LEO BRINCAT staqsa lill-Ministru għall-Investiment, Industrija u Teknoloġija ta' l-Informazzjoni: Jista' l-Ministru jinvestiga l-problema regolari u ta' spiss tad-drenaġġ fix-xatt li jagħti mill-Ferries sal-Gżira?

ONOR.

AUSTIN GATT: Jiena nfurmat li l-Korporazzjoni Għas-Servizzi ta' l- Ilma diġa' investigat din il-problema u qed tieħu passi biex tibdel rising main mill-Gżira Pumping Station tant li xogħol fuqu nbeda u bħalissa qed isir f'Rue D'Argens, Msida u fit-telgħa ta' G'Mangia.

TRASPORT BEJN IL-GUDJA U Ċ-ĊIRKEWWA

L-ONOR.

LEO BRINCAT staqsa lill-Ministru għall-Iżvilupp Urban u Toroq: Jista' l-Ministru jgħid x'konkorrenza kien hemm sakemm ġiet sottomessa din il-mistoqsija għall-buses bejn l-ajruport tal-Gudja u ċ- Ċirkewwa?

Kemm saru vjaġġi sakemm ġiet sottomessa din il-mistoqsija?

Huwa minnu li ħafna mill-buses lanqas kellhom spazju biex iġorru l-valiġġji?

ONOR.

JESMOND MUGLIETT: Ninforma lill-Onor.

Interpellant illi ix-shuttle tat-trasport pubbliku bejn l-ajruport tal-Gudja u ċ-Ċirkewwa qed jiġi operat taħt arranġament speċifiku bejn il-Gozo Channel Ltd. u min qed jipprovdi dan is-servizz tat-trasport.

Qed tiġi mitlub biex jekk jogħogbok issaqsi din il-mistoqsija lill-Ministru ikkonċernat.

MTA - ENFORCEMENT SECTION

L-ONOR.

LEO BRINCAT staqsa lill-Ministru għat-Turiżmu u Kultura: Jista' l-Ministru jikkonferma jekk il-premises ġodda tal-Malta Tourism Authority f'Valley Road, Msida għall-enforcement section li kien hemm fi Spinola Palace, San Ġiljan humiex attrezzati biex jilqgħu nies bi bżonnijiet speċjali?

ONOR.

FRANCIS ZAMMIT DIMECH: Ninsab infurmat illi l-Awtorita' tat-Turiżmu qiegħda f'diskussjoni u konsultazzjoni mal-MEPA u mal-Kummissjoni Nazzjonali Persuni b'Diżabilita' sabiex il-premises il-ġodda għall- enforcement section ikunu attrezzati biex jilqgħu nies bi bżonnijiet speċjali.

KONSULAT BENGHAZI

L-ONOR.

LEO BRINCAT staqsa lill-Ministru għall-Affarijiet Barranin: Jista' l-Ministru jikkonferma meta se jkun hemm konsulat li qed jopera fuq bażi regolari f'Benghazi kif oriġinarjament ġie mwiegħed lill-awtoritajiet Libjani?

Jista' jikkonferma jekk hux minnu li għalissa qed isiru biss arranġamenti temporanji minn staff ta' l-ambaxxata Maltija fi Tripli li jitilgħu Benghazi għal ta' l-apposta, fosthom personnel mhux Malti?

Ma jaħsibx li dan qed joħloq dewmien u burokrazija żejda fil-ħruġ ta' visas għal ħafna nies f'Benghazi li jkunu jridu jużaw is-servizzi ta' l-Air Malta lejn Malta u 'lil hinn minnha?

ONOR.

MICHAEL FRENDO: Bi ftehim ma' l-Air Malta, l-aġenti tagħhom u l- Ministeru ta' l-Affarijiet Barranin tal-Libja jinfetaħ uffiċċju f'Benghażi biex jilqa applikazzjonijiet għal visas.

Bhallissa mill-Ambaxxata fi Tripli qed jigi provdut servizz f'Benghazi stess li jaqdi sew il-bżonnijiet tal-vjaġġaturi għal Malta li jixtiequ japplikaw għall-visa.

Issa għall- ewwel darba applikanti minn Benghazi jistgħu jinqdew direttament mingħajr il-ħtieġa li jmorru fi Tripli.

Dan hu żvilupp ġdid u importanti.

HOST FAMILIES

L-ONOR.

EVARIST BARTOLO staqsa lill-Ministru għat-Turiżmu u Kultura: Jista' l-Ministru jgħid kemm hemm familji liċenzjati bħala host families li diġa' ngħataw il-kontribuzzjoni lura?

Kemm tħallsu lura?

Kemm fadal familji li jridu jitħallsu l-kontribuzzjoni lura?

X'somma fadal titħallas?

Id-deċiżjoni li tinħafer il-kontribuzzjoni hija din is-sena biss?

ONOR.

FRANCIS ZAMMIT DIMECH: Tweġiba tingħata f'xi seduta oħra.